ކީރިތި ޤުރުއާނުގެ ބަގީޗާ: ޙައްޖު ސޫރަތް – Ilm\nކީރިތި ޤުރުއާނުގެ ބަގީޗާ: ޙައްޖު ސޫރަތް\nސޫރަތުގެ ވަށަރޮނގު އެޅިފައިވާ މަވްޟޫޢު: އުއްމަތް ބިނާކުރުމުގައި ޙައްޖުގެ ދައުރު\nޙައްޖު ސޫރަތުގެ މުހިއްމު ނުކުތާތައް:\n• މި ސޫރަތުގެ އެއްވަނަ އާޔަތުން ފެށިގެން 24 ވަނަ އާޔަތަށް އައިސްފައިވާ އާޔަތްތަކުގައި މާތް ﷲ އަށް ތަޤްވާވެރިވުމަށް އަމުރުކުރެވިފައިވެއެވެ. އަދި މީސްތަކުން މާތް ﷲ އަށް ތަޤްވާވެރިކަމުގެ ދަރަޖަތަކުގައި ބެހިގެންވާ ގޮތްތައް ބަޔާންވެފައިވެއެވެ.\n• ޚާލިޤަކު ވޮޑިގެންވާކަމުގެ ބުއްދީގެ ދަލީލުތަކާއި، މަރުވެފައިވާ ތަކެތި ދިރުއްވާގޮތުގެ މިސާލުތަކާއި، ކަށްވަޅުން މީސްތަކުންނެރެލެވި އަލުން ދިރުއްވޭނެކަމާއި، ޤިޔާމަތްދުވަސް ހަމަކަށަވަރުންވެސް އަންނާނެކަމާއި، މާތްﷲ އީ ކޮންމެ ކަމަކަށްމެ ކުޅަދުންވަންތަ ރަސްކަލާނގެކަން މި ސޫރަތުގެ ފަސްވަނަ އާޔަތުގައި ބަޔާންވެފައިވެއެވެ.\n• ގެފުޅު ބިނާކުރެވުނު ގޮތުގެ ވާހަކައިގެ ބައެއް ހާދިސާތައް މި ސޫރަތުގެ 26 ވަނަ އާޔަތާއި 27 ވަނަ އާޔަތުގައި ބަޔާންވެފައިވެއެވެ. ޙައްޖަށް އައުމުގެ ދަޢުވަތު މާތް ﷲ އަޅުތަކުންނަށް ދެއްވާފައިވާ ކަން މި ސޫރަތުގެ 27 ވަނަ އާޔަތުން އެނގިގެންދެއެވެ.\n• ޙައްޖުގެ ބައެއް އަޙްކާމްތަކާއި ފައިދާތަކާއި މަޤްޞަދުތަކާއި އަދަބުތައް މި ސޫރަތުގައި ބަޔާންވެގެންވެއެވެ. މިގޮތުން ޙައްޖުގެ ރޫޙަކީ ތަޤްވާވެރިކަމާއި ﷲގެ ޒިކުރުކުރުން އިތުރުކުރުންކަން މި ސޫރަތުގައި ބަޔާންވެފައިވެއެވެ.\n• أُذِنَ لِلَّذِينَ يُقَاتَلُونَ بِأَنَّهُمْ ظُلِمُوا ۚ وَإِنَّ اللَّـهَ عَلَىٰ نَصْرِهِمْ لَقَدِيرٌ ﴿٣٩﴾\nހަނގުރާމަވެވެމުންދާ މީހުންނަށް، ހަނގުރާމަ ކުރުމުގެ إذن ދެއްވައިފިއެވެ. އެއީ ހަމަކަށަވަރުން، އެއެރުންނަށް އަނިޔާ ލިބުނުކަމަށްޓަކައެވެ. އަދި ހަމަކަށަވަރުން، އެއުރެންނަށް نصر ދެއްވުމަށް، اللَّه ކުޅަދުންވަންތަކަން ކަށަވަރެވެ.\nޢަދާވާތްތެރިންގެ ޢުދުވާންތަކުން ދީނުގެ ޝިޢާރުތަކާއި ޢިބާދާތުތައް ޙިމާޔަތްކުރުމުގެ ގޮތުން ޖިހާދުކުރުން ހުއްދަކުރެވުނެވެ.\n• ރަސޫލުންނާއި ނަބީން ދޮގުކުރާމީހުންގެ ޢަމަލުތައް ހުންނާނެގޮތުގެ ތަޞައްވުރެއް މި ސޫރަތުގައި ދެވިފައިވެއެވެ.\n• ހިތްތަކުގެ ވައްތަރުތައް މި ސޫރަތުގައި ބަޔާންކުރެވިފައިވެއެވެ.\nއެއީ ނިފާޤުކަމާއި ކުފުރުވެރިކަމުން ބަލިވެފައިވާ ހިތްތަކާއި، ހަރުވެފައިވާ ހިތްތަކާއި އަދި މާތްﷲ ހަނދުމަކުރުމުން މަޑުމޮޅިވެފައިވާ ހިތްތަކެވެ.\n• ކާފަރުން އަބަދުވެސް އުޅޭނީ ދެކޮޅަށްކިރޭ ޙާލުގައެވެ. އެއްކައުވަންތަކަމާއި އަލުންދިރުއްވުމާއިމެދު ކުރެވޭ ޝައްކުތައް ކާފަރުންނާއި ވަތްކެއް ނުވާނެއެވެ.\n• މާތް ﷲގެ މަގުގައި އެކަލާނގެ ދީނަށް ނަޞްރުދިނުމުގެ ގޮތުން ހިޖުރަކުރުމުގެ ފައިދާތައް މި ސޫރަތުގައި ބަޔާންވެފައިވެއެވެ. އެގޮތުން މިފަދައިން ހިޖުރަކުރާމީހުންނަށް ދުނިޔެމަތީގައި ރޯދި ބަރަކާތް ތަނަވަސްވެގެންދެއެވެ. އަދި އާޚިރަތުގައި މަތިވެރި ދަރުމަޔާއި ޘަވާބުލިބޭނެއެވެ.\n• ކާފަރުންނަށް ދީނަށް ދަޢުވަތުދޭއިރު ޙުއްޖަތް ބަޔާންކޮށްދިނުމުގެ ގޮތުން މިސާލުތައް ދެއްކިދާނެކަން މި ސޫރަތުން އެނގިގެންދެއެވެ.\nޙައްޖު ސޫރަތުން ލިބިދޭ ބައެއް ޢިބްރަތްތަކާއި ފައިދާތައް:\n• މުޅި ކައުނު މާތް ﷲ އަށް ސަޖިދަކުރެއެވެ. މި ސޫރަތުގައި އިރު ހަނދާއި ތަރިތަކާއި ޖަނަވާރުތައް މާތް ﷲ އަށް ސަޖިދަކުރާ ވާހަކަ ޚާއްސަގޮތެއްގައި ފާހަގަކުރެވިފައިވަނީ އެތަކެއްޗަކީ މާތް ﷲ ފިޔަވައި އަޅުކަންކުރެވޭ ތަކެތިކަމުގައިވާތީއެވެ.\n• މި ސޫރަތުގެ 27 ވަނަ އާޔަތު ގެ މާނައަކީ:\nމި އާޔަތުގައި އަނަރޫފަ ޖަމަލުމަތީގައި އަންނަ މީހުންގެ ކުރިން ފައިމަގުގައި އަންނަ މީހުންގެ ޒިކުރުކުރައްވަފައިވަނީ އެބައިމީހުންނަކީވެސް ދަށް ބައެއް ނޫންކަން އަންގައިދިނުމަށެވެ. ޙައްޖުގެ ރޫޙަކީ މާތްﷲއަށް ތަވާޟުޢުވެރިވުމެވެ. ޙައްޖަށް އަންނަ ގޮތުގެ މައްޗަށް، ނުވަތަ ގެންގުޅޭ ސަވާރީގެ މޮޅުދެރަކަމަށް ބެލުމެއްނެތި ޙައްޖުގައި އެންމެންވެސް ޝާމިލުވެގެންވެއެވެ.\n• ﷲތަޢާލާގެ ނަޞްރު އެބަޔަކަށް ލިބުން އެންމެ އައުލާވެގެންވާ ބަޔަކީ ތެދުވެރި މުއުމިނުންނެވެ. އެ މުއުމިނުންގެ ސިފަތައް މި ސޫރަތުގެ 40 ވަނަ އާޔަތުގަޔާއި 41 ވަނަ އާޔަތުގައި ބަޔާންވެފައިވެއެވެ.\n• މުޝްރިކުން العظيمގެ މަތިވެރިކަމާއިމެދު ޖާހިލުވީ މިންވަރަކަށް އެއިލާހަށް އުރެދެއެވެ. އަދިއެމީހުންގެ ހިތްތަކުގައި އެއިލާހުގެ ޤަދަރާއި މަޤާމު ދަށްވީމިންވަރަކަށް އެއިލާހަށް ކާފަރުވެ އެއިލާހުގެ ޙައްޤުތަކަށް ދެކޮޅުހަދައެވެ. އަދި ނިކަމެތި ފަރާތްތަކުގެ ނިކަމެތިކަމާއިމެދު ޖާހިލުވީ މިންވަރަކަށް ނިކަމެތިފަރާތްތަކަށް ކިޔަމަންތެރިވެއެވެ. އަދި ހިތްތަކުގައި ﷲ ތަޢާލާގެ ޤަދަރާއި މަޤާމު އުފުލުނު މިންވަރަކުން އެއިލާހަށް އަޅުކަންކޮށް މަތިވެރިކުރެވެއެވެ.\n• މުޝްރިކުން ބުދަށް އަޅުކަންކޮށް، ކަށިތައް ދިރުއްވެވި އިލާހަށް ކާފަރުވަނީ މި ސަބަބަށްޓަކައެވެ. މި މައްސަލަ ބަޔާންކުރައްވައި ﷲ ތަޢާލާ ވަޙީކުރައްވާފައިވެއެވެ. ( يَا أَيُّهَا النَّاسُ ضُرِبَ مَثَلٌ فَاسْتَمِعُوا لَهُ ۚ إِنَّ الَّذِينَ تَدْعُونَ مِن دُونِ اللَّـهِ لَن يَخْلُقُوا ذُبَابًا وَلَوِ اجْتَمَعُوا لَهُ ۖ وَإِن يَسْلُبْهُمُ الذُّبَابُ شَيْئًا لَّا يَسْتَنقِذُوهُ مِنْهُ ۚ ضَعُفَ الطَّالِبُ وَالْمَطْلُوبُ ﴿٧٣﴾ مَا قَدَرُوا اللَّـهَ حَقَّ قَدْرِهِ ۗ إِنَّ اللَّـهَ لَقَوِيٌّ عَزِيزٌ ﴿٧٤﴾) [الحج 73-74] މާނައީ: ” އޭ މީސްތަކުންނޭވެ! (اللَّه) مثالއެއް ޖައްސަވައިފިއެވެ. ފަހެ، ތިޔަބައިމީހުން އެއަށް ކަނުލައި އަހާށެވެ! ހަމަކަށަވަރުން، ތިޔަބައިމީހުން اللَّهފިޔަވައި އަޅުކަންކުރާ ތަކެއްޗަކަށް މެއްސެއްވެސް ނެހެދޭނެތެވެ. އެކަމަށް އެ އެންމެން އެއްވިނަމަވެސްމެއެވެ. އަދި އެ މެހި، އެއުރެންގެ ކިބައިން އެއްޗެއް އަތުލައިފިނަމަ، އެވެސް އެ މެހީގެ ކިބައިން، އެއުރެންނަކަށް ސަލާމަތެއް ނުކުރެވޭނެތެވެ. އެދޭ މީހާއާއި އެދެވޭ ފަރާތްވެސް ނިކަމެތިވެގެންވެތެވެ . (73) ﷲ އަށް قدرކުރުން حقވެގެންވާ ގޮތުގައި، އެއުރެން އެކަލާނގެއަށް قدرއެއް ނުކުރެތެވެ. ހަމަކަށަވަރުން، اللَّهއީ، ބާރުވެރިވަންތަ، عزيزވަންތަ ރަސްކަލާނގެކަން ކަށަވަރެވެ. (74) “.\n• މި ސޫރަތުގެ އާދަޔާޚިލާފު ސިފަތަކުގެ ތެރެއިން އެއް ސިފައަކީ މި ސޫރަތުގެ ބައެއް އާޔަތްތައް ބާއްވައިލެއްވުނީ މައްކާގައެވެ. އަނެއް ބައި އާޔަތްތައް ބާއްވައިލެއްވުނީ މަދީނާގައެވެ. މި ފަދަ އަނެއް ސިފައަކީ މި ސޫރަތުގެ ބައެއް އާޔަތްތައް ބާއްވައިލެއްވުނީ ރޭގަނޑުގައެވެ. އަނެއް ބައި އާޔަތްތައް ބާއްވައިލެއްވުނީ ދުވާލުގައެވެ. ހަމަ އެފަދަ އެހެން ސިފައަކީ މި ސޫރަތުގެ ބައެއް އާޔަތްތައް ބާއްވައިލެއްވުނީ ރަސޫލާ صلى الله عليه وسلم ރަށުގައި ޤާއިމުވެހުންނަވަނިކޮށެވެ. އަނެއް ބައި އާޔަތްތައް ބާއްވައިލެއްވުނީ ރަސޫލާ صلى الله عليه وسلم ދަތުރުމަތީގައި ވަނިކޮށެވެ. ހަމައެހެންމެ، މި ސޫރަތުގައި ދެ ސަޖިދަވަޅުވެއެވެ. އިސްލާމްކަމުގެ ރުކުންތަކުގެ ތެރެއިން ރުކުނެއްގެ ނަމުން ނަން ދެވިފައިވާ ހަމައެކަނި ސޫރަތަކީވެސް ޙައްޖު ސޫރަތެވެ.\n• ޙައްޖުގެތެރޭގައި ގަދަ ހޫނުގައި، އެއް ކުލައިގެ ހެދުމެއްގައި އެންމެން އެއް ދިމާއަކަށް ހިނގާފައިދާ ދިޔުން އާޚިރަތްދުވަސް ހަނދުމަކޮށްދެއެވެ.\n• ޢަރަފާތުދުވަހުގެ ހޭލަމޭލަކަން ގެނެސްދިން ވަރުބަލިކަމާއިއެކީގައި މީސްތަކުން މުޒުދަލިފާއަށް ގޮސް އެތަނުގައި ނިދައެވެ. އެ ރޭގެ ފަތިސް ނަމާދަށް ބަންގިގޮވުމުން ހަމަ ނިދި ނުލިބި، އިންތިހާއަށް ވަރުބަލިވެފައިތިބި މީސްތަކުން ނިދިން ހޭލައެވެ. މި މަންޒަރު ހަނދާންކޮށްދެނީ ޤިޔާމަތްދުވަހުން މީސްތަކުން އަލުން ދިރުއްވޭނެގޮތެވެ.\n• ޙައްޖުގެ މަޝާޢިރުތަކަށް ދިޔުމުގައި ޙައްޖުވެރިން ކަނޑައެޅިފައިވާ ވަޤުތުތަކަށް ސަމާލުކަންދިނުމާއި، ޖަމްރާތަކަށާއި މިނާއަށް އައިސް ގޮސް އުޅޭއުޅުމާއި މުޒުދަލިފާގައި ރޭ ކުރާކުރުމުން ޖިހާދުގެ މަތިން ހަނދާންކޮށްދެއެވެ. އެހެންކަމުން ޖިހާދުގެ އާޔަތްތައް މި ސޫރަތުގައި އައިސްފައިވަނީ ޙައްޖުގެ އާޔަތްތައް އައުމަށްފަހުގައެވެ.\n• މި ސޫރަތުގެ ފެށޭކޮޅުގަޔާއި ނިމޭކޮޅުގައިވަނީ މާތްﷲއަށް އަޅުކަންކުރުމުގެ ވާހަކައެވެ.


EURO 2020: Gadha 16 ge kurimathilun thah mirey fashanee, furathama Wales aai Denmark ge kurimathilun\nޔޫރޯ 2020: ގަދަ 16 ގެ ކުރިމަތިލުންތައް މިރޭ ފަށަނީ، އެންމެ ފުރަތަމަ ވޭލްސް އާއި ޑެންމާކުގެ ކުރިމަތިލުން\nޝާއިޢުކުރީ: ޙަންނާން ޖޫން 26, 2021, 14:48\nޔޫއެފާ ޔޫރޯ 2020 ފުޓްބޯޅަ މުބާރާތުގެ ގަދަ 16 ވަނަ ބުރުގެ ކުރިމަތިލުންތައް މިރޭ ފަށާނެއެވެ.\nގަދަ 16 ވަނަ ބުރުގެ ކުރިމަތިލުންތައް މިރޭ ފަށާއިރު، ފުރަތަމަ މެޗުގައި ބައްދަލުކުރާނީ ވޭލްސްއާއި ޑެންމާކެވެ.\nވޭލްސް ގަދަ 16 ވަނަ ބުރަށް ދަތުރުކުރީ ގުރޫޕް އޭގެ ދެވަނަ ޓީމުގެ ގޮތުގައެވެ.\nވޭލްސް ގުރޫޕް ސްޓޭޖުގައި ނެރެފައިވާ ނަތީޖާތަށް\nވޭލްސް ގަދަ 16 އިން ޖާގަ ހޯދީ ގުރޫޕް އޭގައި ކުޅުނު ތިން މެޗުގެ ތެރެއިން އެއް މެޗުން މޮޅުވެ އެއް މެޗުން އެއްވަރުވެ އެއްމެޗުން ބަލިވެ ޖުމްލަ ހަތަރު ޕޮއިންޓު ހޯދައިގެން ގުރޫޕުގެ ދެވަނަ ޓީމުގެ ގޮތުގައެވެ.\nވޭލްސް0– އޮޓަލީ 1\nވޭލްސް2– ތުރުކީ 0\nވޭލްސް 1 – ސްވިޒަލެންޑް 1\nވޭލްސްއާއި ދެކޮޅަށް މިރޭ ނިިކުންނަ ޑެންމާކު ގަދަ 16 އިން ޖާގަ ހޯދީ ގުރޫޕް ބީގެ ދެވަނަ ޓީމުގެ ގޮތުގައެވެ.\nޑެންމާކް ގުރޫޕް ސްޓޭޖުގައި ނެރެފައިވާ ނަތީޖާތައް\nޑެންމާކް ގަދަ 16 އިން ޖާގަ ހޯދީ ގުރޫޕް ބީގައި ކުޅުނު ތިން މެޗުގެ ތެރެއިން އެއް މެޗުން މޮޅުވެ ދެން ކުޅުނު ދެ މެޗުން ވެސް ބަލިވެ ޖުމްލަ ތިން ޕޮއިންޓު ހޯދައިގެން ގުރޫޕުގެ ދެވަނަ ޓީމުގެ ގޮތުގައެވެ. އެ ގުރޫޕުގައި ހިމެނުނު ފިންލެންޑަށް ވެސް ޑެންމާކާއި އެއްވަރަށް ޕޮއިންޓު ލިބުނުއިރު، ޑެންމާކަށް ދެވަނަ ލިބުނީ ފައިދާ ގޯލުގެ ތަފާތުންނެވެ.\nޑެންމާކް0– ފިންލެންޑް 1\nޑެންމާކް 1 – ބެލްޖިއަމް 2\nޑެންމާކް4– ރަޝިއާ 1\nޖުމްލަ ޕޮއިންޓް: 3\nޑެންމާކް އަދި ވޭލްސްގެ ތާރީޚީ ކުރިމަތިލުންތައް\nވޭލްސް އަދި ޑެންމާކް މީގެ ކުރިން 10 ފަހަރު ބައްދަލުކޮށްފައިވެއެވެ. އޭގެ ތެރެއިން ހަ ފަހަރު ޑެންމާކް މޮޅުވެފައިވާއިރު، ވޭލްސް މޮޅުވެފައިވަނީ ހަތަރު ފަހަރުއެވެ. މި ދެޓީމު އެންމެ ފަހުން ބައްދަލުކޮށްފައިވަނީ 2018 ވަނަ އަހަރު ނޭޝަންސް ލީގުގައެވެ. އެ ފަހަރުގެ މެޗުން 1-2 އިން މޮޅުވެފައިވަނީ ޑެންމާކްއެވެ.\nޑެންމާކް އަދި ވޭލްސް ބައްދަލުކުރާ މެޗު ފަށާނީ މިރޭ ރާއްޖޭގަޑިން9ޖަހާއިރުގައެވެ.


REPORT: Hajj quota- Vaki bayakah bandhedhey ihraameh!\nހައްޖު ކޯޓާ: ވަކި ބަޔަކަށް ބަނދެދޭ އިހުރާމެއް!\nމިދިޔައަހަރު ހައްޖަށް ދިޔަ ހައްޖުވެރިންނާއި ސަރުކާރުގެ ބައެއް އިސްވެރިން ބައްދަލު ކުރައްވަނީ: ކޯޓާ ދޭ ގޮތާއި މެދު ސުވާލުތައް އުފައްދާ -- ފޮޓޯ | ރައީސް އޮފީސް\nމި އަހަރު ރާއްޖެއިން ހައްޖަށް މީހުން ގެންދަން ޝައުގުވެރިވާ ފަރާތްތައް ޕްރޮޕޯޒަލް ހުށަހެޅުމުގެ ފުރުސަތު ސަރުކާރުން ހުޅުވާލާފައިވަނީ މި މަހުގެ ނުވަވަނަ ދުވަހު އެވެ. މި ހުޅުވާލުމަށް ކޮންމެ އަހަރަކުވެސް ހައްޖު ކޯޕަރޭޝަނާއެކު އެ ފުރުސަތަށް އެދި ގިނަ ޖަމާއަތްތަކެއް ހުށައަޅަ އެވެ. ނަމަވެސް ހޮވަނީ މިނިސްޓްރީން ކަނޑައަޅާ އުސޫލުތަކަށް ފެތޭ، އެންމެ މަތިން މާކްސް ލިބޭ ހަތަރު ޖަމާއަތެކެވެ. އެއިން ކޮންމެ ޖަމާއަތަށް 90 ނޫނީ 100 މީހުންގެ ކޯޓާއެއް ދޫކުރެ އެވެ. ބާކީ ހުންނަ ޖާގަތައް ހާއްސަ ކުރަނީ ސަރުކާރުގެ ހައްޖާއި، އުމުރާ ކުންފުނި، މޯލްޑިވްސް ހައްޖު ކޯޕަރޭޝަނަށެވެ. މިއީ އާންމު އޫސޫލެވެ.\nއެހެން އަހަރުތަކެކޭ އެއްގޮތަށް މި އަހަރުވެސް ހައްޖު ކޯޓާ ދޫކުރާނެ ކުންފުނިތައް ކަނޑައަޅާނެ އުސޫލާއެކު އެކަމަށް އެދުމުގެ ފުރުސަތު މިނިސްޓްރީން ހުޅުވާލާފައިވާއިރު ބައެއް އުސޫލުތައް މިފަހަރު ވަނީ ކޮންމެވެސް ވަރަކަށް ތަފާތުވެފަ އެވެ. ހާއްސަކޮށް ޕޮއިންޓް ދިނުމުގައި ބަލާ މިންގަނޑު ވަނީ ބަދަލު ކޮށްފަ އެވެ. އެ ބަދަލާ ގުޅިގެން ހައްޖަށް މީހުން ގެންދާ އަމިއްލަ ބައެއް ކުންފުނިތަކުގެ ވަރަށް ބޮޑު ކަންބޮޑުވުން އެބައޮތެވެ.\nބައެއް ޖަމާއަތްތަކުގެ ނަޒަރުގައި އެއީ ވަކި ބަޔަކަށް ކޯޓާގެ ފުރުސަތު ހޯދައި ދިނުމުގެ ގޮތުން މިނިސްޓްރީން ނުވަތަ ސަރުކާރުން ގެނެސްފައިވާ ބަދަލެކެވެ.\nޖަމާއަތްތަކަށް މާކުސްދޭ އާ މިންގަނޑު\nހައްޖަށް ގެންދން ހުށައަޅާ އަގު: 10 ޕޮއިންޓް\nފޯރުކޮށްދޭނެ ހިދުމަތްތާއި ހިދުމަތުގެ ފެންވަރު: 85 ޕޮއިންޓް\nތަޖުރިބާ:5ޕަސެންޓް\nމި އަހަރުގެ ގެނެސްފައިވާ ބަދަލަށް ބަލާއިރު، ފޯރުކޮށްދޭނެ ހިދުމަތްތާއި ހިދުމަތުގެ ފެންވަރުގެ ބަޔަކަށް ވަނީ ވަރަށް ބޮޑުތަނުން ޕޮއިންޓް އިތުރުކޮށްފަ އެވެ. ކުރިން އެ ބަޔަކަށް ދެނީ 60 ޕޮއިންޓެވެ. އެކަމަކު މިއަަހަރު މިވަނީ އިތުރު 25 ޕޮއިންޓް ގިނަކޮށް 85 ޕޮއިންޓަށް އިތުރުކޮށްފަ އެވެ.\nހައްޖަށް ގެންދަން ހުށައަޅާ އަގަށް މީގެ ކުރިން 35 ޕޮއިންޓް ދެ އެވެ. މިފަހަރު އެ އަދަދު ވަނީ 25 ޕޮއިންޓް އުނިކޮށް 10 ޕޮއިންޓަށް ތިރިކޮށްފަ އެވެ. ބަދަލު ނާންނަނީ ހަމައެކަނި ތަޖުރިބާގެ ބަޔަށެވެ. މީގެ ކުރިންވެސް އަދި މި އަހަރު ވެސް އެ ބަޔަށް ދޭން އޮންނަނީ ފަސް ޕޮއިންޓެވެ.\nބައެއް ޖަމާއަތްތަކުން ބުނި ގޮތުގައި މިފަހަރު ޕޮއިންޓް ދިނުމުގެ އުސޫލު އެކުލަވާލުމުގައި ވަކި ބަޔަކަށް ފުރުސަތު ދިނުމަށް ވަރަށް ބޮޑަށް މަސައްކަތް ކޮށްފައިވެ އެވެ. މިހާތަނަށް ވެސް އިސްލާމިކް މިނިސްޓްރީން ޖަމާއަތްތަކުންދޭ ހިދުމަތްތައް އެންމެ ރަނގަޅަށް މޮނީޓަރު ކޮށްފައި ނުވާއިރު، ކުއްލި ގޮތަކަށް ފޯރުކޮށް ދޭނެ ހިދުމަތްތަކާއި ހިދުމަތުގެ ފެންވަރުގެ ބަޔަކަށް ބޮޑު އަދަދަކުން ޕޮއިންޓް އިތުރު ކުރުމަކީ ސުވާލު އުފެދޭ ކަމެއް ކަމަށް އެ ޖަމާއަތްތަކުން ބުނެ އެވެ.\n"މިސާލަކަށް މިދިޔަ އަހަރު ހައްޖަށް ގެންދިޔަ ޖަމާއަތްތަކުން ހައްޖުވެރިންނަށް ދިނީ މިނިސްޓްރީއަށް ހުށައެެޅި ޕްރޮޕޯޒަލްގައި ހުރި ހިދުމަތްތޯ؟ މިނިސްޓްރީން ހަމަ ޔަގީނުން ވެސް ބަލަންޖެހޭ މިންވަރަކަށް ބަލާފައެއް ނެތް، އެކަން ޔަގީން. އެހެންވީއިރު މިފަހަރު މި ބަޔަށް މިހާ ބޮޑުކޮށް މާކުސް މިދޭ ދިނުމާމެދު ވަރަށް ބޮޑަށް ސުވާލު އުފެދޭ!" ޖަމާއަތެއް އޮފިޝަލަކު ނަން ޝާއިއު ނުކުރުމަށް އެދި ވަޑައިގެން ވިދާޅުވި އެވެ.\nމިދިޔައަހަރު ހައްޖަށް ދިޔަ ހައްޖުވެރިންނާއި ސަރުކާރުގެ ބައެއް އިސްވެރިން ބައްދަލްކުރައްވަނީ -- ފޮޓޯ | ރައީސް އޮފީސް\nމި ބަދަލުގެ ސަބަބުން ކޯޓާގެ ފުރުސަތު ހޯދަން ބައެއް ޖަމާއަތްތަކުން ހައްޖުވެރިންނަށް ނުދޭ ބައެއް ހިދުމަތްތައް ވެސް ޕްރޮޕޯޒަލްގައި ހިމެނުމުގެ ފުރުސަތު އޮންނާނެ އެވެ. އެކަން ބައެއް ޖަމާއަތްތަކުން ނުކުރަންވީ ސަބަބެއް ވެސް ނެތެވެ. މިދިޔަ އަހަރު މިނިސްޓްރީއަށް ހުށައެޅި ޕްރޮޕޯސަލްތަކުގައި ގިނަ މާކްސް ހޯދަން ކުޑަ އަގު ޖެހި ބައެއް ކުންފުނިތަކުން، ފުރުސަތު ލިބުމުން ބޮޑު އަގުގައި ވަނީ މީހުން ހައްޖަށް ގެންގޮސްފަ އެވެ. އެއީ ސުވާލެއް ވެސް އޮތް ކަމެއް ނޫނެވެ.\nއެއިން އެއްވެސް ކަމެއް މިނިސްޓްރީގެ އަމިއްލަ އިސް ނެގުމަށް ބަލާފައެއް ނުވެއެވެ. އެދުނީ އެފަދަ ކަމެއް ހިނގާފައި އޮތް ނަމަ ހުށައެޅުމަށެވެ. ނަމަވެސް ހައްޖުގެ ފުރުސަތު ގެއްލިދާނެ ކަމުގެ ބިރަށް މައްސަލަ ހުށަނާޅާ، 20،000 ފެށިގެން 30،000 ދެމެދުގެ އަދަދަކަށް އިތުރަށް ފައިސާ ދައްކައިގެން މިދިޔަ އަހަރު ހައްޖަށް ދިޔަ މީހުން އެބަ ތިއްބެވެ.\n"މިނިސްޓްރީގެ މި ފުރުސަތަކީ އޮޅުވާލައިގެން ޕްރޮޕޯޒަލް ހުށައެެޅުމަށް ހުޅުވޭނެ މަގެއް. ހައްޖަށް ގެންދާ އަގުގެ ގޮތުގައި 69،000 ރުފިޔާ ޖަހައިގެން ގިނަ މާކްސް ހޯދުމަށްފަހު ހައްޖުވެރިންގެ އަތުން 95،000 ނޫނީ 100،000 ރުފިޔާ ނެގި ކުންފުނިތައް މިދިޔަ އަހަރުވެސް އެބަހުރި. ވީމާ ފޯރުކޮށް ދޭނެ ހިދުމަތްތައް ލިސްޓް ކުރާއިެރު އޮޅުވާ ނުލާނެތޯ. އަނެއްކޮޅުން ހައްޖުވެރިންނަށް ނޭންގޭ ހުއްދަ ލިބޭ ޖަމާއަތްތަކުން މިނިސްޓްރީއަށް ހުށައެޅީ ކޮންކޮން ހިދުމަތްތަކެއް ޖަހާފައިވާ ޕްރޮޕޯޒަލެއް ކަމެއްވެސް،" އެހެން ބޭފުޅަކު ވިދާޅުވި އެވެ.\nދިވެހި ހައްޖުވެރިންތަކެއް ހައްޖުގެ އަޅުކަމަށް ފަހު ރާއްޖެ އައިސް\nވަކި ވަކި ބައިބަޔަށް ޕޮއިންޓްދޭ ގޮތާމެދު ވެސް ބައެއް ކުންފުނިތަކުން ސުވާލު އުފައްދަ އެވެ. އެގޮތުން "ދީނީ މުރުޝިދުން" ގެންދާ މިންވަރަށް ބަލައި ޕޮއިންޓް އިތުރު ކުރުމާއި، އަރަބިބަސް ދަންނަ އެހީތެރިން ގެންދާ މިންވަރަށް ބަލައިގެން ޕޮއިންޓް އިތުުރު ކުރުމާއި، ޑޮކްޓަރުންނާއި ސިއްހީ އެހީތެރިން ގެންދާ މިންވަރަށް ބަލައިގެން ޕޮއިންޓް އިތުރު ކުރެވޭނެ ކަމަށް ބުނެފައިވާތީ އެއީވެސް ވަކި ބަޔަކަށް ފުރުސަތު ފަހިކޮށް ދިނުމަށް ކޮށްފައިވާ ކަމެއް ކަމަށް ބައެއް ޖަމާއަތްތައް ދެކެވެ.\nހައްޖު ކޯޓާ ލިބޭ ޖަމާއަތްތަކުން ދީނީ މުރުޝިދުންނާއި، އަރަބިބަސް ދަންނަ އެހީތެރިންނާއި، ޑޮކްޓަރުން ނުވަތަ ސިއްހީ އެހީތެރިން ގެންދަން ޖެހޭނެ އެވެ. ނަމަވެސް އެއީ މިންވަރު އިތުރުވެގެން މާކްސް ގިނަވާ ސަބަބަކަށްވުން އެއީ ގޯހެކެވެ. އޭގެ ބަދަލުގައި ޖަމާއަތްތަކަށް ދޫކުރާ ކޯޓްގެ އަދަދަކީ 90 ކަމަށްވީއިރު ކޮންމެ ދާއިރާއަކުން ތިނެއް ނުވަތަ ފަސް މީހުން ކަނޑައެޅުން ފަދަ ކަމެއް ކުރުން މާ ރަނގަޅުވާނެ އެވެ.\n"މިހާރު ބައެއް ޖަމާއަތްތަކުގައި އެބަތިބޭ ވަރަށް ގިނަ އަދަދަކަށް އިލްމުވެރިން، އަދި އަރަބި ބަސް ދަންނަ މީހުން، އަނެއްކޮޅުން ހައްޖަށް ފުރުސަތު ހުޅުވާލާއިރު ބައެއް މީހުން މި ތިބެނީ ނަންނޯޓް ވެސް ކޮށްގެން. އެހެންވީމަ އޭގެ ތެރޭގައި ސިއްހީ އެހީތެރިންނާ މި ދެންނެވި ދާއިރާތަކުގެ މީހުން ތިބިނަމަ އެ މީހުންނާއެކު މި ޖަހާލަނީ. އަޅުގަނޑުމެން މި ދަންނަވަނީ އެއީ ހަމަޖެހޭ އަދި އިންސާފުވެރި ވެސް ގޮތެއް ނޫނޭ. މިނިސްޓްރީން އެބަޖެހޭ ކޮންމެ ދިހަ މީހަކަށް ނުވަތަ އެ ނޫންވެސް އަދަދަކަށް މި ދާއިރާތަކުން މީހުން ތިބޭ ގޮތަކަށް ކަނޑައަޅަން. އޭރުން އެންމެންނަށް ވެސް އެ ދެވެނީ ހަމަހަމަ ފުރުސަތެއް."\nދިވެހި ހައްޖުވެރިންތަކެއް: ބޮޑު ހޭދައެއް ކުރަންޖެހޭ\nއަނެއް ކަމަކީ ހޮޓަލާއި ހަރަމާ ދެމެދުގެ ދުރުމިނާއި، ވީއައިޕީ ބަހުގައި ދަތުރުކުރުމާއި، ވީހާވެސް ގިނަ ދުވަހެއްގައި ދިވެހި ކެއުން ލިބެން ހުރުމާއި، ތިބޭ ހޮޓަލުގައި ލިފްޓް ހުންނަ މިންވަރާއި، ބުފޭ އޮންނަ ގޮތާއި، މޭވާއާއި ތަރުކާރީ ހައްޖުވެރިންނަށް ދޭ މިންވަރެވެ، އަދި އެއަށް މާކްސް އިތުރުވާ ގޮތެވެ. ސައުވީސް ގަޑިއިރު، ކޮފީއާއި ޖޫހާއި ބިސްކޯދު ލިބެން ހުރުމާއި ހަތަރު ގަޑީގައި ކެއުން ދިނުމާއި، ކާންދޭ ވަގުތަށް ބަލާ ޕޮއިންޓް އިތުރުވާނެ ކަމަށް ވެސްޕޮއިންޓް ދިނުމުގެ އާ އުސޫލުގައިޗވެއެވެ.\nސުވާލަކީ ހައްޖަށް މީހުން ގެންދިއުމުގެ ކުރިން މިކަންކަން އިސްލާމިިކް މިނިސްޓްރީން ޔަގީން ކުރާނެ ގޮތެވެ. ހައްޖަށްދާ މީހުނަށް ރަނގަޅު އިންތިޒާމްތަކެއް ހަމަޖެއްސުމަކީ މުހިންމު ކަމެކެވެ. ނަމަވެސް މި ކަންކަން ކުރެވޭނެ ކަން އެކަންކަން ކުރުމުގެ ކުރިން އެ މިނިސްޓްރީން ޔަގީންކުރާނެ ގޮތެއް ސާފުވާން ޖެހޭނެއެވެ.\n"ނޫނީ އޮންނާނީ އެބަޔަކު ވީހާވެސް މޮޅަށް ލިޔެގެން ހުށައެޅުން. މި ދެންނެވީ މީގެ ކުރިންވެސް ކެއުމާއި، ބުއިމާއި ކަންކަން އެއީ ރަނގަޅު އިންތިޒާމެއްގެ ދަށުން މިނިސްޓްރީއަށް ބެލޭ ކަންކަމެއް ނޫން. އެހެނެއް ނޫން، ގޮސް ތިބޭ ހޮޓާ ބަސް ދަތުރުތައް ބަލާލެވިދާނެ. އެކަމަކު މީގަ އެބަ އޮވޭ ވީއައިޕީ ބަސް އަދި އޭސީ ބަސް، މީގަ ހުރި ތަފާތަކީ ކޮބައިކަމެއްވެސް ނޭންގޭ. އެހެންވީމަ ވަރަށް ބޮޑަށް އޮޅުން ބޮޅުން ބޮޑު މިފަހަރު ޕޮއިންޓްދޭ ގޮތާމެދު."\nހައްޖަށްދެވޭ އަގު ކުޑަކުރަން ވިސްނަންޖެހޭ\nއާ އުސޫލުން ފެންނަ ގޮތަށް ބަލާއިރު ސަރުކާރުން އަމާޒު ހިފާފައި ވަނީ ދިވެހިންގެ ތެރެއިން ހައްޖަށް ދާ މީހުންނަށް ވަރަށް ފެންވަރު މަތީ ހިދުމަތްތައް ދޭަށެވެ. ނަމަވެސް ސުވާލަކީ މިއީ އާންމު ދިވެހިންގެ ދިރިއުޅުން ހުރި ފެންވަރު ހެއްޔެވެ؟. ހައްޖަށް ދާން ލައްކައެއްހާ ރުފިޔާގެ ބޮޑު ހޭދައެއް ކުރަންޖެހޭއިރު އެ އަދަދު އެއަށްވުރެ އިތުރުވުމަކީ ވެސް ވެދާނެ ކަމެކެވެ.\nއެދެނީ މާތް ބިމަށް ދަތުރުކޮށް ހައްޖުގެ މަތިވެރި އަޅުކަން އަދާ ކުރާށެވެ. ސައުވީސް ގަޑިއިރު ކޮފީ އާއި ސައި ބޮއި، ބިސްކޯދު ހަފާކަށް ނޫނެވެ. އަދި ބޭންކް ކާޑް ބޭނުންކޮށް ބެލެން ބަލާކަށްވެސް ނޫނެވެ. އެކަމަކު ކުންފުނިތަކަށް ފުރުސަތު މި ދެނީ އެ ޝަރުތައް ހަމަވާ ކުންފުނިތަކަށް އިސްކަން ދީގެނެވެ. އެކަންކަން ކުރަން އިތުރު ހަރަދު ބޭނުން ވެއެވެ. އެހެންވީމަ ހައްޖަށް ގެންދެވެނީ ބޮޑު އަގު ދީގެން އިތުރަށް ފައިސާ ނަގައިގެނެވެ.\nއަނެއްކޮޅުން ފުރުސަތު ހޯދަން އަސްލު އަގުގެ ބަދަލުގައި މި ޖަހާލަނީ ކުޑަ އަގެކެވެ. ފުރުސަތު ލިބުމުން ފަހުން ގުޅާފައި މިނިސްޓްރީން އެދިގެން ހަތަރު އިރުގެ ކެއުމާއި، 24 ގަޑިއިރު ކޮފީއާއި ސައި ބޮއި، ބިސްކޯދު އަދި އެހެނިހެން ކަންކަން ހަމަޖައްސަންޖެހޭ ކަމަށް ބުނެ އިތުރު 30،000 ރުފިޔާ ނަގަނީ އެވެ. ނަމަވެސް އާންމު ދިވެއްސަކަށް މިއީ އިތުރަށް ދެއްކޭނެ އަދަދެއް ނޫނެވެ.\nހަރަދު ބޮޑު ދިރިއުޅުމުން 69،000 ރުފިޔާ ރައްކާކުރެވެނީ ވެސް އެތައް އަހަރަކުންނެވެ. އެހެން ކަމުން ހަމަ އަންގާލާ އިރަށް އިތުރަށް 30،000 ރުފިޔާ ދައްކާނީ ކިހިނެތް ހެއްޔެވެ؟\nއެހެން ނަމަވެސް ކަންކަން ރޭވި އިންތިޒާމްވަމުން މިދަނީ އެމަގަށް ފަހިވާ ގޮތަށެވެ. ކުރިންވެސް ކަން ހިނގާފައި އޮތީ މިހެނެވެ.\nގިނަ ޖަމާއަތްތަކަކަށް ފުރުސަތު ދިނުން\nކޮންމެ އަހަރަކުވެސް ރަސްމީ ކޯޓާގެ ގޮތުގައި ރާއްޖެއަށް ލިބެނީ 1،000 ކޯޓާ އެވެ. ނަމަވެސް މިފަހުން ކޮންމެ އަހަރަކުވެސް އިތުރު 1،000 ކޯޓާ ލިބެ އެވެ. ސަރުކާރުން އެކަމަށް ކޮންމެ އަހަރަކު ސައުދީ ސަރުކާރުގައި އެދެއެވެ.\nރަސްމީ ކޯޓާގެ ތެރެއިން ހަތަރު ގުރޫޕަށް މި ދެނީ 360 ކޯޓާ އެވެ. ބާކީ 640 ޖާގަ ހައްޖު ކޯރަޕޭޝަނަށެވެ. ފަހުން ނުރަސްމީކޮށް ލިބޭ ކޯޓާއަށް މީހުން ހައްޖަށް ގެންދަނީ ވެސް ހައްޖު ކޯޕަރޭޝަނުންނެވެ. އެހެން ކަމުން ބައެއް ފަހަރު ލިބޭ އަދަދަކަށް މީހުން ނުގެންދެވިފައި ވެސް އެބަ ހުއްޓެވެ. އެއީ ޖާގަ ޔަގީންވާލެއް ލަސްވާތީ އެވެ.\nނަމަވެސް ނުރަސްމީކޮށް ލިބޭ 1،000 ކޯޓާއަށް އިތުރު އަމިއްލަ ކުންފުނިތަކަށް ޖާގަ ދިނުމަކީ މުހިންމު ކަމެއް ކަމަށް ބައެއް ގުރޫޕްތަކުން ދެކެއެވެ. އޭރުން މިހާރު އޮތް ވާދަވެރިކަން ކުޑަވެ، ރަނގަޅު ހިދުމަތާއެކު އަގަށް ވެސް ކުޑަ ލުޔެއް ލިބުމުގެ ފުރުސަތު އޮންނާނެ އެވެ.\nހައްޖުގެ އަޅުކަން މޯލްޑިވްސް ހައްޖު ކޯޕަރޭޝަން އިސްލާމިކް މިނިސްޓްރީ


ރެއާލުން ލެވަންޑޯސްކީ އާއި ޕޮގްބާ ބޭނުންވި: ޕެރޭޒް\nމެންޗެސްޓަރ ޔުނައިޓެޑްގެ ޕައުލް ޕޮގްބާ އާއި ބަޔާން މިއުނިކްގެ ރޮބާޓް ލެވަންޑޯސްކީގެ ސޮއި ހޯދަން ރެއާލް މެޑްރިޑުން ބޭނުންވި ކަމަށާއި، އެކަން ނުވީ އެ ކުޅުންތެރިންގެ ކްލަބުން ވިއްކާލަން އެއްބަސް ނުވުމުން ކަމަށް ރެއާލްގެ ރައީސް ފްލޮރެންޓީނޯ ޕެރޭޒް ބުނެފި އެވެ.\nރެއާލުން މިދިޔަ ދެ ސީޒަނުގައި ލެވަންޑޯސްކީއަށް ފާރަލީ އެޓީމަށް ނުވަ އަހަރު ކުޅެދިނުމަށް ފަހު މިދިޔަ އަހަރު ޔުވެންޓަސްއަށް ބަދަލުވި ކްރިސްޓިއާނޯ ރޮނާލްޑޯގެ މަގާމް ފުރުމަށެވެ. ރެއާލުން ހޯދި ގިނަ ކާމިޔާބީތަކުގައި ރޮނާލްޑޯ ގިނަ ގޯލުތަކެއް ޖެހިއިރު މިދިޔަ ސީޒަނުން ފެށިގެން އެޓީމަށް ވަނީ ގޯލު ޖެހުމުގެ މައްސަލަތައް ދިމާވެފަ އެވެ. ލެވަންޑޯސްކީގެ އިތުރުން ފްރާންސާ އެކު މިދިޔަ އަހަރު ވޯލްޑް ކަޕް ކާމިޔާބުކުރި ޕޮގްބާ ރެއާލަށް ބަދަލުވުމާއި ގުޅޭގޮތުން ނިމިދިޔަ ޓްރާންސްފާ ބާޒާރުގައި ގިނަ ވާހަކަތަކެއް ދެކެވުނެވެ. އަދި، ޔުނައިޓެޑް ދޫކޮށް އާ ތަޖުރިބާއެއް ކުރަން ބޭނުންވާކަމުގެ އިޝާރާތެއް ޕޮގްބާ ވެސް ދިނެވެ. އެކެމަކު ޓްރާންސްފާގެ މުއްދަތު ނިމުނު އިރު ރެއާލަށް ޕޮގްބާގެ ސޮއި ހޯދިފައެއްނުވެ އެވެ.\nޕެރޭޒް ބުނީ އެ ކުޅުންތެރިން ހޯދަން އުނދަގޫވީ ކްލަބުން ވިއްކަން ބޭނުން ނުވުމުންނާއި އެއްބަސްވުމުގައި ރިލީޒް ކްލޯސް ހިމަނާފައި ނެތުމުން ކަމަށެވެ. އެއްބަސްވުމުގައި ރިލީޒް ކްލޯސް ހިމަނައިފި ނަމަ އެ އަދަދު ދައްކައި ކުޅުންތެރިން ގަތުމުގެ ފުރުސަތު ކްލަބްތަކަށް ލިބިގެންދެ އެވެ.\n“ތިބޭނެ ނުވިއްކާ ކުޅުންތެރިން. އަހަރެމެން ލެވަންޑޯސްކީ ހޯދަން އަހަރުތަކެއް ވަންދެން މަސައްކަތް ކުރިން އެކަމަކު އެއްވެސް ކަމެއް ނުވި. އެއީ ކުޅުންތެރިޔާގެ ރިލީޒް ކްލޯސް އެއްބަސްވުމުގައި ނެތުމާއި ބަޔާނުން ލެވަންޑޯސްކީ ވިއްކަން ބޭނުން ނުވުން. ހަމަ އެހެންވީ ޕޮގްބާ އަށް ވެސް. ބޭނުންވާ ކުޅުންތެރިން ގަންނަން ލިބޭ ނަމަ އެ ކުޅުންތެރިން ހޯދަން އަހަރެމެނަށް އުޅެވޭނެ” މަޝްހޫރު ގިނަ ކުޅުންތެރިންތަކެއްގެ ސޮއި ހޯދާފައިވާ ރެއާލުގެ ރައީސް ވިދާޅުވި އެވެ.\nފުޓްބޯޅައިގެ ތަޖުރިބާކާރުން ގަބޫލުކުރާ ގޮތުގައި ރޮނާލްޑޯ ކްލަބް ދޫކޮށްލުމުން ބަދަލުގައި ރަނގަޅު ކުޅުންތެރިއަކު ނުގެނެވުމަކީ މިދިޔަ ސީޒަނުގައި ރެއާލަށް ނާކާމިޔާބުވުމުގެ އެއް ސަބަބެވެ. މިދިޔަ ސީޒަނުގައި ސްޕެނިޝް ލީގުގެ ތިން ވަނަ ރެއާލަށް ލިބުނު އިރު ޔޫއެފާ ޗެމްޕިއަންސް ލީގުގައި ދެ ވަނަ ބުރުން ވަނީ މުބާރާތާ ވަކިވެފަ އެވެ. އެކަމަކު ޕެރޭޒް ވިދާޅުވީ މިދިޔަ ސީޒަނުގަ ރެއާލަށް މައްސަލަތައް ކުރިމަތިވީ އެއް ކުޅުންތެރިއަކު ކްލަބް ދޫކޮށްލުމުން ނޫން ކަމަށާއި، އެއީ ކްލަބުގެ މެންޓަލިޓީގެ މައްސަލައެއް ކަމަށެވެ. މިދިޔަ ސީޒަނުގައި އެހެން ވިޔަސް މި ސީޒަނުގައި އެ ކްލަބާ ގުޅުނު ކުޅުންތެރިންގެ އެހީތެރިކަމާ އެކު ކްލަބަށް ކުރިއަށް ދެވޭނެ ކަމަށް ޕެރޭޒް ވިދާޅުވި އެވެ.\n“މިދިޔަ ސީޒަނުގަ އަހަރެމެންގެ ތިބި ބެލޮންޑިއޯއަށް ވާދަކުރި ނުވަ ކުޅުންތެރިން އަދި 1.2 ބިލިއަން ޔޫރޯގެ ޓީމެއް. މިދިޔަ ސީޒަނުގައި މައްސަލައަކަށްވީ ވަކި ކުޅުންތެރިއަކު ޓީމު ދޫކޮށް ދިއުމެއް ނޫން. އެކަމަކު އެންމެންގެ މެންޓަލިޓީގެ މައްސަލައެއް ފެނުނީ” މިދިޔަ ސީޒަނާއި ގުޅޭގޮތުން ޕެރޭޒް ބުންޏެވެ.\nމި ސީޒަނުގައި އެޓީމަށް ގެނައި އެންމެ މަޝްހޫރު ކުޅުންތެރިއަކީ މިދިޔަ އަހަރުތަކުގައި ޗެލްސީގައި މޮޅު ކުޅުމެއް ދެއްކި ބެލްޖިއަމްގެ އެޑެން ހަޒާޑެވެ. އެކަމަކު އަނިޔާގެ ސަބަބުން ހަޒާޑަށް އަދި މި ސީޒަނުގައި ރެއާލަށް މެޗެއް ކުޅެވޭވަރެއްނުވެ އެވެ.\nމި ސީޒަނުގައި ލީގުގައި ކުޅުނު ތިން މެޗުން ފަސް ޕޮއިންޓް ލިބި ރެއާލް މިވަގުތު އޮތީ ތާވަލުގެ ފަސް ވަނައިގަ އެވެ. ސީޒަން ހުޅުވަން ކުޅުނު މެޗުގައި ސެލްޓަ ވީގޯ އަތުން 3-1 އިން މޮޅުވި ނަމަވެސް އޭގެ ފަހުން ކުޅުނު ދެ މެޗު ނިމުނީ އެއްވަރުވެގެންނެވެ. ރެއާލްގެ ފެށުން ގޯސް ނަމަވެސް އެޓީމަށް ލިބޭ ހިތްހަމަޖެހުމަކީ މިދިޔަ ސީޒަނުގެ ޗެމްޕިއަން ބާސެލޯނާގެ ފެށުން ވެސް ރަނގަޅު ނުވުމެވެ. ލިއޮނަލް މެސީ ނުލައި ލީގުގައި ބާސެލޯނާ ކުޅުނު ފުރަތަމަ ތިން މެޗުން އެޓީމަށް ލިބިފައިވަނީ ހަތަރު ޕޮއިންޓެވެ.\nރެއާލް މެޑްރިޑް, ޕައުލް ޕޮގްބާ\nއަހަރެން ބުނީ ޕޮގްބާ މޮޅޭ، ބޭނުމެކޭ ނޫން: ޒިދާން ޔުނައިޓެޑް ދޫކޮށްލަން ތައްޔާރަށް ހުރިކަމުގެ ސިގްނަލެއް ޕޮގްބާ ދީފި އުއްމީދީ ފޯވާޑް ޔޮވިޗް، ރެއާލް މެޑްރިޑަށް ބަދަލުވެއްޖެ


STELCO In Vaki Kurumah Fahu, Mughnee Ah State Minister Kan ސްޓެލްކޯއިން ވަކިކުރުމަށްފަހު މުޣުނީއަށް ސްޓޭޓް މިނިސްޓަރުކަން – Huvadhoo News STELCO In Vaki Kurumah Fahu, Mughnee Ah State Minister Kan Huvadhoo News\nސްޓެލްކޯއިން ވަކިކުރުމަށްފަހު މުޣުނީއަށް ސްޓޭޓް މިނިސްޓަރުކަން\nސްޓެލްކޯގެ މެނޭޖިންގ ޑިރެކްޓަރުކަމުގެ މަގާމުން އެމަގާމުގައި ހުންނެވި ޙަސަން މުޢުނީ ވަކިކުރުމަށްފަހު ސްޓޭޓް މިނިސްޓަރަކަށް އައްޔަންކޮށްފިއެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މިނިސްޓަރ އޮފް ސްޓޭޓް ފޮރ އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީގެ މަޤާމަށް، ހ.ސަންދަލީގެ، ޙަސަން މުޣުނީ މިއަދު ޢައްޔަނު ކުރައްވައިފިއެވެ.\nޙަސަން މުޣުނީ ވަނީ މެލޭޝިއާގެ ހެލްޕް ޔުނިވަރސިޓީން ބެޗެލަރ އޮފް ސައިންސް ހާޞިލްކުރައްވާ، އެމެރިކާގެ ބްރޭންޑައިސް އިންޓަރނޭޝަނަލް ބިޒްނަސް ސްކޫލުން މާސްޓަރ އޮފް ބިޒްނަސް އެޑްމިނިސްޓްރޭޝަން ފުރިހަމަކުރައްވާފައެވެ.\nޙަސަން މުޣުނީ މީގެ ކުރިން ހުންނެވީ ސްޓޭޓް އިލެކްޓްރިކް ކޮމްޕެނީ ލިމިޓެޑް (ސްޓެލްކޯ)ގެ މެނޭޖިންގ ޑިރެކްޓަރުގެ މަޤާމުގައެވެ. އެކުންފުނީގެ އެމްޑީގެ މަގާމުން އޭނާ ވަނީ އިއްޔެ ވަކިކޮށްފައެވެ. އަދި އެމަގާމަށް އިލެކްޝަން ކޮމިޝަންގެ ކުރީގެ ރައީސް އަހުމަދު ޝަރީފް އައްޔަންކޮށްފައެވެ.


Budget committee ge mugahrirakah Nihan, naibu mugarirakah Amir | Mihaaru\nވިލިމާލެ ދާއިރާގެ މެމްބަރު ނިހާނާއި (ވ) ކުޑަހުވަދޫ ދާއިރާގެ މެމްބަރު އާމިރު. - ފޮޓޯ: މަޖިލިސް/މިހާރު\nބަޖެޓް ކޮމެޓީގެ މުގައްރިރަކަށް ނިހާން، ނައިބަކަށް އާމިރު\n15 ނޮވެމްބަރ 2017 - 16:04 14 comments\nމާލިއްޔަތު ކޮމެޓީ އާއި އިގްތިސާދީ ކޮމެޓީ ގުޅިގެން އުފައްދާފައި އޮންނަ، ބަޖެޓް ދިރާސާ ކުރާ ކޮމެޓީގެ ނައިބު މުގައްރިރަކަށް ހަމަޖެއްސީ ކުޑަހުވަދޫ ދާއިރާގެ އެމްޑީއޭގެ މެމްބަރު އަހުމަދު އާމިރެވެ.\nނިހާނާއި އާމިރަކީ މީގެ ކުރިން ބަޖެޓު ދިރާސާ ކުރަން ބޭއްވި ކޮމެޓީތަކުގައި ވެސް މުގައްރިރު ކަން ކުރެއްވި ބޭފުޅުންނެވެ.\nބަޖެޓް ކޮމެޓީގެ މުގައްރިރަކަށް ނިހާން، ނައިބަކަށް އާމިރު ހަމަޖެއްސީ މި އަހަރުގެ ބަޖެޓު ކޮމެޓީގެ ފުރަތަމަ ބައްދަލުވުމުގައި ޕީޕީއެމާއި އެމްޑީއޭގެ 14 މެމްބަރުންގެ އަޣުލަބިއްޔަތުންނެވެ. އެ ދެބޭފުޅުންނަށް އިދިކޮޅު މެމްބަރުން ވޯޓެއް ނުދެއްވަ އެވެ.\nނިހާނު މިއަދު "މިހާރު" އަށް ވިދާޅުވި ގޮތުގައި ކޮމެޓީގެ ބައްދަލުވުމުގައި ނިންމާފައިވަނީ 10 ދުވަސް ތެރޭގައި ބަޖެޓުގެ މަސައްކަތް ނިންމައި ތަޅުމަށް ހުށަހެޅުމަށެވެ.\nތިން ވަނަ ދައުރުގައި މައިގަނޑު ކަމެއްގެ ގޮތުގައި މަޖިލީހުގައި އޮންނާނީ ބަޖެޓު ދިރާސާ ކުރުމުގެ މަސައްކަތް އެކަންޏެވެ. އެއީ މި މަސް ނިމުމާއެކު، މެމްބަރުން ދެ މަސް ދުވަހުގެ ބޮޑު ޗުއްޓީއަކަށް ވަޑައިގަންނަވާނެތީ އޭގެ ކުރިން ބަޖެޓާ މެދު މަޖިލީހުން ގޮތެއް ނިންމުމަށެވެ. ގާނޫނުއަސާސީގައި ވާ ގޮތުން ބަޖެޓު ފާސްކުރަން ބާއްވާ ޖަލްސާ އަށް 43 މެމްބަރުން ހާޒިރުވެ ތިއްބަވަން ޖެހޭނެ އެވެ.\nއިތުރު ލިޔުންތައް ރައްޔިތުންގެ މަޖިލިސް ދައުލަތުގެ ބަޖެޓް ކުރީގެ މެމްބަރު އަހުމަދު ނިހާން މެމްބަރު އަހުމަދު އާމިރު (ކުޑަހުވަދޫ) ދައުލަތުގެ ބަޖެޓް 2018


Kalhuvakaru miskiy: Enme ginain thanthanah gendhiya miskiy - vNews.mv\nކަޅުވަކަރު މިސްކިތް: އެންމެ ގިނައިން ތަންތަނަށް ގެންދިޔަ މިސްކިތް\nޒަމްޢަތު އަޙްމަދު ވަޙީދު 20 September 2019, 11:55\nރާއްޖޭގެ ވެރިކަން ކުރާ މާލެއަކީ އާސާރީ ގިނަ ބިނާތަކެއް ފެންނަން ހުރި ބިމެކެވެ. މި އާސާރީ ބިނާތަކުގެ ތެރެއިންވެސް އިސްލާމްދީނާއި ގުޅުން ހުރި ބިނާތައް ވަކިން ފާހަގަކުރެވެއެވެ. މިގޮތުން އެންމެ ބޮޑަށް ފާހަގަވެގެންދާ އެއް ބިނާ ނުވަތަ އިމާރާތެއްގެ ގޮތުގައި ފެނިގެންދާ ތަނަކީ ދިވެހި ފަންނުވެރިކަމުގެ ފުރިހަމަކަން ދައްކުވައިދޭ މާލޭ ކަޅުވަކަރު މިސްކިތެވެ.\nތާރީޚު ދިރާސާކުރައްވާ ފަރާތްތަކުން ލިޔުއްވާފައިވާ ގޮތުން ކަޅުވަކަރު މިސްކިތަކީ ތާނަ އަކުރުގެ އެންމެ ދުވަސްވީ އެއް ލިޔުން ބިންވަޅުނެގިފައިވާ ތާރީޚީ، ބަހަވީ ތަރިކައެކެވެ. މާލޭގައި ހުރި ގިނަ އާސާރީ މިސްކިތްތަކާއި ބިނާތަކާ ޚިލާފަށް ކަޅުވަކަރު މިސްކިތަކީ އެކި ޒަމާންތަކުގައި އެކިއެކި ތަންތަނަށް ގެންގޮސް، އަދި ގެނެސްފައިވާ މިސްކިތެއްކަން ފާހަގަކޮށްލެވެއެވެ.\nމިސްކިތުގެ ތާރީޚަށް ބަލާއިރު ތާރީޚު ދިރާސާކުރައްވާ ފަރާތެއް ކަމުގައިވާ ހެރިޓޭޖް މިނިސްޓްރީގެ ކަލްޗަރަލް ހެރިޓޭޖް ޑިރެކްޓަރ ޝައްމޫން ޖަލީލު ލިޔުއްވާފައިވާ ގޮތުގައި ކަޅުވަކަރު މިސްކިތަކީ ހިރިގަލުން ބިނާކުރެވިފައިވާ ދިވެހިންގެ ގަލުވަޑާމާއި ލާފެންކުރުމުގެ ފަންނުވެރިކަން ދައްކުވައިދޭ ރީތި މިސްކިތެކެވެ. ހިރިގަލާއި ކަޅުވަކަރުގައި ކުރެހުންތައް ކަނޑާނެގިފައިވާ އަދި މިސްކިތުގެ އެތެރޭގެ ބައިތައް ލާފެންކުރެވިފައިވާ ފުރިހަމަ މިސްކިތެކެވެ. ކަޅުވަކަރު މިސްކިތުގެ ނަމުން މި މިސްކިތަށް ނަން ދެވިފައިވަނީ މިސްކިތުގެ މަސައްކަތްތަކުގައި ކަޅުވަކަރު ބޭނުންކޮށްފައިވާތީއެވެ. ކަޅުވަކަރު ބޭނުންކޮށްފައިވާ އެހެން މިސްކިތެއް ހުރި ކަމެއް އެނގޭކަށް ނެތެވެ. ނަން މޮޅު ހައިވަކަރު ބައެއް މިސްކިތްތަކުގައި ބޭނުންކޮށްފައިވާ ކަމަށްވެސް މި ލިޔުންތަކުން ފާހަގަވެއެވެ. ކަޅުވަކަރު މިސްކިތަކީ އެއްފަހަރާ ސާޅީހަކަށް މީހުންނަށް ނަމާދު ކުރެވޭވަރުގެ ކުޑަ މިސްކިތެކެވެ.\nހެރިޓޭޖް މިނިސްޓްރީގެ ކަލްޗަރަލް ހެރިޓޭޖް ޑިރެކްޓަރ ޝައްމޫން ޖަލީލު ލިޔުއްވާފައިވާ ގޮތުގައި އެމިސްކިތުގެ ދާލައަކީ ވަރަށްގިނަ މީހުން ވަރަށް ގިނައިރު ވަންދެން ކިޔެވުމުގައި މަޑުވެތިބޭ ދާލައެކެވެ. މިސްކިތުގެ އެންމެ ހަނދާންނުނެތޭ މުދިމަކީ، އަދި ހީވާގޮތުން އެންމެ ގިނަދުވަހު ހުންނެވީ މުދިމަކީ އަލްޙާއްޖި އަލްމަރުޙޫމް ޢަބްދުﷲ އެވެ.\nކަޅުވަކަރު މިސްކިތް ބިނާކުރައްވަން ފެއްޓެވީ އައްސުލްޠާން މުޙައްމަދު ޝަމްސުއްދީން (ދެވަނަ) ގެ ރަސްކަމުގައެވެ. މި މިސްކިތް ބިނާކުރައްވަން ފެއްޓެވީ، ޣިޔާޘުއްދީން ރަދުންގެ ގަނޑުވަރު ރޫޅާލައްވައިފައި އެ ގަނޑުވަރު ހުރި ބިމުގައެވެ. މިއީ މިތާނގައި މިސްކިތެއް ބިނާކުރެއްވުމަށް ޝަމްސުއްދީން ރަދުން ނަދުރުފުޅެއް ވިދާޅުވެފައިވާތީ ކަމަށް ވެއެވެ.\nމި މިސްކިތް ބިނާކޮށް ނިމުނީ މި ރަދުންގެ ދެބެއިންގެ ދެދަރި ކޮއްކޯފުޅު އައްސުލްޠާން ހަސަން ނޫރައްދީން އިސްކަންދަރު ކައްތިރި ބަވަނަ މަހާރަދުންގެ ރަސްކަމުގެ 10 ވަނަ އަހަރު ކަމަށް ތާރީޚު ދިރާސާކުރައްވާ ފަރާތެއް ކަމުގައިވާ ނަސީމާ މުޙައްމަދު ލިޔުއްވާފައިވެއެވެ. ތާރީޚުން އެނގޭގޮތުން ކަޅުވަކަރު މިސްކިތް ބިނާކުރައްވަން ފެއްޓެވި ތާރީޚުން ފެށިގެން މިސްކިތުގެ މަސައްކަތް ނިމުނު ތާރީޚަށް ތިން ރަސްކަލެއްގެ ރަސްކަން ހިނގާފައި ވެއެވެ.\nޝައްމޫން ޖަލީލު ލިޔުއްވާފައިވާ ގޮތުން ޣިޔާޘުއްދީން ރަދުންގެ ގަނޑުވަރު ރޫޅާލައި އެ ބިމުގައި ބިނާކުރި ކަޅުވަކަރު މިސްކިތް އެކި ދުވަސްވަރު އެކިތަންތާގައި ހުރި ކަމަށް ދޫދޫމަތިން ކިޔެމުން އައިސްފައި ވެއެވެ. އެއް ދުވަސްވަރެއްގައި ކަޅުވަކަރު މިސްކިތް ޗާންދަނީ މަގުގެ ކޮންމެވެސް ހިސާބެއްގައި އެމަގުގެ އިރުމަތީ ފަޅީގައި ހުރި ކަމަށް ބުނެވެއެވެ. އަދި މަޖީދީމަގުގެ ދެކުނުފަޅީގައި މައްޗަންގޮޅީގެ ކޮންމެވެސް ހިސާބެއްގައި ހުރި ކަމުގައި ވެސް ބުނެވެއެވެ.\nކަޅުވަކަރު މިސްކިތް މާލޭގެ އެހެން ހިސާބަކުން މަޖީދީމާގާއި ކަރަންކާމަގު އިންވާ ހުޅަނގު އުތުރު ކަންމަތީގައި ބެހެއްޓެވީ ހާޖީ އިމާދުއްދީނު ކަމަށް ބުނެވޭ ވާހަކައަށް ފަހު އެ މިސްކިތް ހުރި ތަނުން އެހެން ތަނަކަށް ބަދަލުކުރެވުނު ކަމަށް ލިޔެވި ފެންނަންއޮތީ މިފަހުގެ ތާރީޚުގައި އިބްރާހިމް ނާސިރު ރަންނަބަނޑޭރި ކިލެގެފާނު ކަޅުވަކަރު މިސްކިތް ފުރަނަފުއްޓަށް ބަދަލުކުރެއްވުމެވެ.\nކަޅުވަކަރު މިސްކިތް އުވާލެެވުނީ7އޯގަސްޓް 1978ގައެވެ. 1 އޮކްޓޯބަރ 1978ގައި ނީލަން ކިޔައިގެން މިސްކިތް ނެގީ ފުރަނަ ޓުއަރިސްޓް ރިސޯޓަށެވެ. 15 ޖެނުއަރީ 1979ގައި ސަރުކާރުން ބަދަލުދީ މިސްކިތް ނީލަން ކިއުމަކީ ހަމަޖެހޭ ކަމަކަށް ނުވާތީއާއި އަދި ކަޅުވަކަރު މިސްކިތަކީ އާސާރީ ތަނެއް ކަމުގައި ވާތީ އެ މިސްކިތް ސަރުކާރަށް ބޭނުން ކުރިއެވެ. ނަމަވެސް، ފުރަނަ ޓްއަރިސްޓް ރިސޯޓް ހިންގަވާ ފަރާތެއް ކަމަށްވާ ޓްރެޝަރ އައިލެންޑް އެންޓަރ ޕްރައިޒަސްގެ ފަރާތުން އެކުންފުނީގެ ޗެއަރމަން މިސްޓަރ ވޭން. ވީ. ރީޑް މިސްކިތް އަނބުރާ ދިވެހި ސަރުކާރަށް ހަދިޔާކުރެއްވީއެވެ.\nއިބްރާހިމް ނާސިރުގެ ވެރިކަމުގައި ކަޅުވަކަރު މިސްކިތް ނީލަން ކިޔައި ފުރަނަފުށީގައި ބަހައްޓާފައި ވަނިކޮށް 1980 ފެބްރުއަރީގައި ރައީސް މައުމޫން އަބްދުލް ގައްޔޫމް އެ މިސްކިތް މާލެ ގެންނަވައި ސަލްޓަން ޕާކް އިރުދެކުނު ކަނުގައި ބެހެއްޓެވިއެވެ.\nގިނަ ދުވަސްތަކެއް ވަންދެން ސަލްޓަން ޕާކު އިރުދެކުނު ކަނުގައި ހުރި ކަޅުވަކަރު މިސްކިތުގެ އާބާތުރަ ފިލުވައި ގިނަ ދުވަހަށް ދެމިހުންނާނެ ގޮތަށް ހިމާޔަތްކުރުމުގެ މަސައްކަތަށް ކަޅުވަކަރު މިސްކިތް ބަންދުކުރުމަށް ފަހު އަލުން ހުޅުއްވައިދެއްވީ އޭޕްރީލް 19، 2009 ގައި އޭރުގެ ރައީސް މުހައްމަދު ނަޝީދެވެ. އޭގެ ފަހުން 2016 ވަނަ އަހަރު ތެރޭ ކަޅުވަކަރު މިސްކިތް ރޫޅާލާ އެތަނުން ނެގުމަށްފަހު، ގ.ދ ތިނަދޫއަށް ގެންދަން ނިންމިއެވެ. ނަމަވެސް އެކަން އެގޮތަށް ނުކޮށް އަނެއްކާވެސް މާލޭގައި މި މިސްކިތް ބެހެއްޓުމަށް މިހާރު މިވަނީ ނިންމާފައެވެ.


Badminton kuri aruvan Revival aai Police ge ebbasvumeh | Mihaaru\nކުޅިވަރު / ބެޑްމިންޓަން\nބެޑްމިންޓަން ކުރިއަރުވަން ރިވައިވަލް އާއި ޕޮލިހުގެ އެއްބަސްވުމެއް\nއެއްބަސްވުމުގައި ސޮއިކުރެއްވުމަށް ފަހު ޕޮލިހުގެ ޗީފް ސުޕްރިންޓެންޑެންޓް މުހައްމަދު ރަޝީދު (ކ) އާއި ރިވައިވަލްގެ ފައުންޑާ ޒަޔާން.-- ފޮޓޯ: ޕޮލިސް ކްލަބް\n11 ޑިސެމްބަރ 2020 - 10:49\nރިވައިވަލް ސްޕޯޓްސް ކްލަބުން ރާއްޖޭގައި ބެޑްމިންޓަން ކުރިއެރުވުމުގެ ވިސްނުމުގައި ޕޮލިސް ކްލަބާ އެކު އެއްބަސްވުމެއްގައި ސޮއިކޮށްފި އެވެ.\nމިދިޔަ އަހަރު ޖޫން މަހު ރާއްޖޭގެ މަޝްހޫރު ބެޑްމިންޓަން ކުޅުންތެރިޔާ ޒަޔާން ޒަކީ އިސްވެ އުފެއްދި ރިވައިވަލް ސްޕޯޓްސް ކްލަބް އިން އަންނަނީ ރާއްޖޭގައި ބެޑްމިންޓަން ކުރިއެރުވުމުގެ ގޮތުން ގިނަ ހަރަކާތްތައް ހިންގަމުންނެވެ. އެކަމަށް ބޮޅެއް އިތުރު މިވީ އިއްޔެ ޕޮލިހާ އެކު މި ވި އެއްބަސްވުމާ އެކު އެވެ.\nތިން އަހަރުގެ މުއްދަތަށް ވެވުނު މި އެއްބަސްވުމުގެ ތެރެއިން ރިވައިވަލް އާއި ޕޮލިހުން ގުޅިގެން ހައި ޕާފޯމަންސް ބެޑްމިންޓަން ކުޅުންތެރިން އުފެއްދުމާއި ކޯޗުން ތަމްރީނު ކުރުމުގެ އިތުރުން ރާއްޖޭގައި ޔޫތު އެކެޑަމީ ސިސްޓަމް ފުޅާކުރާނެ އެވެ.\nޕޮލިސް ކްލަބުން އަންނަނީ ގައުމީ ލެވަލްގައި އެކި ކުޅިވަރުތަކުގައި ވާދަކުރަމުންނެވެ. ބެޑްމިންޓަންގެ އެކި މުބާރާތްތަކުގައި ޕޮލިސް ކްލަބުން ވަނީ ބައިވެރިވެފަ އެވެ. އަދި ގައުމީ ޓީމުގައި ހިމެނިގެން ބައެއް ޕޮލިހުން ވަނީ ބައިނަލްއަގުވާމީ މުބާރާތްތަކުގައި ވާދަ ވެސް ކޮށްފަ އެވެ.\nރިވައިވަލް ސްޕޯޓްސްގެ މަސައްކަތް ފަށައިގަތްތާ ގާތްގަނޑަކަށް ދޮޅު އަހަރެއްހާ ދުވަސް ވެފައިވާއިރު، މިހާތަނަށް އެ ކްލަބުން ވަނީ ގިނަ ހަރަކާތްތަކެއް ހިންގައި ކުޅުންތެރިންނަށް މުހިއްމު ފުރުސަތުތަކެއް ވެސް ހޯދައިދީފަ އެވެ. އެގޮތުން އެ ކްލަބްގެ ބައެއް ކުޅުންތެރިން ވަނީ ބައިނަލްއަގުވާމީ މުބާރާތްތަކުގައި އެ ކްލަބްގެ ނަމުގައި ރާއްޖެ ތަމްސީލްކޮށްފަ އެވެ.\nއޭގެ އިތުރުން ރިވައިވަލް އިން އިސްނަގައިގެންވަނީ ސިންގަޕޫރުގެ ތަޖުރިބާކާރު ބެޑްމިންޓަން ކޯޗު އަބްދުލް ހާމިދު ހާންގެ އެހީގައި ރާއްޖޭގެ ކުޅުންތެރިންނަށް ސެޝަންތަކެއް ނަގައިދީފަ އެވެ. އަދި ރާއްޖޭގެ އެކި ސަރަހައްދުތަކުގެ ބެޑްމިންޓަން ޓީމުތަކާ ގުޅިގެން އެކި ޕްރޮގްރާމްތައް ހިންގުމަށް ރިވައިވަލް އިން އަންނަނީ މަސައްކަތްކުރަމުންނެވެ.\nރިވައިވަލްގެ ކާމިޔާބީތަކަށް ބަލާއިރު އެންމެ ފަހުން ބޭއްވި ގައުމީ ބެޑްމިންޓަން މުބާރާތުގެ ފިރިހެން ޑިވިޝަނުގެ ތަށި ހޯދި އެވެ. އަދި މިދިޔަ އަހަރުގެ ގާނާގެ ޖޭއީ ވިލްސަން އިންޓަނޭޝަން ސީރީޒްގައި ފިރިހެން ޑަބަލްސް ބައިން ލޯ މެޑަލް ހޯދި އެވެ.\nބެޑްމިންޓަން ޕޮލިސް ކްލަބް ރިވައިވަލް ސްޕޯޓްސް


ފާހާނާގައި ބޭނުންކުރާ ޕްލާސްޓިކް މަދުކުރާނީ ކިހިނެއް؟ | Jazeera\tފާހާނާގައި ބޭނުންކުރާ ޕްލާސްޓިކް މަދުކުރާނީ ކިހިނެއް؟ - Jazeera\nފާހާނާގައި ބޭނުންކުރާ ޕްލާސްޓިކް މަދުކުރާނީ ކިހިނެއް؟\nހުސައިން ނަޒީފް July 16, 2019 199 views0\nޕްލާސްޓިކްގެ މައްސަލައަކީ ދުނިޔެއަށް ވަރަށް ބޮޑުވެފައިވާ މައްސަލައެކެވެ. ޚާއްސަކޮށް ރާއްޖެއަކީ ހުދު ދޮންވެއްޔާއި ކަނޑުއަޑީގެ ރީތިކަމަށް މަޝްހޫރު ޤައުމަކަށް ވީއިރު، ރާއްޖޭގެ ކަނޑުތަކުގައި ވެސް ޕްލާސްޓިކް ކުނި އިތުރުވުމުގެ މައްސަލަ ވަނީ ފެންމަތިވެފަ އެވެ. އަދި އޭގެ ސަބަބުން ކަނޑުގައި ދިރިއުޅޭ މަސްތަކާއި ވެލާތަކަށް ބޮޑެތި ގެއްލުންތައް ވެސް ވަނީ ވަމުންނެވެ.\nޕްލާސްޓިކް މަދުކުރުމުގެ މަސައްކަތް އެންމެ ފުރަތަމަ ފަށަން ޖެހޭނީ ގޭތެރެއިންނެވެ. އަދި ފާހަނާގައި ވެސް ގިނަ އަދަދަކަށް ޕްލާސްޓިކްގެ ބާވަތްތައް ބޭނުންކުރާކަން ފާހަގަކޮށްލެވެއެވެ. ފާހާނާގައި ބޭނުންކުރާ ޕްލާސްޓިކް މަދުކުރުމަށް އެންމެ ފުރަތަމަ ކުރެވޭނެ އެއް ކަމަކީ ވަކަރު ނުވަތަ ބެމްބޫ ދަތްއުނގުޅާ ބުރުސް ގެންގުޅުމެވެ.\nމީގެ އިތުރުން، ޑިސްޕޮސެބަލް ރޭޒަރު ބޭނުންކުރުމުގެ ބަދަލުގައި ސޭފްޓީ ރޭޒަރު ބޭނުން ކުރެވިދާނެ އެވެ. އަދި ޝޭމްޕޫ ފުޅިއާއި ޝަވާ ޖެލް ފުޅިތަކުގެ ބަދަލުގައި، ސައިބޯނި ބޭނުންކުރުމަކީ ވެސް ވަރަށް ރަނގަޅު ކަމެކެވެ. އަދި މޫނު ސާފުކުރުމަށް ހަމަ އެހެންމެ އެއްފަހަރު ބޭނުންކޮށްފައި އެއްލާލާ ކަފަ ޕެޑް ބޭނުންކުރުމުގެ ބަދަލުގައި ރީޔޫސެބަލް ކްލެންސިންގ ޕެޑްސް ވެސް ބޭނުންކުރެވިދާނެ އެވެ. މީގެ އިތުރުން މައްސަރު ދުވަސްވަރު ޕެޑް އަދި ޓެމްޕޮން ބޭނުންކުރުމުގެ ބަދަލުގައި މެންސްޓްރުއަލް ކަޕް ބޭނުންކުރުމަކީ ވެސް ތިމާވެށީގެ މާހިރުން ލަފާދޭ ކަމެކެވެ.\nޕްލާސްޓިކް މަދުކުރުމަށް ކުރެވިދާނެ އެންމެ މުހިންމު އެއް ކަމަކީ ކުނި މަދުކުރުމުގެ. އެގޮތުން އާ އެއްޗެއް ގަނުމުގެ ކުރިން ކޮންމެ އެއްޗެއްވެސް އެއްކޮށް ހުސްވީތޯ ޔަޤީންކުރާށެވެ. އަދި ފާހާނާގައި ހުރި ޕްލާސްޓިކްގެ ބާވަތްތަކުގެ ލިސްޓެއް ހެދުމަށްފަހު، ފަހަރަކު އެއްޗެއް ބަދަލުކުރަމުން ގެންދެވިދާނެ އެވެ. އެއްފަހަރާ ހުރިހާ އެއްޗެއް ބަދަލުކުރުމުގެ ބަދަލުގައި، މަޑުމަޑުން ބަދަލުކުރުމުން ފަސޭހަވާނެ އެވެ. އޭރުން ކޮންމެ މަހަކު ބަޖެޓުކޮށްގެން ފަހަރު އެއްޗެއް ގަނެވޭނެ އެވެ.\nމިހާރަކަށް އައިސް ވަރަށް ގިނަ ބްރޭންޑްތަކުން ރީފިލް ޕެކެޓްތައް އުފައްދައެވެ. އެހެންކަމުން ކޮންމެ ފަހަރަކު މުޅިން އާ ފުޅިއެއް ގަނުމުގެ ބަދަލުގައި، ރީފިލްއެއް ގަނުން މާ ބުއްދިވެރި އެވެ. ޝޭމްޕޫ، ތަށި ދޮންނަ ސައިބޯނި، ޑިޓާޖެންޓް އަދި ސޮފްޓްނާގެ އެއް ލީޓަރ އަދި ފަސް ލީޓަރ ޕެކެޓުތައް ވެސް ބައެއް ކުންފުނިތަކުން އުފައްދައެވެ. އަދި ހަމަ އެހެންމެ ބޭނުންނަމަ ބާތު ބޮމްބްފަދަ ތަކެތި އަމިއްލައަށް ވެސް ހެދިދާނެ އެވެ.\nބަދިގޭގައި ބޭނުންކުރާ ތަކެތީގެ ކުނީގެ 90% ރީސައިކަލް ކުރެވޭއިރު، ފާހާނާ ކުނީގެ ތެރެއިން ރީސައިކަލް ކުރެވެނީ އެންމެ 50% ކަމަށް "ރީސައިކަލް ނައު" ކެމްޕެއިން އިން ބުނެއެވެ. ފާހާނާގައި ބޭނުންކުރާ ތަކެތި ރީސައިކަލް ކުރުމަށް ކުރެވިދާނެ އެންމެ މުހިންމު އެއް ކަމަކީ ރީސައިކަލް ކުރާ ތަކެތި އެޅުމަށް ވަކި ޑަސްޓްބިނެއް ފާހާނާގައި ބެހެއްޓުމެވެ. މީގެ އިތުރުން ބައެއް ބްރޭންޑްތަކުން ހުސްވެފައި ހުރި ފުޅިތައް އަނބުރާ ނަގާ ކެމްޕެއިންތައް ވެސް ކުރިއަށްގެންދެ އެވެ. އެހެންކަމުން އެފަދަ ބްރޭންޑެއްގެ އެއްޗެއް ހުރިނަމަ، ހުސްވުމުން އެ ފުޅި ނުވަތަ ދަޅު އުކާލުމުގެ ބަދަލުގައި ފިހާރައަކަށް އަނބުރާ ދިނުން މާ ރަނގަޅުވާނެ އެވެ. އަދި ހަމަ އެހެންމެ އެއްޗެހި ގަންނަން ދާއިރު އަމިއްލަ އަށް ފޮތި ނުވަތަ ކަރުދާސް ކޮތަޅެއް ހިފައިގެން ދިއުމަކީ ވެސް ރަނގަޅު ކަމެކެވެ.\nމީގެ އިތުރުންވެސް ފާހާނާގައި ބޭނުންކުރާ ޕްލާސްޓިކް މަދުކުރެވޭނެ ވަރަށް ގިނަ ގޮތްތައް ހުންނާނެކަން ޔަޤީނެވެ. ރާއްޖެއަކީ ވަށައިގެން ކަނޑު އޮންނަ ކުޑަ ޖަޒީރާ ޤައުމަކަށް ވެފައި، ތިމާވެއްޓަށް ކުރާ ކޮންމެ ނޭދެވޭ އަސަރެއްގެ ނުރައްކާ ރާއްޖެއަށް ވެސް ފޯރާނެތީ އެފަދަ ކަންކަން ހުއްޓުވުމަށް ކުރެވެގެން އޮތް ހުރިހާ މަސައްކަތެއް ކުރުމަކީ ކޮންމެ ފަރުދެއްގެވެސް އަމިއްލަ ޒިންމާއެކެވެ.


ދައުލަތުން ބަލަހައްޓާ ކުދިންނާމެދު މުޖުތަމަޢު ދެކޭގޮތް ބަދަލުކުރަންޖެހޭ - ޖެންޑަރ މިނިސްޓްރީ ދައުލަތުން ބަލަހައްޓާ ކުދިންނާމެދު މުޖުތަމަޢު ދެކޭގޮތް ބަދަލުކުރަންޖެހޭ - ޖެންޑަރ މިނިސްޓްރީ\nދައުލަތުން ބަލަހައްޓާ ކުދިންނާމެދު މުޖުތަމަޢު ދެކޭގޮތް ބަދަލުކުރަންޖެހޭ - ޖެންޑަރ މިނިސްޓްރީ\nބ.އޭދަފުށީގައި ޤާއިމްކުރި އަމާން ވެށި ހުޅުވުމުގެ ތެރެއިން ފޮޓޯ ޕީއެސްއެމް ނިއުސް\nއެކި ސަބަބުތަކާ ގުޅިގެން މިނިސްޓްރީ އޮފް ޖެންޑަރ ފެމެލީ އެންޑް ސޯޝަލްސާވިސްގެ ބެލުމުގެ ދަށަށްގެންދެވޭ ކުޑަކުދިންޏާ މެދު މުޖުތަމަޢުގެ ބައެއް މީހުން ދައްކާ ވާހަކަތަކާމެދު ކަންބޮޑުވެވަޑައިގަންނަވާކަމަށް އެމިނިސްޓްރީން ވިދާޅުވެއްޖެއެވެ.\nދައުލަތުން ބަލަހައްޓާ ކުދިންނަށް އިޖްތިމާއީ އަދި އާއިލީ ގުޅުމުގެ ތެރެއިން ބޮޑުވުމުގެ ފުރުސަތު ފަހިކޮށްދިނުމަށްޓަކައި އަތޮޅުތަކުގައި ޤާއިމްކޮށްފައިވާ "އަމާން ވެށި"ތަކަށް އެކުދިން ބަދަލުކުރާއިރު، ބައެއް މީހުން އެފަދަ ކުދިންނާމެދު ނޭދެވޭ ވާހަކަތައް ދައްކަމުންދާކަން ޖެންޑާ މިނިސްޓްރީން ފާހަގަކުރައްވައެވެ.\nއެކި ޙާލަތްތަކާ ގުޅިގެން ދައުލަތުން ބަލަމުން ގެންދާ ކުޑަކުދިން ޢާއިލީ ވެއްޓެއްގައި ރައްކާތެރިކަމާއެކު އުޅުމުގެ ފުރުސަތު ފަހިކޮށްދިނުމަށް ޤާނޫނުގެދަށުން ދައުލަތުގެ މައްޗަށް ލާޒިމް ކުރެއެވެ. މިނިސްޓްރީ އޮފް ޖެންޑަރ ފެމެލީ އެންޑް ސޯޝަލް ސަރވިސްއިން ނެރުނު ނޫސްބަޔާނުގައި ވަނީ، ދައުލަތުން ބަލަހައްޓާ ކުދިން މީގެކުރިން ބަލަމުން ގެންގޮސްފައިވަނީ ހަމައެކަނި މާލެ ސަރަހައްދުގައި އެކަމަށް ހާއްސަކޮށް ޤާއިމްކޮށްފައިވާ މަރުކަޒުތަކެއްގައި ކަމަށާ، މިހާރު އެކަން ބަދަލުކުރައްވަމުންދާކަމަށެވެ.\nކުޑަކުދިންގެ ހައްޤުތައް ރައްކާތެރިކުރުމާ ބެހޭ ޤާނޫނާ ޚިލާފާށް ބައެއް މީހުން މައުލޫމާތު ފަތުރަމުން ދިއުމަކީ މުޖްތަމަޢުން އެކުދިންނާ ދޭތެރޭ ދެކޭގޮތް ބަދަލުވެދާނެކަމެއްކަމަށް އެމިނިސްޓްރީން ދެކެއެވެ. އަދި ކުޑަކުދިންގެ ހައްޤުތައް ރައްކާތެރިކުރުމާ ބެހޭ ޤާނޫނާ ޚިލާފާށް އެއްވެސް ފަރާތަކުން އަމަލު ނުކުރުމަށް އެމިނިސްޓްރިންވަނީ އިލްތިމާސް ކުރައްވާފައެވެ.\nދައުލަތުން ބަލަހައްޓާ ކުދިންނާ ގުޅޭގޮތުން ހަގީގަތާ ޚިލާފު ވާހަކަތައް މުޖްތަމައުގައި ފަތުރައި އެކުދިންނާމެދު ބައެއް ފަރާތްތަކުން ހިތްހަމަނުޖެހޭ ޝުއޫރުތައް ފާޅުކުރަމުން ދެއެވެ. މިފަދަ ބައެއްކަންކަން ޖެންޑާ މިނިސްޓްރީގެ ސަމާލުކަމަށްވެސް އައިސްފައިވާކަމަށް އެމިނިސްޓްރީން ވިދާޅުވެއެވެ.\nޢުމުރުން 18 އަހަރުވަންދެން މަންމައާއި ބައްޕަ ނުވަތަ އާއިލާއާ ކާއެކު ބޮޑުވާ ކުދިންނެކޭ އެއްގޮތަށް ދައުލަތުން ބަލަހައްޓާ ކުދިންނަށްވެސް ބޭނުންވާ ކަންތައްތަކެއް ހުންނާނެކަމަށް ޤަބޫލުކުރަން ޖެހެއެވެ.\nޖެންޑަރ މިނިސްޓްރީގެ ނޫސްބަޔާނުގައިވަނީ އަތޮޅުތަކުގައި ޤާއިމްކޮށްފައިހުރި އަމާން ހިޔާތަކަށް ކުދިން ބަދަލުކުރުމުގެ މަސައްކަތް ކުރަމުންދާއިރު ކުރިމަތިވާ ދަތިތައްވެސް ދެނެގަނެ އަޅަންޖެހޭ ފިޔަވަޅުތައް އެމިނިސްޓްރީން އަޅުއްވަމުންދާކަމަށެވެ.\nދައުލަތުން ބަލަހައްޓަމުންދާ ކުދިންނަށް ބަލާއިރު އެކުދިންގެ ޙަޔާތުގައި ކުރިމަތިވެފައިވާ ބައެއް ޙާދިސާތަކާއި ޙާލަތްތަކުގެ ސަބަބުން ބައެއް ކުދިންގެ ނަފްސާނީ ދުޅަހެޔޮކަމަށް ޚާއްސަ ސަމާލުކަމެއް ދޭންޖެހޭކަން ޖެންޑާ މިނިސްޓްރީން ފާހަގަކުރައްވައެވެ. އެމަސައްކަތްތަކެއް ދައުލަތުގެ ފަރާތުން ކުރައްވަމުންދާއިރު، އެކުދިން މުޖްތަމައުއަށް ނެރުމުގައި ކުރާ މަސައްކަތަށް އެންމެންގެ އެއްބާރުލުން ބޭނުންވާނެކަންވެސް އެމިނިސްޓްރީން ފާހަގަކުރައްވައެވެ.\nމިވަގުތުވެސް 222 ކުއްޖަކު ދައުލަތުގެ ބެލުމުގެ ދަށަށްގެނެސް އަންނަނީ ބަލަމުންނެވެ. އެއީ 112 ފިރިހެންކުދިންނާ 110 އަންހެން ކުދިންނެވެ. މީގެ ކުރިން މިހުރިހާ ކުދިން ބަލަމުން ގެންދިޔައީ ހުޅުމާލެއާ ވިލިމާލޭގައި ހަދަފައިވާ ޚާއްސަ މަރުކަޒުތަކެއްގައެވެ.\nއެހެންނަމަވެސް އެކުދިން މުޖުތަމައުއިން ބާކީވުމުގެ އިޙްސާސް ވިޔަނުދިނުމުގެ ގޮތުން އަތޮޅުތަކުގައި ޤާއިމްކޮށްފައިހުރި "އަމާން ވެށި"ތަކަށް ކުދިން ބަދަލުކުރަން ފެށިއެވެ. މިމަސައްކަތް ސަރުކާރުން ފެށީ މިދިޔަ އަހަރުގެ ޑިސެމްބަރުމަހުގެ 24ވަނަ ދުވަހުއެވެ. އެންމެ ފުރަތަމަ މިގޮތަށް ކުދިން ބަދަލުކޮށްފައިވަނީ ބ.އޭދަފުށީގައި ހަދާފައިވާ މަރުކަޒަށެވެ.\nމަސް ފެން ގަނޑަކަށް ކުޑަ ކުއްޖަކު ވެއްޓި، އައިސީޔޫގަ ފަރުވާދެނީ\nކޯވިޑް-19 : އައްޑޫ މީދޫގައި ބަލި އޮތް މިންވަރު ބެލުމަށް ސާމްޕަލް ނަގަނީ


Fahu vaguthu keeper jehi landun Liverpool ah ummeedhu\nލިވަޕޫލްގެ ކުޅުންތެރިން އުފާފާޅުކުރަނީ\n17 މޭ 2021 - 14:50:47\nމެޗުގެ އެންމެ ފަހު ވަގުތުކޮޅު ތެރޭ، ގޯލް ކީޕަރު އެލިސަން ބެކާ ޖެހި ލަނޑުން، ވެސްޓް ބްރޮމް ބަލިކޮށް، ގަދަ ހަތަރެއްގެ އުއްމީދު ލިވަޕޫލުން ދަމަހައްޓައިފިއެވެ. ވެސްޓް ބްރޮމްއާ ދެކޮޅަށް އާދިއްތަ ދުވަހު ކުޅުނު މެޗުން ލިވަޕޫލް މޮޅުވީ ދޭއް އެކަކުންނެވެ.\nއާދިއްތަ ދުވަހުގެ ރޭގެ މެޗުގައި ލިވަޕޫލުގެ މައްޗަށް ފުރަތަމަ ކުރި ހޯދީ މެޗުގެ ކުރީކޮޅު ވެސްޓް ބްރޮމްއިންނެވެ. ރެލިގޭޓްވެފައި އޮތް ވެސްޓް ބްރޮމްގެ ލަނޑު އެ ޓީމަށް ޖަހައިދިނީ ހަލް ރޮބްސަން-ކާނޫ އެވެ. މެޗުގެ ނަތީޖާ ފުރަތަމަ ހާފުގެ ތެރޭގައި ލިވަޕޫލުން އެއްވަރު ކުރީ ސަލާހުގެ ލަނޑަކުންނެވެ. މި ނަތީޖާއާ އެކު މެޗު ނިމެން ދަނިކޮށް، ފަހު ވަގުތު ލިބުނު ކޯނަރެއްގައި އިސްކޮޅުން ދިގު ގޯލް ކީޕަރު ކުރިއަށް އަރައި ބޮލުން ވައްދާލި ލަނޑާ އެކު ލިވަޕޫލަށް ކުރި ލިބުނީއެވެ.\nމެޗުގެ އެންމެ ފަހު ވަގުތު ގޯލް ކީޕަރު ކުރިއަށް އަރައި ބޮލުން ވައްދާލި ލަނޑާ އެކު ޑިފެންޑިންގް ޗެމްޕިއަން ލިވަޕޫލްވަނީ ޓޭބަލްގެ ގަދަ ހަތަރަކާ ޕޮއިންޓަކަށް ކައިރިވެފައެވެ. މި ވަގުތު ފަސްވަނައިގަ ލިވަޕޫލް އޮތީ 36 މެޗުން 63 ޕޮއިންޓް ހޯދައިގެންނެވެ. ލިވަޕޫލްގެ ކުރީގައި ޗެލްސީ އޮތީ ހަމަ އެ އަދަދަށް މެޗު ކުޅެ، ފަސް ދޮޅަސް ހަތަރު ޕޮއިންޓާ އެކުއެވެ.


Masthuvathaketheege viyafaari: China ge factory thakun dhuniyege baazarah\nމަސްތުވާތަކެތީގެ ވިޔަފާރި: ޗައިނާގެ ފެކްޓްރީތަކުން ދުނިޔޭގެ ބާޒާރަށް\nވިދާހާ ކޮންމެ އެއްޗަކީ ރަނެއް ނޫނެވެ. އަދި ކޮންމެ ރައްޓެއްސަކީވެސް މިތުރެއް ނޫނެވެ. މަސްތުވާތަކެތީގެ މައްސަލަ ގައުމުތަކަށް ނުރައްކާ ވަމުންދާއިރު މި ވިޔަފާރީގައި އުޅޭ ފަރާތްތަކުން ދަނީ އާ އުފެއްދުންތައް އީޖާދު ކުރަމުންނެވެ. އައު ގޮތްތައް ހޯދަމުންނެވެ. ޒުވާނުންގެ މެދުގައި ބޭހެއްގެ ސިފައިގައި މަސްތުވާއެއްޗެއްގެ ގޮތުގައި ބޭނުންކުރާ ފެންޓައިލްއާއި އޭގެ މާއްދާތައް އެއްކޮށްގެން އެކި ނަންނަމުގައި އުފައްދާ ބޭސްތަކަކީ މިހާރު މަސްތުވާތަކެތީގެ ހަނގުރާމައިގައި ދިމާވެފައިވާ އައު ގޮންޖެހުމެކެވެ.\nމަސްތުވާތަކެތީގެ އާ އީޖާދުތަކުންނާއި އާ ގޮތްގޮތަށް އެ ރޮނގުން ވިޔަފާރި ކުރުމުން އާ މިލިއަނަރުން ދަނީ އިތުރުވަމުންނެވެ. މި ފަހުން އެކަމުގައި ނަންވެފައިވާ އެކަކީ ޕާބްލޯ އެސްކޯބާ އެވެ. ނަމަވެސް ދުނިޔޭގެ މަސްތުވާތަކެތީގެ ބާޒާރުން އެތައް ހާސް އެސްކޯބާ އިން މިއަދު ދަނީ މިލިއަނަރުންނަށް ވަމުންނެވެ.\nފެންޓެނައިލްއަކީ މަސްތުވާތަކެތީގެ ވިޔަފާރި ކުރާފަރާތްތަކުން ހުއްދަ ވަސީލަތްތައް ބޭނުންކޮށްގެން ބާޒާރަށް ނެރެމުންދާ މަސްތުވާއެއްޗެކެވެ. މަސްތުވާތަކެތީގެ ވިޔަފާރީގައި އާ އުފެއްދުންތައް އުފައްދަމުން ދަނީ ޗައިނާގަ އެވެ. ފެންޓެނައިލްއާއި އޭގެ ވައްތަރުތައް ޗައިނާގައި އުފެއްދުމަށްފަހު މެކްސިކޯއަށް އެތެރެކޮށް އެގައުމުގައި އަލުން ޕެކްކޮށް އެމެރިކާއަށް އެކްސްޕޯޓް ކުރެވެ އެވެ. އަދި ފެޑެކްސްއާއި ޑީއެޗްއެލްފަދަ ވަސީލަތްތައް ބޭނުންކޮށްގެން އީބޭއާއި އެހެން އީކޮމާސް ސައިޓްތައް މެދުވެރިކޮށް ސީދާ ކަސްޓަމަރުންނާ ހަމައަށްވެސް ފޮނުވާދެ އެވެ.\nޗައިނާ ސަރުކާރުން ދަނީ މިއުފެއްދުންތަކާ ދެކޮޅަށް ގަދައަޅައި މަސައްކަތް ކުރަމުންނެވެ. ފެންޓެނައިލް ޗައިނާގައި އުފައްދައި އެހެން ގައުމުތަކަށް އެތެރެކުރި ނަމަވެސް މިއީ ޗައިނާގައި މަސްތުވާން ބޭނުންކުރާ އާންމު ބާވަތެއް ނޫނެވެ. ޗައިނާގައި އާންމުކޮށް މަސްތުވުމަށް ބޭނުންކުރާ ބާވަތަކީ މެތްއާއި އަފިހުން އެވެ. ޗައިނާގައި މަސްތުވާތަކެތީގެ ވިޔަފާރި ކުރާ ފަރާތްތަކަށް ހަރުކަށި އަދަބު ދެވެއެވެ. އަދި މަރުގެ ނިޔާ އިއްވަ އެވެ.\n"ފެންޓެނެއިލް އިންކް" ފޮތުގެ މުސައްނިފް ބެން ވެސްޓޯފްއަކީ ޗައިނާއަށް ދަތުރުކޮށް އެމެރިކާގައި ބޭނުންކުރާ ފެންޓެނެއިލް އެކްސްޕޯޓް އުފައްދާ ފެކްޓްރީތަކަށް ޒިޔާރަތްކޮށް މިކަން ދިރާސާކޮށްފައިވާ މީހެކެވެ.\nއޭނާ ބުނާ ގޮތުން މައްސަލައަކީ އެމެރިކާގައި މަނާ ކިތަންމެ ބޭހަކީ ޗައިނާގައި ހުއްދަ ބޭހަކަށް ވުން ކަމަށެވެ. އެހެންވެ ހުއްދަ ގޮތުގައި އުފައްދާ އެފަދަ ބޭސްތައް ދުނިޔޭގެ ބާޒާރަށާއި އެމެރިކާއަށް އެކްސްޕޯޓް ކުރެވެ އެވެ. އަދި އެއީ އެކްސްޕޯޓަށް އަމާޒުކުރެވޭ އުފެއްދުންތައް ކަމުން އެއަށް ޓެކްސް މައާފްކޮށްދިނުން ފަދަ ބައެއް ހިތްވަރުދިނުމުގެ ކަންކަން ސަރުކާރުގެ ތެރެއިން ހަމަޖެހިފައިވެސް ވެއެވެ.\nފެންޓެނެއިލް ވަނީ ބޭހެއްގެ ގޮތުގައި ޗައިނާގައި މަނާކޮށްފަ އެވެ. ނަމަވެސް އޭގައި ހިމެނޭ މަސްތުވާ މާއްދާތައް ހިމަނައިގެން އެހެން ނަންނަމުގައި އުފައްދައި މާކެޓް ކުރެވެ އެވެ. އެފަދަ އެއް ފެކްޓްރީއަކަށް ވެސްޓޮފް ވަނީ ޒިޔާރަތްކޮށްފައި އެވާހަކަ އެ ފޮތުގައި ކިޔައިދީފަ އެވެ.\nއޭނާ އެ ފޮތް ލިޔުމަށް ކުރި ދަތުރުގައި ބައްދަލުވި މަސްތުވާތަކެތި އުފައްދާ ޗައިނާ ފެކްޓްރީތަކުގައި މަސައްކަތް ކުރާ މީހުން ކިޔައިދިން ގޮތުގައި ދުނިޔޭގެ ގައުމުތަކާއި ޗައިނާ ކަސްޓަމްސްގައިވެސް އެމީހުންގެ މީހުން ވާނީ އިންދާފަ އެވެ. އެހެންވެ ހީވެސް ނުކުރާ ފަދަ ގޮތްގޮތަށް ޕެކްކޮށް، ޕެކެޓްކޮށްފައި ޗައިނާއިން ފޮނުވާ މަސްތުވާތަކެތި ފަސޭހަކަމާއެކު ކަސްޓަމަރުންނަށް ޔަގީންކަމާއެކު ލިބެ އެވެ.\nފެންޓެނެއިލް އަކީ ވަގުތުން ތަދު ކެނޑުވުމަށް އީޖާދުކުރި ބާރުގަދަ ބޭހެކެވެ. ނަމަވެސް މަސްތުވާތަކެތީގެ ވިޔަފާރިކުރާ ފަރާތްތަކުން ވަނީ އެހެން މާއްދާތަކާއި މަސްހުނިކޮށްގެން އާ މަސްތުވާތަކެތި އުފައްދައި ބާޒާރަށް ނެރެފަ އެވެ. އެމައްސަލަތައް ދުނިޔޭގެ މަސްތުވާތަކެއްޗާ ދެކޮޅަށް މަސައްކަތް ކުރާ ފަރާތްތަކުގެ ސަމާލުކަމަށް އައިސްފައިވަނީ އެ ބޭނުންކުރުމުގެ ސަބަބުން މީހުން މަރުވުން އާންމުވުމާ ގުޅިގެންނެވެ. އަދި އާންމުން އެއަށް ހޭލުންތެރިވެގެން ދިޔައީ ފެންޓެނެއިލް ބޭނުންކޮށްގެން ލަވަކިޔުންތެރިޔާ ޕްރިންސް މަރުވުމާ ގުޅިގެންނެވެ.\nޔޫއެސް ޗައިނާ އިކޮނޮމިކް އެންޑް ސެކިއުރިޓީ ރިވިއު ކޮމިޝަނުން ނެރެފައިވާ ރިޕޯޓެއްގައި ބުނެފައިވަނީ "ޗައިނާއަކީ، ފެންޓެނެއިލްއާއި ނަފްސާނީ ގޮތުން މީހާގެ މިޒާޖަށް ބަދަލުގެންނައިރު ގާނޫނީ މާއްދާތައް އުފައްދާ ދުނިޔޭގެ މަރުކަޒެކެވެ. އޭގެ ސަބަބަކީ ޗައިނާގެ ކެމިކަލްއާއި ފާމަސޫޓިކަލްގެ ދާއިރާއަކީ ރަނގަޅަށް ގަވާއިދުތައް ހެދިފައިވާ ދާއިރާއަކަށް ނުވެ، އެ ދާއިރާ ރަނގަޅަށް ރެގިއުލޭޓް ކުރެވިފައި ނުވުމެވެ.


Minister Fayyaz aai Ali Solih gadha hifumakah?\nމިނިސްޓަރު ފައްޔާޒްއާއި އަލީ ސޯލިހް ގަދަ ހިފުމަކަށް؟\n17 އޭޕްރީލް 2021 - 22:45:21\nއިންޓަނެޓުގެ އަގުތައްވަނީ އަތްފޯރާ ފަށަށް ތިރި ކުރެވިފަވާކަމަށާއި، މިހާރު ޖީބީއެއް ފަސް ރުފިޔާ ބަޔަށް ލިބޭނެ ކަމަށް ސައިންސް އެންޑް ޓެކްނޮލަޖީ މިނިސްޓްރީގެ ސްޓޭޓް މިނިސްޓަރު އަލީ ސޯލިހު ވިދާޅުވުމުން އާންމުންގެ ފާޑުކިޔުން ސަރުކާރަށާއި އެ މިނިސްޓްރީއަށްވެސް އަމާޒުވެފައިވާ ދަނޑިވަޅެއްގައި، ސައިންސް އެންޑް ޓެކްނޮލަޖީ މިނިސްޓްރީ އާއި ވަގުތީ ގޮތުން ހަވާލުވެގެން ހުންނެވި އިކޮނޮމިކް މިނިސްޓަރު ފައްޔާޒް އިސްމާއީލް އާއި ސައިންސް އެންޑް ޓެކްނޮލަޖީ މިނިސްޓްރީގެ ސްޓޭޓް މިނިސްޓަރު އަލީ ސޯލިހު މިވަނީ އެ މައްސަލާގައި ދެބަސްވުމަކަށް ގޮސްފައެެވެ.\nމީގެ އިތުރުން ބައެއް މީހުން ވަނީ އެމީހުންގެ އަމިއްލަ ޑޭޓާ ޕްލޭން ހިއްސާކޮށް، ފަސް ރުފިޔާއަށް ޖީބީއެއް ލިބޭ ގޮތް ކިޔައިދިނުމަށް އެދިފައެވެ. އަދި ރާއްޖޭގެ އެއްވެސް އިންޓަނެޓް ޕްރޮވައިޑާ އަކުން 120 އަށް ވުރެ ކުޑަކޮށް ޖީބީއެއް ނުލިބޭ ކަމަށް ގިނަ ބަޔަކު ބުނަމުން އާދެއެވެ.\nއެޔަށްފަހު އެއީ އަލީ ސޯލިހްއަށް އޮޅިގެން ވިދާޅުވެވުނު އެއްޗެއް ކަމަށް ނިންމާ އެ މައުލޫއު އޮބުނީކަމަށް ހީކުރެވުނެވެ. އެހެންނަމަވެެސް އެފަހުން އަނެއްކާ އަލީ ސޯލިހް މިވަނީ މިނިސްޓަރު ފައްޔާޒުގެ މައްޗަށްވެސް ބަސްކިޔާފައެވެ.\nއެގޮތުން ސަރުކާރުގެ ބަހަކާނުލައި އިންޓަނެޓް ހިދުމަތް ފޯރުކޮށްދޭ ފަރާތްތަކުން އިންޓަނެޓުގެ އަގުތައް ދަށްކުރި ކަމުގައިވިޔަސް އަގުތަކަށް ފާހަގަ ކުރެވޭ ބަދަލެއް ނާންނަ ކަމަށް މިނިސްޓަރު ފައްޔާޒު ވިދާޅުވެފައި ވަނިކޮށް، އަލީ ސޯލިހް ވަނީ އިންޓަނެޓުގެ އަގުތައް ހިއްސާކޮށް އަނެއްކާވެސް އޭރު ވިދާޅުވި ބަސް ތަކުރާރު ކުރައްވާފައެވެ.\nއެގޮތުން 180 ޖީބީއެއް ލިބެނީ 1000އަށް ކަމަށް އަނެއްކާވެސް ބުނެފައިވެއެވެ. އަދި އެއް ޖީބީ ފަސް ރުފިޔާއަށް ލިބޭގޮތް ވެސް އީކުއޭޝަން އާއިއެކު ވަނީ ދައްކާފައެވެ. އަލީ ސޯލިހް ވިދާޅުވީ އެއްޖީބީ 5.56އަށް ލިބޭކަމަށް ބުނަނީ 1000 ރުފިޔާއަށް 180 ޖީބީ ލިބޭކަމަށް ވާނަމަ އެއީ ޖީބީއަކަށް 5.56 ކަމަށް ވީމަ ކަމަށެވެ. އަދި މީގެކުރިން 1000 ރުފިޔާއަށް ލިބެނީ އެންމެ 30 ޖީބީ ކަމަށާއި މާނައަކީ އޭގެ އަގަކީ ޖީބީއަކަށް 33.33 ރުފިޔާ ކަމަށެވެ.\nއެހެންކަމުން އިންޓަނެޓް 5.56 ރުފިޔާއަށް ޖީބީއެއް ލިބެން ހުރުމަކީ އެއީ އަގުހެޔޮ ވުމެއް ކަން އަލީ ސޯލިހު ތަކުރާރުކުރެއްވިއެވެ. އަލީ ސޯލިހް މިކަމުގައި މީގެ ކުރިންވެސް ވިދާޅުވި ބަސް ތަކުރާރު ކުރައްވިއިރު، މިކަމުގައި މި ދެބޭފުޅުންގެ ބަސް މިއޮތީ ތަފާތުވެފައެވެ. އެއް މިނިސްޓްރީއެއްގެ ދެ ބޭފުޅަކު ދެ އެއްޗެއް މިކަމުގައި ވިދާޅުވާއިރު، މިއީ އަނެއްކާވެސް މިނިސްޓްރީގެ ތެރެއަށް ލޮޅުމެއް އަރައިގެން ނުދާނެ ކަމެއްތޯ ސުވާލު އުފެދެއެވެ.\nމިނިސްޓަރު ފައްޔާޒު ސައިންސް، ޓެކްނޮލޮޖީ އެންޑް ކޮމިއުނިކޭޝަން މިނިސްޓްރީގެ ދާއިރާއިންޓަނެޓްމިނިސްޓަރ ފައްޔާޒުސައިންސް މިނިސްޓްރީ


ރައީސް ޞާލިޙު ސްލޯއީ ހެއްޔެވެ؟ ނޫނީ ރައީސް ޔާމީން މާ ފާސްޓީ ހެއްޔެވެ؟\nހުސައިން ސަމާހު ލަތީފު 14 ފެބްރުއަރީ 2020\n2018 ވަނަ އަހަރު ރިޔާސީ އިންތިހާބަކާ ދިވެހިރާއްޖެ ކުރިިމަތިލިއިރު ސިޔާސީ މަސްރަހު އޮތީ ވަރަށްވެސް ހަލަބޮލިކޮށެވެ. އެތައް ސިޔާސީ ބޭފުޅުންނެއް ޖަލުގެ ކުޑަގޮޅީގައި ދުވަސްތައް ހޭދަކުރައްވަނީއެވެ. ބައެއް ސިޔާސީ ބޭފުޅުން އަރުވާލެވިފައި ޤައުމުން ބޭރުގައެވެ. އިދިކޮޅު ޕާޓީއެއްގެ މަސައްކަތް ކުރަން އެއްބަޔަކު ރެއެއް ދުވާލެއް ބެލުމެއްނެތި މަސައްކަތް ކުރަމުން ދިޔައީއެވެ. އޭރު ވެރިކަމުގައި ހުންނެވި އަބްދުﷲ ޔާމީން ފިޔަވާ ސިޔާސީ ގޮތުން ތަޖުރިބާ ތިއްބެވި ހުރިހާ ލީޑަރުންހެން ތިއްބެވީ އެކަތިގަނޑަކަށްވެ ކޯލިޝަން ހައްދަވައިގެންނެވެ.\nއޭރު އެތައް ކަމެއް ގޯސްކޮށް ހިނގަމުން ދިޔަކަށް ގިނަ ބަޔަކު ޤަބޫލުކުރެއެވެ. ކޮރަޕްޝަނުން ފެށިގެން ކޯޓުތަކުގެ މަސައްކަތްތައްވެސް އޮތީ ގޯހުން ގޯހަށް ގޮސްފައެވެ. ހުރިހާ ބާރުތަކެއްހެން އެއްވެ، ވާއެއް ނުވާއެއް އޮޅުން ނުފިލާހާވެއެވެ. އެހެންނަމަވެސް އެއްކަމަކާމެދު އެންމެންވެސް އެއްބަސްވެއެވެ. ރައީސް ޔާމީންގެ ތަރައްޤީގެ ދުވެލީގެ ހަލުވިކަމެވެ. ބްރިޖު އެޅުމުން ފެށިގެން ބޮޑެތި އުސް އިމާރާތްތައް ކޮޅަށް ޖެހުމުގައި ޔާމީނުގެ5އަހަރަކީ އާދަޔާ ޚިލާފަށް ހަލުވި5އަހަރެވެ. އޭރު އިދިކޮޅުގައި ތިއްބެވި ފަރާތްތަކުންވެސް މިކަމަށް އެއްބަސްވާކަމުގެ ހެއްކަކީ ކެމްޕެއިން ކުރުމަށް ބޭއްވި ޖަލްސާތަކުގައި ތަރައްޤީއަކީ ކޮންކްރީޓުން ގެނެވޭނެ އެއްޗެއް ނޫންކަމަށް ލީޑަރުން ވިދާޅުވަމުން ގެންދެވުމެވެ.\nކޮންމެއަކަސް އިދިކޮޅު ހުރިހާ ޕާޓީތައް އެކުވެ ރައްޔިތުންނަށް ދެއްކި އާ ވެރިޔަކީ ރައީސް އިބްރާހިމް މުޙައްމަދު ޞާލިހެވެ. ރައީސް ޞާލިހުގެ އިސް ވަޢުދަކަށް ވީ ޤައުމު އިސްލާހުގެ މަގަށް އެޅުވުމެވެ. އަނިޔާ ލިބެމުން ދިޔަ މީހުން އެކަމުން މިންޖު ކުރުމެވެ. އޭގެ ތެރޭގައި ސިޔާސީ ގިނަ ބޭފުޅުން ހިމެނެއެވެ. ކޯޓުތައް އިޞްލާހު ކުރުމެވެ. މިފަދަ ގިނަ ވަޢުދުތަކެއް ރައްޔިތުންނަށްވީއިރު ފްރަންޓް ލައިނެއްގެ ގޮތުގައި ރައްޔިތުންގެ ލޮލުގައި އޭރު އެޅުވި އެންމެ ވަރުގަދަ ކަމަކީ މިދެންނެވި ގޮތަށް އިންސާފު ލަފްޒެވެ. ތަރައްޤީގެ ވާހަކަ އޭރު އޮތީ ފަނޑުކޮށް ފަހަތު ޕެރެގްރާފެއްގައި ހިމަނާފައެވެ. ރައްޔިތުން ރައީސް ސާލިހަށް ވޯޓު ދިނީވެސް އިންސާފު ބޭނުންވެގެންނެވެ. ގިނަ ބަޔަކަށް ނުހައްޤުން ލިބެމުންދިޔަ އަނިޔާތަކަށް ނިމުމެއް ގެނައުމަށެވެ.\nމިއަދު މިއޮތީ ރައީސް ޞާލިޙުގެ ވެރިކަމެވެ. ވެރިކަމަށް އަހަރެއްވެ، ދެއަހަރުވާން މިދަނީއެވެ. މިއަދު ރައްޔިތުންގެ ޝަކުވާތައް އިތުރުވެއްޖެއެވެ. ފްލެޓު ނުދީގެންނެވެ. ބޯހިޔާވަހިކަން ނުލިބިގެންނެވެ. މާލެ، ތިލަފުށި ބްރިޖު ނުފެށިގެންނެވެ. ޕިކްނިކް އައިލެންޑެއް ނުދެއްކި ގިނަ ދުވަސް ވެގެންނެވެ. ޓީޗަރުންގެ މުސާރަ ބޮޑު ނުކޮށްގެންނެވެ. ނުވިތާކަށް ރިޒޯޓު މުވައްޒަފުންނަށް ވީ ވަޢުދުވެސް ނުފުއްދައިގެންނެވެ.\nމިދެންނެވި ކޮންމެ ވަޢުދަކީ ރައީސް ޞާލިހުގެ އެޖެންޑާގައި ހިމަނާފައިވާ ވަޢުދުތަކެވެ. ސަރުކާރުން ބުނާ ގޮތުގައި މަސައްކަތް ކުރިއަށްދޭވެސްމެއެވެ. އެކަމަކު ޢަމަލުން މިއިން އެއްވެސް ކަމެއް ކުރާތަނެއް ނުފެނެއެވެ. ހައްތަހާވެސް ތައްޔާރު ކުރަނީ އޮނިގަނޑުތަކެވެ. އެކުލަވާލަނީ ބިލުތަކެކެވެ. ނޫނީ ކަރުދާހުގައި ކޮންމެވެސް ނަމްބަރުތަކެއް ޖެހުމުގައި އެތައް މަހެކެވެ. މިއަދު ރައީސް ޞާލިހަކީ ތަރައްޤީގެ ދުވެލީގައި ސްލޯ ވެރިއެއްކަމަށް ޤަބޫލުކުރުމަށް ފުރުސަތުދެވޭ ހިސާބަށް ކަންކަން ގޮއްސިއެވެ. ނޫނީ ގޮއްސިހެއްޔެވެ؟ ރައީސް ޔާމީންގެ ފާސްޓުކަމުން މިސަރުކާރުގެ ކަންކަން ސްލޯކަމަށް ފެންނަނީ ހެއްޔެވެ؟ މިއީ މިއަދު ކޮށްލުން ރަނގަޅު ސުވާލެކެވެ.\nއެހެން މުހިންމު ސުވާލެއްވެސް އެބަ އޮތެވެ. ދިވެހިރާއްޖެއަށް ބޭނުންވަނީ ކޮން ކަހަލަ ވެރިއެއް ހެއްޔެވެ؟ ތަރައްޤީގެ ދުވެލި މެކުހަށް ޖަހާފައި އެހެން ހުރިހާކަމެއް ވާނެ ގޮތަކަށް ވާން ދޫކޮށްލާ ވެރިއެއް ހެއްޔެވެ؟ ނޫނީ ތަރައްޤީ ފަހަތު ސަފްހާއަކަށް ލާފައި އިންސާފު ފަލަ ސުރުހީގައި ޖަހާލައިގެން ގޮނޑީގައި އިންނަ ވެރިއެއް ހެއްޔެވެ؟\nކޮރަޕްޝަން އޯކޭ އެއް ނޫނެވެ. އެހެންނަމަވެސް އޭރު ވެރިން ޖީބަށް އަޅަމުން ދިޔައީ ބޮޑެތި އަދަދުތަކުން ޤައުމަށް އިތުރަށް ވައްދަމުންދިޔަ ފައިސާކަންވެސް ޤަބޫލުކުރަން ޖެހެއެވެ. ބޭރުގެ ޤައުމުތަކުން އޭރު ފައިސާ ބޮޑެތި އަދަދުތަކުން ވެއްދިކަންވެސް ޤަބޫލުކުރަން ޖެހެއެވެ. އެއީ ހަމަ ރައްޔިތުންގެ ފައިސާއެވެ. އެފައިސާއިން އެންމެ ލޯ ލާރިއެއްވެސް ޖީބަށް ލެވިދާނެކަމަށް ޤަބޫލުކުރެވިގެންވެސް ނުވާނެއެވެ. މިހާރު ވަންނަ ފައިސާއިން ކަމެއް ނުކުރަނީހެއްޔެވެ؟ އިންވެސްޓަރަކުވެސް ނެތީހެއްޔެވެ؟ އޮތީ ހަމައެކަނި އިންޑިޔާ ހެއްޔެވެ؟\nއަރުޝީފަށް ނެގީ 14/02/2020 20:45\nއެންމެފަހުން އަޕްޑޭޓްކުރީ 14/02/2020 20:45\nމުހައްމަދު އައުޒަމް5މިނެޓު ކުރިން\nއަހުމަދު ނާއިފު7މިނެޓު ކުރިން


ޑޮކްޓަރުންގެ ދުވަހާއި ގުޅިގެން އުރީދުގެ ފަރާތުން ރާއްޖޭގެ ޑޮކްޓަރުންނަށް ހާއްސަ ހަދިޔާއެއް | Jazeera\tޑޮކްޓަރުންގެ ދުވަހާއި ގުޅިގެން އުރީދުގެ ފަރާތުން ރާއްޖޭގެ ޑޮކްޓަރުންނަށް ހާއްސަ ހަދިޔާއެއް - Jazeera\nޑޮކްޓަރުންގެ ދުވަހާއި ގުޅިގެން އުރީދުގެ ފަރާތުން ރާއްޖޭގެ ޑޮކްޓަރުންނަށް ހާއްސަ ހަދިޔާއެއް\nސަދާ ސައީދު April 19, 2019 90 views0\nޑޮކްޓަރުންގެ ދުވަހުގެ މުނާސަބަތާއި ގުޅިގެން، އުރީދޫގެ ފަރާތުން ރާއްޖޭގެ ހުރިހާ ޑޮކްޓަރުން އެއް ވިއުގައެއްގެ ތެރެއިން ގުޅުވައިދީ ފަސޭހައިން އެކަކު އަނެކަކަށް ގުޅާލެވޭނެ ހާއްސަ ޕްލޭންއެއް ތަޢާރަފް ކޮށްފިއެވެ.\nޑޮކްޓަރުންގެ ބޭނުންތަކަށް ފަރުމާކޮށްފައިވާ މި ޕެކޭޖް ތައާރަފް ކޮށްފައި ވަނީ، އުރީދޫ ހެޑްކުއާޓާސްގައި އިއްޔެ ބޭއްވި ހަފްލާއެއްގައި، ޑޮކްޓާސް އެސޯސިއޭޝަންގެ ރަޢީސް ޑރ. އަލީ ޝާހިދު މުހައްމަދާއި އުރީދޫ މޯލްޑިވްސްގެ ސީއެފްއޯ ތަވަބަލަން ޕޫބަލަސިންގަމް އެވެ.\nމި ޕެކޭޖް މެދުވެެރިކޮށް ޓުވިޓާއާއި، ވައިބާ ހިލޭ ބޭނުންކޮށް، އާންމުކޮށް ބޭނުންކުރާ މެޑިކަލް ވެބްސައިޓްތައް ބޭނުން ކުރަން ހާއްސަ އެލަވަންސްތަކެއް ލިބިގެންދާ ނެއެވެ. އެ ގޮތުން މި ޕްލޭންގެ ދަށުން ރާއްޖޭގައި ރަޖިސްޓްރީ ކޮށްފައިވާ ހުރިހާ ޑޮކްޓަރުންނަށް މި ހިދުމަތް ލިބިގެންދާނެއެވެ.\nއުރީދޫ މޯލްޑިވްސްގެ ސީީއީއޯ، ނަޖީބް ހާން ވިދާޅުވި ގޮތުުގައި މުޖުތަމައުގެ ދުޅަހެޔޮކަމާއި މަންފާއަށްޓަކައި، ރާއްޖޭގެ އެކިކަންކޮޅުތަކުގައި މަސައްކަތްކުރަމުންދާ ޑޮކްޓަރުންނަށް އުރީދޫ ޓީމްއިން ހެޔޮ އެދުންތައް އަރިސްކުރާ ކަމަށެވެ.\nމި ޕްލޭންގެ ދަށުން ލިބިގެންދާނެ މުހިންމު ހިދުމަތްތަކަށް ބަލާއިރު، އުރީދު ކްލަބް ޕްރިމިއަރގެ ފައިދާތައް ލިބިގެންދިޔުމާއި، ކޮޗްރޭން ހިނާރީ ފަދަ މެޑިކަލް ވެބްސައިޓްތައް ބޭނުން ކުރަން ޑޭޓާ އެލަވަންސްތައް ލިބިގެންދާނެއެވެ. މީގެ އިތުރުން ރާއްޖޭގެ އެންމެ ހަލުވި 4ޖީ+ ނެޓްވޯކް މެދުވެރިކޮށް އިންޓަނެޓް ބޭނުން ކުރުމަށް ބޮޑެތި ޑޭޓާ ޕެކޭޖްތައްވެސް ލިބިގެންދާނެއެވެ.\nއުރީދޫ ޑޮކްޓަރުންގެ ޕްލޭންވަނީ ރާއްޖޭގައި ރަޖިސްޓްރީ ކޮށްފައިވާ ހުރިހާ ޑޮކްޓަރުންނަށް ލިބިގެންދާނެއެވެ.


vnews - Raajjey ge enme molhu football kulhun theriyaa ge magaamu2vana faharah Sentey hoadhaifi\nރާއްޖޭގެ އެންމެ މޮޅު ކުޅުންތެރިޔާގެ މަގާމް ސެންޓޭ ދިފާއުކޮށްފި\nއެންމެ މޮޅު ކުޅުންތެރިޔާގެ އެވޯޑު ހޯދި ސެންޓޭ (ކ) އަށް އެފްއޭއެމްގެ ރައީސް ބައްސާމް (ވ) އެވޯޑު ހަވާލުކޮށްދެއްވަނީ --- ވީ ފޮޓޯ: ޔޫސުފް ސޮފްވާން\nފުޓްބޯލް އެސޯސިއޭޝަން އޮފް މޯލްޑިވްސް އާއި ފުޓްބޯޅަ ޚަބަރުތައް ގެނެސްދޭ މޯލްޑިވްސްފުޓްބޯލް ޑޮޓް ކޮމް ގުޅިގެން ދޭ "މޯލްޑިވްސް ފުޓްބޯލް އެވޯޑްސް" ގެ މޮޅު ކުޅުންތެރިޔާގެ މަގާމް ޖެހިޖެހިގެން ދެ ވަނަ ފަހަރަށް ނިއުރޭޑިއަންޓް ސްޕޯޓްސް ކުލަބުގެ ފޯވާޑް އަލީ ފާސިރު (ސެންޓޭ) ހޯދައިފި އެވެ.\nސެންޓޭ މިއެވޯޑް ހޯދީ މާޒިޔާގެ މުހައްމަދު އުމެއިރު އާއި ނިއު ރޭޑިއަންޓްގެ އަލީ އަޝްފާގް އާއި ހަމްޒާ މުހައްމަދުގެ އިތުރުން ޓީސީ ސްޕޯޓްސް ކްލަބްގެ އިބްރާހިމް މަހުދީ އާއި ނާއިޒް ހަސަންއާ ވާދަކޮށް އެކުޅުންތެރިން ފަހަތަށް ޖައްސާލުމަށްފަހު އެވެ.\nމިދިޔަ އަހަރު ވެސް ރާއްޖޭގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމް ހޯދާފައިވާ ސެންޓޭ ވަނީ މި ސީޒަނުގައިވެސް މުހިންމު ދައުރެއް އަދާކޮށްފަ އެވެ. އެގޮތުން ނިއު ރޭޑިއަންޓުން މި ސީޒަނުގައި ހޯދާފައިވާ ހުރިހާ ތައްޓެއްވެސް ހޯދާ ދިނުމުގައި ސެންޓޭގެ ހިއްސާ ބޮޑެވެ. ސެންޓޭގެ އެހީތެރިކަމާއެކު މިސީޒަނުގައި ނިއުއިން ވަނީ އުރީދޫ ދިވެހި ޕްރިމިއާ ލީގާއި، އެފްއޭ ކަޕް އަދި ޕްރެޒިޑެންޓްސް ކަޕް ކާމިޔާބު ކޮށްފައެވެ.\nއެންމެ މޮޅު ކުޅުންތެރިއާގެ އިތުރުން ސެންޓޭ އަށް ވަނީ އަހަރުގެ އެންމެ ގިނަ ގޯލު ޖެހި ކުޅުންތެރިއަކަށް ދޭ "ރަންބޫޓު" ވެސް ލިބިފައެވެ. ސެންޓޭ ވަނީ މިސީޒަންގައި ވެސް މިހާތަނަށް ޖުމްލަ 24 ގޯލު ކާމިޔާބުކޮށްފައެވެ.\nމިއެވޯޑް ދިނުމަށް މިރޭ ދަރުބާރުގޭގައި ބޭއްވި ރަސްމިއްޔާތައް ފަހު ވީނިއުސްއާ ވާހަކަ ދައްކަމުން ސެންޓޭ ބުނީ، ރާއްޖޭގެ އެންމެ މޮޅު ފުޓްބޯޅަ ކުޅުންތެރިޔާގެ އެވޯޑް ދެ ވަނަ ފަހަރަށް ލިބުމުން ވަރަށް ވެސް އުފާވެއްޖެ ކަމަށާއި އަދި ފުޓްބޯޅައިން އިތުރަށް ކުރިއަށް ދިއުމަށް އަލުން އާ ހިތްވަރެއް ވެސް ލިބިއްޖެ ކަމަށެވެ. އަދި މިއެވޯޑް ލިބުނީ އަމިއްލައަށް ކުރި މަސައްކަތުން ކަމަށް ވެސް ސެންޓޭ ބުންޏެވެ.\n"އަހަރުގެ އެންމެ މޮޅު ކުޅުންތެރިޔާގެ އެވޯޑަކީ ފުޓްބޯޅަ ކުޅެން ފެށުނީއްސުރެ އުއްމީދުކުރި އެވޯޑެއް. މިއެވޯޑް ދެ ވަނަ ފަހަރަަށް ލިބުމުން ވަރަށް އުފާވެއްޖެ. މީހަމަ އަމިއްލަ މަސައްކަތުން ލިބުނު އެވޯޑެއް. " ސެންޓޭ ބުންޏެވެ.\nމީގެއިތުރުން މިރޭގެ އެވޯޑް ނައިޓުގައި އިތުރު އެވޯޑް ތަކެއް ވެސް ވަނީ ހޮވައިފައެވެ. އެގޮތުން އެންމެ މޮޅު ޒުވާން ކުޅުންތެރިޔާގެ މަގާމު މިފަހަރު ހޯދީ ޓީސީގެ ނާއިޒް ހަސަން (ދާދު)އެވެ. އޭނާ އަށް އެވޯޑް ހަވާލުކޮށްދެއްވީ އެވޯޑް ނައިޓްގެ ހާއްސަ މެހުމާން ސްޕެއިނުގެ ބާސެލޯނޭގެ ކުރީގެ ކެޕްޓަން ކާލްސް ޕުޔޯލެވެ.\nސީޒަނުގައި އެންމެ މޮޅު ލަނޑެއް ޖަހައިގެން ޖޫލޭ އެވޯޑް ހާސިލްކުރީ ޓީސީގެ ފޯވަޑް އިބްރާހީމް މަހުދީއެވެ. މި މަގާމަށް ކުޅުންތެރިޔާ ހޮވީ އާންމުން ވޯޓުލައިގެނެވެ.\nއެންމެ މޮޅު ގޯލްކީޕަރުގެ މަގާމު ހޯދީ ނިއުރޭޑިއަންޓްގެ ކެޕްޓަން އަދި ގޯލްކީޕަރު އިމްރާނު މުހައްމަދު ހޯދިއިރު، އެންމެ ރަނގަޅަށް ސަޕޯޓްކުރި ޓީމަކަށް ހުށަހެޅި ސަޕޯޓާސް އެވޯޑް ހޯދީ އއ. މާޅޮސްގެ ޓީމުގެ ސަޕޯޓަރުންނެވެ. އަދި އެންމެ މޮޅު ކޯޗަކަށް އިއުގެ އޮސްކާ ބްރޫޒޮން ހޮވުނުއިރު އެންމެ މޮޅު ބިދޭސީ ކުޅުންތެރިއަކީ ހޮވުނީ އެ ޓީމުގެ ސްޕެއިންގެ ފޯވަޑް އެޑްރިއަން ގަލާޑޯއެވެ.\nމިރޭގެ ހަފްލާގައި ވަނީ ދިވެހި ފުޓްބޯޅަ އަށް ގިނަ ދުވަހު ހިދުމަތް ކުރައްވާފައިވާ ތިން ފަރާތަކަށް އެފްއޭއެމް އިން ދޭ އެންމެ މަތީ ޝަރަފު ދީފައެވެ. އެ ގޮތުން މި ތިން ފަރާތަކީ ކުއީން އަހުމަދު ވަހީދު އާއި ރިނބުދޫ މުހައްމަދު ނާސިރާއި ވެލެންސިއާގެ ޗެއާމަން އަދީލް ޖަލީލެވެ.


Idhikolhu Ihthihaadhu Ge Jalsaa Gai Hulhuvee MDP Haruge - Vaguthu\nއިދިކޮޅު އިއްތިހާދުގެ ޖަލްސާގައި ހުޅުވީ އެމްޑީޕީ ހަރުގެ\nއިބޫ އެމްޑީޕީ ހަރުގެ ހުޅުވަނީ – ފޮޓޯ: އެމްޑީޕީ\nއިދިކޮޅު ފަރާތަކުން މިރޭ ހއ .އިހަވަންދޫގައި ކުރިއަށް ދާ ޖަލްސާގައި އިދިކޮޅު އެމްޑީޕީގެ ހަރުގެ އެއް ހުޅުވައިފިއެވެ.\nމިރޭ ކުރިއަށް ދާ ޖަލްސާގައި އިހަވަންދޫގައި ހުޅުވި ޖަގަހަ އަކީ 48 ގަޑިއިރުތެރޭ އާޅާ ނިންމާލި ހަރުގެއެއް ކަމަށް އެމްޑީޕީ އިން ބުނެއެވެ.\nއިހަވަންދޫގެ ބަނދަރުމަތީގައި ހަދާފައިވާ އައު ހަރުގެ ހުޅުއްވައިދެއްވީ އެމްޑީޕީ ޕާލިމެންޓްރީ ގުރޫޕްގެ ލީޑަރު އިބްރާހިމް މުހައްމަދު ސޯލިހްއެވެ. ހަރުގެ ހުޅުވުމަށް ފަހު ހަރުގޭގައި އެމްޑީޕީގެ ދިދަ ނެންގެވީ އެމްޑީޕީގެ ޗެއަރޕާސަންގެ ނައިބް މާލީ އަހުމަދު އަބްދުﷲ އެވެ. އެޔަށްފަހު ހަރުގޭގައި ރާއްޖެޓީވީ ބެލުމަށް، ހާއްސަ ބެނާއެއް ވަނީ ކައްސަވާލައްވާފަ އެވެ.\nއެމްޑީޕީގެ ޗެއަރޕާސަންގެ ނައިބް އަހުމަދު އަބްދުﷲ ވިދާޅުވީ އިހަވަންދޫގައި ހުޅުވި އައު ޖަގަހަ ވެގެންދާނީ ރައީސް އަބްދުﷲ ޔާމީންގެ ވެރިކަން ވައްޓާލުމުގެ މަސައްކަތް ކުރާނެ ޖަގަހަ ކަމަށާއި، މި ޖަގައިން ކުރާ މަސައްކަތާއެކު މި ސަރުކާރު ބަދަލުކުރައްވާނެކަމަށެވެ.\nއޭނާ ވިދާޅުވީ މިއަދު ކެފޭއަކަށް އެރި ނަމަވެސް އިވެނީ ސަރުކަރުގެ ވައްކަމުގެ ވާހަކަދައްކާ އަޑުކަމަށެވެ. އަދި ސަރުކާރުން ކުރާ ކަންތައް މިއަދު އެންމެންނަށްވެސް ވަރަށް ސާފުކަމަށް އަހުމަދު ވިދާޅުވި އެވެ. އަދި މި ސަރުކާރުން ކުރަމުންގެންދާ ވައްކަންތައްވެސް ހުއްޓުވާނެކަމަށް އަހުމަދު އަބްދުﷲ ވިދާޅުވި އެވެ.\nއަހުމަދު އަބްދުﷲ ވިދާޅުވީ ވެރިަކން ބަދަލުކުރާނީ ޤާނޫނު އަސާސީގައި ބުނެފައިވާގޮތުގެ މަތިން ކަމަށެވެ. އަދި ޤާނޫނު އަސާސީގައި ވެރިކަން ބަދަލުކުރެވޭނެ ގޮތް ބަޔާންކޮށްފައިވާކަމަށާއި، އެ މަގުން ގޮސް، އަނިޔާވެރި ވެރިކަމަށް ނިމުން ގެންނާނެ ކަމަށް އަހުމަދު އަބްދުﷲ ވިދާޅުވި އެވެ.\nއޭޕްރީލް 6, 2018 22:49\nހެހެ މަބުނީމެއްނު އެމޑޕ އަކީ ހިޔަޅު ޕާޓީއެކޭ އމދޕ ވަނީ އިދިކޮޅު ޕާޓީތަށް ހައިޖެއްކޮށްފައެ މަކަރާހީލަތުން ބޭނުންވަނީ ވެރިކަން ނުކެރޭނެ އެހެން މީހަކށް ކުރިމަތިލާކަށް ބޭރު އރުވާލަނެ\nއޭޕްރީލް 6, 2018 22:54\nމޮޔަ ހައްދަން އެހާ ފަސޭހަ ބައެއްނޫން އިހަވަންދޫ މީހުނަކީ. މަނުބުނާނަން ތި ޖަހަގަ ގަނޑުވެސް ތިތާ މާކަ ގިނަދުވަހަކު ހުރެދާނެހެނެއްވެސް


Inquiry ah ehves nufoozeh nei: aslam – Iru\nސީދާ ރައީސް ޞާލިހު ވެސް އިންކުޔަރީ ރަނގަޅަށް ކުރިއަށް ގެންދަން އެދިވަޑައިގެންފައިވާކަމަށް 241 ކޮމިޓީގެ މުގައްރިރު ވިދާޅުވެއްޖެއެވެ.\nކޮމިޓީން ކުރިއަށް ގެންދާ ޕާރލިމެންޓްރީ އިންކުއަރީއާ ގުޅޭގޮތުން ނޫސްވެރިންނަށް މައުލޫމާތު ދެއްވަމުން ކޮމިޓީގެ މުގައްރިރު ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް ވިދާޅުވީ، މިހާތަނަށް އިންކުއަރީއަށް އެއްވެސް ފަރާތަކުން ހުރަސް އަޅައި ނުފޫޒު ފޯރުވަން މަސައްކަތްކުރާ ކަމަށް ފާހަގަވެފައި ނުވާ ކަމަށާއި، ސަރުކާރުގެ އެއްވެސް އިދާރާއަކުން މި މަސައްކަތަށް ހުރަސް އަޅަން މަސައްކަތެއް ކޮށްފައިވާ ކަމުގެ މައުލޫމާތެއް ވެސް ލިބިފައި ނުވާ ކަމަށެވެ.\nމަޖިލީހުގެ ރައީސްގެ ނުފޫޒެއް ވެސް ކޮމިޓީގެ މަސައްކަތަކަށް ނެތް ކަމަަށާއި، ވަކި ފަރުދަކާ ގުޅުން ހުއްޓަސް، ކޮމިޓީން ބަލަނީ ގައުމީ މައްސަލައެއް ކަމަށް އަސްލަމް ވިދާޅުވިއެވެ. އަސްލަމް ވިދާޅުވީ، މިއީ ގައުމީ ސަލަމާތާ ގުޅުން ހުރި މަސައްކަތެއްކަމަށް ދެކިގެން ކޮމީޓީން މަސައްކަތް ކުރަނީ ވެސް އެގޮތަށް ކަމަށެވެ.\nއެއްވެސް ބޭފުޅަކު ކޮމިޓީއަށް ހާޒިރުނުވި މައްސަލައެއް އަދި ދިމާ ނުވާ ކަމަށާއި، ކޮމިޓީއަށް ހާޒިރުވާން މިހާތަނަށް އެންގި ސިފައިންގެ ބޭފުޅުން ވެސް އަދި އެހެން ބޭފުޅުން ވެސް ހާޒިރުވި ކަމަށް އަސްލަމް ވިދާޅުވިއެވެ.\nކޮމިޓީން ސާފުކުރަން ބޭނުންވާ މައުލޫމާތުތައް ހޯދަން މިހާތަނަށް ހަތް ފަރާތަކާ ބައްދަލުކޮށް ކޮމިޓީން މައުލޫމާތު ސާފުކޮށްފައިވާނެ ކަމަށާއި، އޭގެ ބޭރުން އިތުރު ފަސް ބޭފުޅެއްގެ ފަރާތުން ވެސް މައުލޫމާތު ހޯދާފައިވާނެ ކަން އަސްލަމް ފާހަގަ ކުރެއްވިއެވެ. އިންކުޔަރީއަށް ބޭނުންވާ ހުރިހާ މައުލޫމާތެއް ވެސް ލިބެންވާނެ ކަމަށް ގަބޫލުކުރައްވާ ކަމަށާއި، އެ މައުލޫމާތު ހޯދަން އެއްވެސް ހުރަހެއް އެޅިގެން ނުވާނެ ކަމަށެވެ. އަދި އެއްވެސް ފަރާތަކުން ވެސް މަޖިލީހަށް ޖަވާބުދާރީ ނުވުމުގެ ޖާގައެއް އޮތް ކަމަށް ގަބޫލު ނުކުރައްވާ ކަަމަށް ވިދާޅުވިއެވެ. އެފަދަ ހާލަތެއް ދިމާވެއްޖެ ނަމަ ކޮމިޓީން އެކަމަކާ މަޝްވަރާ ކުރުމަށްފަހު ގޮތެއް ނިންމާނެ ކަމަށް ވިދާޅުވިއެވެ.


ހުޅުމާލޭގައި ޢަރަބި މީޑިއަމަށް ކިޔަވައިދޭ ސްކޫލެއް ބޭނުންވޭ: ރައްޔިތުންގެ އާދޭސް | Dhiislam | Dhiislam\n"ހުޅުމާލޭގައި ޢަރަބި މީޑިއަމަށް ކިޔަވައިދޭ ސްކޫލެއް ބޭނުންވޭ" މިއީ ރައްޔިތުންގެ އާދޭހެކެވެ.\nހުޅުމާލޭގައި އަރަބި މީޑިއަމަށް ކިޔަވައިދޭ ސްކޫލެއް ހުޅުވައިދިނުމަށް އެދި އެތައް ބަޔަކު ދަނީ އެދެމުންނެވެ. 3،000 އަށްވުރެ ގިނަ ބެލެނިވެރިންގެ ސޮޔާ އެކު އެޑިއުކޭޝަން މިނިސްޓްރީއަށް ވަނީ ޕެޓިޝަނެއް ހުށަހަޅައިފައެވެ. އެ ޕެޓިޝަންގެ ޝަކުވާ އަކީ ޢަރަބި މީޑިއަމްއަށް ކިޔަވައިދޭނެ ތަނެއް ނެތުމާއި އެކަހަލަ ވާހަކައެއް މިހާތަނަށް ދެކެވެމުން ނުދާތީއެވެ. ހުޅުމާލޭގެ އާބާދީ ބޮޑުވަމުން އަންނަމުންދާއިރު ޢަރަބި މީޑިއަމަށް ކިޔަވައިދޭ ސްކޫލެއް ހުރުމަކީ މުހިންމު ކަމެއް ކަމަށާއި އެކަމަށް ސަރުކާރުން ލަސްނުކޮށް ޢަމަލީ ސިފައެއްގައި މަސައްކަތް ކުރަން ޖެހޭނެކަމަށް ހުޅުމާލޭގައި ދިރިއުޅޭ ރައްޔިތުން ޤަބޫލު ކުރެއެވެ.\nޢަރަބިއްޔާގެ ގިނަ ދަރިވަރުންތަކެއް ހުޅުމާލެއަށް!\nހުޅުމާލޭގެ2ފޭސް ހުޅުވާލުމާއި އެކު ޢަރަބިއްޔާ ސްކޫލުގައި ދިރިއުޅޭ ދަރިވަރުންވެސް ވަނީ ހުޅުމާލެ ބަދަލުވާން ޖެހިފައެވެ. އެހެންނަމަވެސް އެކުދިންނަށް ކިޔަވަން ދާނެ ޢަރަބިއްޔާ ފަދަ މަދަރުސާއެއް ނެތެވެ. އެކުދިން ޖެހޭނީ ހުޅުމާލޭއިން މާލެ ކިޔަވަން ދާށެވެ. އެހެންކަމުން އެއީ ބޮޑު ތަކުލީފަކަށް ވެގެންދާނެއެވެ. މިސަބަބުތަކަށް ޓަކައި ހުޅުމާލޭގައި ޢަރަބި ތަޢުލީމް ދޭނެ މަދަރުސާއެއް ހުރުމަކީ ނުހަނު ބޭނުންތެރިކަމެކެވެ.\nރައްޔިތުންގެ ޝަކުވާ ޕެޓިޝަނެއްގެ ސިފައިގައި\nޢަރަބި ތައުލީމު ދޭ ތަނެއް ހުޅުމާލޭގައި ހުޅުވުމަށް އެދި 3،264 ބެލެނިވެރިން ސޮއިކުރި ޕެޓިޝަން މިހާރު ވަނީ ކަމާއި ބެހޭ މުއައްސަސާތަކަށް ހުށައަޅާފައެވެ. އެގޮތުން އެޑިއުކޭޝަނާއި އިސްލާމިކް މިނިސްޓްރީ އާއި ރައީސް އޮފީހާއި އެޗްޑީސީ އަދި ދީނީ ޖަމިއްޔާތަކަށް މިޕެޓިޝަން މިހާރު ވަނީ ހުށައަޅާފައެވެ. މީގެ އިތުރުންވެސް އެތައް ބަޔަކު މިޕެޓިޝަންގައި ސޮއިކުރަން ބޭނުންވެފައި ތިބޭނެއެވެ. އެހެނަސް މިއީ މިކަމަށް ކުރެވޭ ފުރަތަމަ މަސައްކަތެވެ. ކުރިއަށް އޮތްތަނުގައި މިއަޑު ގަދަވެގެންދާނެކަމަށް ބެލެވެއެވެ.


ހިފީމެ އަތުގާ3– Esfiya\nދެވަނަ އެޕިސޯޑުގެ ތެރެއިން..\n“ހިނގާ ފްލޯރަލް ތީމް އަކަށް ޑެކަރޭޓު ކުރަން.. ފްލާވާރސް އާ ބަޓާރފްލައިސް ލައިގެން.. ވަރަށް ކިއުޓު ވާނެ..” ހައިނާ ހިޔާލީ ގޮތަކަށް އަތް ދެކޮލުގައި ޖައްސައިގެން އިނދެ ބުނެލިއެވެ. “ހައިނާ” ފިރުޝާން ގޮވާލިއެވެ. “ޔަޕް..”ހައިނާ ބުނެލިއެވެ. “ބޭބީކޮޅާ..މި އުޅެނީ އެކެއްގަތަ؟އޭނ ފްލާވާރ އޯ” *ހައިޝަން ބުނެލިއެވެ.\n*މިތާގައި ހައިޝަންގެ ނަމުގެ ބަދަލު ގައި އިންނާނީ ފިރުޝާންގެ ނަމެވެ.\n“ތިއަށްވުރެ ރަނގަޅުވާނެ ބެޓްމޭން ޖަންގިޔާ ބުރި ކުރުހިއަސް..ނޫނީ ސްޕައިޑާރމޭން ބޮކްސާ ކުރުހަން ވީނު!” ފިރުޝާންއަނެއްކާ ވެސް ބުނެލިއެވެ. “އައްޗި! ފިރުޝާން ގައިގައި ތިހުރިހާ އެއްޗެއް ކުރުހަބަލަ” ހައިނާ މޫނަށް ވައްތަރެއް ޖައްސާލަމުން ބުނެލިއެވެ. “ނޭންގޭތަ؟ މަ ގައިގައި ހުންނާނެއޭ ކުރުހާފަ” ފިރުޝާންގެ މޫނުމަތީގައި ވަނީ ލާނެތް ކަމެވެ. “ކޮންތާކުއޭ؟” ހައިނާ ވެސް ދޫ ނުކުރާން ބުނެލިއެވެ. “މިތާ އިނދެފައި ނުއެއް ބުނެވޭނެ ދޯ! އެކަމު ހައިނާ އެހާ ބަލާ ހިތްވެގެން އުޅެންޏާ ދައްކާލަފާނަން! ހިނގާ އަވަހައް ފަހަނައަށް ދާން” ފިރުޝާންގެ ޖަވާބު އަވަހެވެ. އެވަގުތު ހައިނާގެ ހިނިތުންވުން ފަނޑުވެ މޫނަން ރަތްކުލަ ވެރިވިއެވެ. “ހުއް! މަ ނޫޅެން ބަލާ ހިތަކުންނެއް! އަމިއްލަ އަށް ބަލާބަލަ..” ހައިނާބުނެލިއެވެ.\n“އަނާ! ފިރުޝާން! ދެން ހުއްޓާލަންވީނުދޯ!” އައިރީ ބުނެލީ ހައިނާ އާއި ފިރުޝާންގެ ކަންތައް މާމައްޗައް ދާން ފެށުމުންނެވެ. “މަތަ ފެށީ؟ މިހިރަ ފައިވާން ކިބައޭ ފެށީ” ހައިނާ ތުން އަނބުރާލަމުން ބުނެލިއެވެ. “އަހަ އަހަ… ފައިވާން ކިބައޭ؟؟ އެހެންވިއްޔާތީ ބޮޑު އިސްޓާކީނު ބުރި” ފިރުޝާން ބުނެލިއެވެ. “ކަލެއަށް މަ ފެންނަނީ އިސްޓާކީނެއްގެ ގޮތުގައިތަ؟ އޭން! ބޮޑު ބެޓްމޭން ޖަންގިޔާ ބުރި” ހައިނާ ފިރުޝާންއާއި ދިމާޔަށް އިނގިލި ދިއްކޮށްލަމުން ބުނެލިއެވެ. “ނޫން! ފެންނަނީ.. ބުނަންވީތަ؟” ގޮނޑިން ތެދުވެ ހައިނާ އާއި ކައިރިވެ ހައިނާ ދިއްކޮށްލި އިނގިލީގައި ފިރުޝާންގެ އިނގިލި އޮޅާލަމުން ބުނެލިއެވެ. “ބުނެބަލަ!” ފިރުޝާން އާއި ހަތަރު ކަޅި ހަމަކޮށްލަމުން ހައިނާ ބުންޏެވެ. “އޭ މިސް އެއޮށް ބަލަނީ!!” ހައިޝަން އެދެމީހުން ހުއްޓުވުމަށް ޓަކައި ބުނެލިއެވެ. އެވަގުތު ހައިނާ އަވަހަށް ފިރުޝާންގެ އިނގިލިން، އިނގިލި ދަމައިގަތުމަށްފަހު ފިރުޝާންގެ މޭގައި އަޅާ ބާރަށް ކޮށްޕާލިއެވެ.\nއެވަގުތު މުޅި ކުލާސް ތެރެއަށް ގުގުމައިގަތީ ބަން ކިޔާފައި މީހަކު ވެއްޓުނު އަޑެވެ. އެންމެން އެ އަޑު ދިމާޔަށް ބަލައިލިއިރު ފެނުނީ އެކޮޅުކޮޅުން ވެއްޓިފައި އޮތް ފިރުޝާނެވެ. “ކިހިނެތްވީ؟” އެވަގުތު ދޮރުކައިރީގައި ފޯނެއްގައި ހުރި ފާއިޒާ މިސް ފޯނު ކަންފަތުން ދުރުކޮށްލާ އަނެއްފަރާތައް އެނބުރެމުން އަހާލިއެވެ. ވެއްޓިފައި އޮތް ފިރުޝާނު ފެނުމާއި އެކު ފާއިޒާ މިސް ދުވެފައި އައިސް ފިރުޝާން ކައިރީ ހުއްޓި ކިހިނެތްވީތޯ އަހާލިއެވެ. އެވަގުތު ހައިނާ އަށް ބަލައިލެވުނީ ފިރުޝާން އާއި ދިމާއަށްށެވެ. ފިރުޝާންވެސް އެވަގުތު އޮތީ ހައިނާއަށް ބަލަހައްޓައިގެން ކަމުން ދެމީހުންގެ ހަތަރު ކަޅި ހަމަވިއެވެ. ނަމަވެސް ހައިނާގެ މޫނުމަތިން ހާސްކަން ފެނުނީ ފިރުޝާންގެ ހިތްގައިމު މޫނަށް ވެރިވެފައިވާ ރުޅިވެރި ކަމުގެ އަސަރުތަކުންނެވެ.\n“މިސް އަޅުގަނޑު ނުބަލަ އުޅެނިކޮށް މިތާ އޮތް ގަލަމަކަށް އެރުނީ..” ލޯމަރައިލައިގެން ހުރި ހައިނާއަށް ލޯ ހުޅާވާލާހަމަޖެހުމުގެ ނޭވާއެއް ލެވުނީ ފިރުޝާންގެ އަޑު އިވުމުންނެވެ. ލޯހުޅުވާ ފިރުޝާން އާއި ދިމާޔަށް ބަލައި ލަމުން ވައިއަޑުން “ތެންކިޔޫ”އޭ ބުނެލިއެވެ. ނަމަވެސް އެވަގުތު ފިރުޝާން އަނެއްފަރާތައް ނަޒަރު ހިންގާލަމުން ތެދުވުމާއި އެކު ހައިނާގެ ހިތުގައި ހީވީ މީހަކު ވިކާލިހެންނެވެ. ފިރުޝާން ތެދުވެ ގޮނޑީގައި އިށީންދެ ހަމަޖެހިލަމުން ވާހަކަ ފޮތްތެއް ނަގާ ކިޔަން ފެށިއިރު ދެންމެ ކަމެއް ވީހެންވެސް ހީނުވެއެވެ. “ފިރުޝާން! ސޮރީ” ހައިނާގެ އަޑުގައިވީ މަޑުމައިތިރި ކަމެވެ. “އޭތް! ފިރުޝާނޫ! މަ މަޢާފަށް އެދެފިންދޯ!” ހައިނާ ތަންކޮޅެއް ބާރަށް ބުނެލިއެވެ. “ފިރުޝާނޫ! އޭނ މަ މިބުނީ ސޮރީއޭ” ހައިނާ މިފަހަރު ހަޅޭއް ލަވައިގަތެވެ.\nއެވަގުތު އެހެން ގުރޫޕުތަކުގައި ތިބި ކުދިންނާ ފާއިޒާ މިސްގެ ނަޒަރުވެސް ހައިނާއަށް ހުއްޓުނެވެ. ހައިނާ ލަދުން އިސްޖަހާލުމަށް ފަހު ކައިރީގައި ހުރި ފިބާ ފޮށްޓާ ކުޅެން ފެށިއެވެ. “މަށައް އިވުނޭ ހައިނާ ސޮރީ ބުނި އަޑު..އަދި އަހަރުން އެހާ ބީރެއް ނުވެއޭ” ކިޔަން އިން ވާހަކަ ފޮތުން ނަޒަރު ވަކިކޮށްނުލާ ފިރުޝާން ބުނެލިއެވެ. ފިރުޝާންގެ އަޑުގައިވި ފިނިކަމުން އެއީ ދެންމެ ހައިނާ ރުޅި އަރުވަ އަރުވާފައި އުޅުނު ކުއްޖެކޭ ވެސް ނުބުނެވޭނެއެވެ. ހައިނާވެސް އިތުރަށް އެއްޗެއް ބުނަން ބޭނުންނުވުމާއިއެކު އަނެއްކާވެސް ފިބާ ފޮށްޓާއި ކުޅެން ފެށިއެވެ. މީގެ ކުރިން ހައިނާއަށް ފިރުޝާން އޭނާއަށް ޖެއްސުން ކުރުމުން ރުޅިގަދަވެވެއެވެ. ފިރުޝާން އޭނާއަށް ޖެއްސުން ނުކޮށް މަޑުހުންނާނެނަމައޭ ހިތައް އަރައެވެ. ނަމަވެސް މިއަދު އޭނާއަށް ފިރުޝާންގެ ބީރައްޓެހި ކަމުން އުނދަގޫ ވެއެވެ. ހިތުގައި ހުސްކަމެއް ވާއިރު ފިރުޝާން އަނބުރާ އޭނާއާ ސަކަރާތް ޖަހާނެ ނަމައޭ ހިތައް އަރައެވެ.\n“އައްސަލާމް ޢަލައިކުމް” ކުލާސް ދޮރު ކައިރީ ހުރެ ޠާޢިލް ސަލާން ގޮވާލި އަޑަށް ހުރިހާ ކުދިންގެ ނަޒަރު އޭނާއަށް ހުއްޓުނެވެ. “ޠާއިލް! ހާދަ ލަހުން!” ފާއިޒާ މިސް ސުވާލުކޮށްލީ ޠާއިލް ގޮސް ގޮނޑީގައި އިށީންނުމުންނެވެ. އެވަގުތު ހައިޝަން އާއި އައިރީގެ ހަތަރު ކަޅި ހަމަވިއެވެ. “މިސް ފަޙަނާއިން ފެން ނާންނާތީ ލަސްވީ!” ޠާއިލް ޖަވާބު ދިނެވެ. ****************************************************************** “އޭ އެހެންވީމަ އެއްގަޑި ފަނަރަ އަށް ހައިޝަން ގެއަށް ދޯ” ހައިތަމް ދަބަސް ގޮނޑިން ނަގަމުން ބުނެލިއެވެ. “ހޫމް.. މާނީ އަންނަށްޗޭ ބަލާ” މެތްސް ފޮތް ކަބަޑުން ނަގަމުން އައިރީ ބުނެލިއެވެ. “އޯކޭ އައިއްކޮ ގެއިން ނިކުންނާތި 1 ގަ… އަނާ ތަތްވާނެ ފިނިހަކަ އަކަށް ވުރެން..” މާނީ ނިކުންނަމުން ބުނެލިއެވެ. “އޯކޭ.. އެހެން ވީމާ 1 ގަ ނިކުންނާނަން އިނގޭ” އައިރީ ބުނެލިއެވެ. ” އޯކޭ ބަލާ ނަޔަސް! މަ ދާނަން ހައިޝަންމެން ގެޔަށް އެއްގަޑި ފަންސަވީހުގަ.. ތަންކޮޅެއް ލަސްވާނެ!” ހައިނާ މަޑުމަޑުން މިހެން ބުނެ ކުލާހުން ނިކުތެވެ. ހައިނާގެ މޫނުމަތީގައިވީ މަޑުމޮޅި ކަމުގެ އަސަރުތަކެވެ. އެހެންޏާ އަބަދުވެސް މަޖާ މޫޑެއްގައި ހުންނަ ހައިނާގެ އަޑުންވެސް ދެރަވެފައިވާކަން އިނގެއެވެ. މާނީ އާއި އާއިރީގެ ދެމެދުގައި ބައްދަލު ކޮށްލެވުނު ނަރަޒުން ވެސް ދެމީހުން އެދެމީހުންގެ އެކުވެރިޔާއަށް ޓަކައި ދެރަވެފައިވާ ކަން ޔަޤީންވާނެއެވެ.\n” އޭތް ފިރުޝާނޫ! ހީވޭ ކަމެއްހެން! ތިއޮތީ ސަމާސާ ވިހަވެފަ! ކަލޭދެން ހައިނާ ކިބައިން މަޢާފަށް އެދޭ! ” ގޮނޑިން ތެދުވެ ފޮތްދަބަސް ކޮނޑުގައި އަޅުވާލަމުން ހައިޝަން ބުނެލިއެވެ. އެވަގުތު ކުލާހުން ނިކުމެ ބޫޓަށް އަރަން ހުރި ފިރުޝާނަށް ކަމެއް ވީހެންވެސް ހީނުވެއެވެ. ބޫޓަށް އެރުމަށްފަހު ހިނގައިގަންނަމުން ފިރުޝާން ބުންޏެވެ. ” އޭ މަވެސް ކުޑަކޮށް ލަސްވާނެ! އެކަމަކު ބައި ވުމުގެ ކުރިން ދާނަން!” “އެ ސޮރު ނުވާނެ ރަނގަޅެއް” ދެފަރާތަށް ބޯ ހޫރުވާލަމުން މާނީ ބުނެލިއެވެ.\nކުއްޖަކާއި ފަހު ކުއްޖެއް ކުލާހުން ނިކުންނަމުން ގޮސް މިހާރު ކުލާހުގައިތިބީ އައިރީ އާއި ހައިޝަން އާއި ޠާއިލްގެ އިތުރުން މާނީއެވެ. އާދައިގެ މަތިން ކުލާހުން އެންމެ ފަހުން ނިކުންނަ ކުދިން ކުޑަދޮރު ލައްޕާ ބޯޑު ފޮހެ އަދި ލައިޓު ނިވުން ފަދަ ކަންތައް ކުރަންޖެހެއެވެ. އެހެން ކަމުން އެކުދިން އަވަސްވެގަތީ އެކަންތައް ކުރުމަށެވެ. ކުޑަދޮރުތައް ލައްޕަން ހުރި އައިރީ އާއި ހައިޝަން ފަހަތަށް އެނބުރި ބަލައިލީ ސުޕަވައިސަރު އާދިލް އެދެމީހުންނަށް ގޮވާލި އަޑަށެވެ. ” އައިރީ، ހައިޝަން! ނިމިގެން އޮފީހަށް ވަދެލާފައި ދައްޗޭ!” މިހެން ބުނުމަށް ފަހު ޢާދިލް އޮފީހަށް މިސްރާބު ޖެހިއެވެ. އެވަގުތު އައިރީ އާއި ހައިޝަން އަށް އެކުއެކީ ޠާއިލް އާއި ދިމާޔަށް ބަލައިލެވުނެވެ. ބޯޑު ފޮހެން ހުރި ޠާއިލް ފަހަތަށް އެނބުރި ދެމީހުންނަށް ބަލައިލުމަށްފަހު ދެކޮނޑު އަރުވާލުމަށްފަހު އަނެއްކާވެސް ބޯޑު ފޮހެން ފެށިއެވެ. އޭރު ލައިޓުތައް ކައިރީ ހުރި މާނީގެ ތޫނު ސިކުނޑިއަށް މިތާގައި ކަމެއް ހިނގާކަމުގެ ޝައްކެއްވިއެވެ. އެވަގުތު މާނީ ޠާއިލް ކައިރިއަށް ދިޔުމަށްފަހު އެއްބުމަ އަރުވާލިއެވެ. “އޭތް! މަންޖޭ މަށަށް ވެސް އިނގޭ އެއްބުމަ ކީތްކުރަން، އެއްބުމައިގެ އެއްބައި ވެސް އަރުވަން!” ޠާއިލް މާނީ އާއި ދިމާޔަށް ބުނެލިއެވެ. “އާރްރްގްގް” މާނީ ތުންއަނބުރާލަމުން މިހެން ބުނެ ޠާއިލް އާއި ދުރަށް ހިނގައިގަތެވެ.\n“އައްސަލާމު ޢަލައިކުމް” ސުކޫލުގެ އޮފީހުގެ ދޮރު މައްޗައް އަރައި ސަލާމް ގޮވާލި އައިރީ އާއި ހައިޝަންގެ ހިތް ދިޔައީ ބާރުމިނުގައި ތެޅެމުންނެވެ. އޮރީހުގެ ރިސެޕްޝަނުގައި އިން މީހާ ސަލާމް ބަލައިގަތުމާއިއެކު ދެމީހުން މަޑުމަޑުން ހިނގާލާފައި ގޮސް ސިޑިން އަރަންފެށިއެވެ. ސިޑިން އެރުމަށްފަހު ދެމީހުން ފުންނޭވާއެއް ދޫ ކޮށްލަމުން ކަނާއަތް ފަޅީގައި ހުރި ސުޕަވައިސަރުގެ ކެބިންއަށް މިސްރާބު ޖެހިއެވެ.\nކުރިމަތިގައި ހުރި ކޮންޕިޔުޓަރަށް ނަޒަރު ހިންގައިގެން އިން އާދިލް އަށް ސިހުންވީ ކެބިންގެ ދޮރުގައި ޓަކިޖަހާލި އަޑަށެވެ. އަމިއްލަ ނަފުސު ހަމަޔަކަށް އަޅުވާލަމުން ކަރުކެހިލާ އެތެރެއަށް ވަންނާށޭ އާދިލް ބުނެލިއެވެ. “އަސްލު ސާރ މިއަދު އައިރީ އާއި ހައިޝަން މިގެނައީ ވަރަށް ބޮޑު ކަމަކު. ސޯ އަށް އިނގޭ މި ކަން ވާނީ ހަމައެކަނި ތިދެކުދިންނަށްކަން. ސަބަބަކީ މިކަން ކުރުމުގެ ޤާބިލުކަން ހުރީ ހަމައެކަނި ތި ދެކުދިން ގައިގައި ކަމަށްވާތީ. ކުރި އަހަރު ބުނި ފަދައިން މި ފަހަރުގެ ޕްރައިޒްޑޭ ބޭއްވުމަށް ހަމަޖެހިފައިވަނި އެހެން އަހަރުތަކެކޭ ތަފާތުކޮށް އަހަރުގެ ކުރީ ކޮޅު. އެހެންކަމުން މިފަހަރު ފެބުރުއަރީގައި ސާރމެން ބޭނުންވަނީ މިކަން ނިންމާލަން. މިހާ ކުޑަދުވަސް ކޮޅެއްގައި ސާރ މެންނަށްވެސް އިނގޭ ކުދިންނަށް އުނދަގޫވާނެކަން މިކަންކުރަން. ނަމަވެސް އައިރީއަށާއި ހައިޝަން އަށް މިކަން ކުރެވޭނެ.މި ފަހަރުގެ ޕްރައިޒްޑޭގެ ހުށައެޅުން ތެރިންނަކީ ތިދެކުދިން. މިކަމާއި ގުޅޭ އެހެން މަޢުލޫމާތުތައް ސާރ އަދި ތިކުދިންނާއި ހިއްސާކޮށްލާނަން. ދެން މިވަގުތު ދިޔައަކަސް އެންމެ ރަނގަޅު!” އާދިލް އޭނާ ބޭނުންވާ ހުރިހާ ވާހަކައެއް ދެއްކުމަށްފަހު އެދެކުދިން ފޮނުވާލިއެވެ.\nއައިރީ އާއި ހައިޝަން އޮފީހައް ވަނުމުން މާނީއަށް ޖެހުނީ ޠާއިލް އާއި އެކުގައި އަންނާށެވެ. ސުކޫލު ގޭޓުން ބޭރަށް ދެމީހުން ފިޔަވަޅު އެޅީއްސުރެ ޠާއިލް މާނީއާއި ބެހެންފެށިއެވެ. “މާނީ! މަންޖެ މިއަދު ހަމައެއް ނޫންދޯ!” މާނީ ފަހަތުން ހިނގަމުން ދިޔަ ޠާއިލް އަހާލިއެވެ. “އައްދޭ! އަދި ކިރިޔާތަ ޠާއިލް އަށް އިނގުނީ މަ ހަމަ ނޫންކަން! ބަލަ މަ ކަލެއާ އެކީ ހޭދަކުރި ބަދުނަސީބު އަށް އަހަރުތެރޭގައި ކަލެއަށް ގެޓުނުވި” މާނީ ލޮގުފޮތް އަތަށް ހެޔޮވަރު ކޮށްލަމުން ބުނެލިއެވެ. “އާން ނޭންގޭނެ އެއްނު! މަންޖެއެކޭ މޫސުމެކޭ ތަފާތެއް ނެތެއްނު!” ޠާއިލް ބުނެލިއެވެ. “ތިބުނީ؟” މާނީ ސުވާލުކުރިއެވެ. “އަޅާ ނުލާ! މާނީ ކަހަލަ ކުދިންނަކަށް ނުވިސްނޭނެ!” ޠާއިލް މިހެން ބުނެ ޖީބުން ސުޕާރީއެއް ނަގައި ކާލިއެވެ.\n“އޭތް! މަންޖެ ހިތަށް އަރަނީ ކީކޭ؟ އަލުން ހައިނާ އާއި ފިރުޝާން ވާހަކަ ދައްކާނެތަ؟” މާނީ ޖަވާބު ނުދިނުމުން ޠާއިލް އަނެއްކާ ސުވާލު ކުރިއެވެ. “މަ މީ މާމޮޅައް ފިއުޗާރ އިނގޭ މީހެއްދޯ! މަށައް އިނގޭތަ؟” މާނީ ޖަވާބު ދިނުމުގެ ރާގުންވެސް އުނދަގު ވާކަން އިނގެއެވެ. “އާނ! މަންޖެ ތީ ހަމަ ފައްކާ ސުޕަހިޔުމަން އެއްނު!” “ހޫން މަމީ ސުޕަހިޔުމަންއެއް! ހިތްހަމަ ޖެހިއްޖެތަ؟” މާނީގެ ގާތަށް މިފަހަރު ވަނީ ހަމަ ރަނގަޅަށް ވެސް ރުޅި އައިއްސިއެވެ. މާނީ މިހެން ބުނެ ފިޔަވަޅުތައް އަވަސް ކޮށްލިއެވެ. “އޭތް! މަށާއި އެކީދާން މަޑުކޮށްބަލަ” ހަލުވި ފިޔަވަޅުތަކެއްގައި ޠާއިލް ގޮސް މާނީއާއި އެއްވަރުކުރިއެވެ. “އަމިއްލައަށް އާދެބަލަ!” މާނީ މިހެން ބުނެ ފެންފުޅި އަނގައިގައި ޖެހިއެވެ. “އޭތް މާނީ! ހިނގާބަލަ އަހަރަމެން ދެމީހުން ރައްޓެހިވާން!” ޠާއިލް ކުއްލިއަކަށް މިހެން ބުނުމާއި އެކު ފެންފުޅިއަނގަޔަށް ޖަހައިގެން ހުރިމާނީ ކޮށިއަރައިގަތެވެ.\nMe first dho☺☺☺\nMibai ves vara salhi Masha Allah 😍😍😍😍😍😍😍\nWaiting for the next part sis\nYes ur dear😊.. Congratulations💐💐… Thnk u💛💛.. Keep waiting darls🌻\nކަލޯ ގަޔާ މަ ދެއެއް ތަ؟މަށަށް ހީވަނީ އަވަސް ރަހްމަތެއްގަ ކޮމެންޓެއް ނުކުރެވޭނެ ހެން\nHehe.. Ur second💛.. Dhen avas rahumathehga cmnt kohlaa😝\nThnks maany💛.. Keep waiting sisoo😊.. Lym🌻\nMashaa allah. Varah reethi mi bai vs. 😍😍❤\nWaiting for4vana part ah. 😊\nThnks ruuruu💛.. Keep waiting dear🌻\nMi part ves vrh Sali❤❤❤\nKeep it up lwbi koloooo❤❤❤❤\nWaiting for the next part ❤❤❤❤\nLove uuu sooo much❤❤❤\nStay safe doonyaaa ❤❤❤\nHey🌻… Thnks sis💛.. I’ll try 😝.. Keep waiting luv😊.. Stay safe too 💛💛💛\nMi part ves vrh Sali❤❤❤ 😃😃\nStay safe doonyaaa ❤❤❤😃😃\nLovee you more 💛\nOopps double vefaa srry 😭😭😭😭😭\nE ee manje aa alhaiganegen ulhey ethiige kanthah\nAaan manjeyy vedhaane\nEkamku manje ah ingeythr ma esorah yess bunikan\nAaan koyaa kon duvaheh\nDhen esoru uleygothuna dera vegen yess ey bunee\nEsoru vareh nei mihaaru manjeyy\nކަލޯ އެންމެ ފަހުން އާރިފު ސޮރު ރިލްގެ ހިތް ވަގަށް ނެގީ ކަމަށް ފެންނަނީ 😝😢\nAaan Koyaa esoru ge lwbi kaamiyaabu veenu\nއެއްލި ކަޅިގޮސް ހުރަސްވީ\nއެސްފިޔައިގެ އެޑްމިން އާއޭ\nލިޔުނު ސަޅިސަޅި ކޮމެންޓު ފެނިފާ\nއަލުން ރިޕްލައި ނުދިނުމުން ދެން\nކުރާނެ ކަމެއް ނޭނގުނޭ\nWaa waa haadha Sali eyy\nYour exams onnaniy kon irakun🤔\nMihaaru mee exam dhuvas varu\nNext week gaa nagaane fahu3exams\nMidterm exams (bodu exams) onaneee november\nU men vess dhw\nAslah ves yes bunee tha??😂\nAarifoo dhen hurihaa comment eh publish koh dheythi\nRil miss you so much😘\nLahbba Ril bunefin Yesss eyyyy\nHeheheh Aan bunin u guysss ge cmnt tha publish kohdeyshey dhen koh deynvaane dhw heheh\nMiss uuu more eekkoo and love u so much\nMaasha Allah 🥰🥰🥰🥰🥰🥰…💫💫❤❤❤❤❤💫💫💫💫💫v.reethi mi part vx 💫💫💫💫💫💫💫💫💫💫curiously waiting for the nxt prt 🥰🥰🥰🥰🥰🥰🥰🥰🥰🥰🥰🥰🥰🥰🥰🥰🥰lve u dear❤❤❤❤❤❤❤❤💫💫💫💫💫💫💫💫🥰🥰🥰🥰🥰🥰🥰🥰\nPlus v.majaa mi part…hy hy badahthadhu vehje 🤣🤣🤣🤣🤣🤣🤣🤣😂🤣😂🤣😂🤣😂🤣😂🤣😂🤣😂😂🤣😂🤣😂🤣😂🤣😂🤣😂🤣😂😂🤣😂🤣😂🤣😂🤣😂🤣😂🤣😂😂🤣😂🤣😂🤣😂🤣😂🤣\nThnk u🌻.. Keep waiting 💛.. Lym\neyy mii laiba ge stry eh tha???? adhi neyngeekameh… kurin bunelinama… adhi mi vhk ehkoh kiyaalaaaf cmmnt eh kohlevey thoa balaanan ingey… luv u laiiiiiiiiiiiiiii\nYea sis💛.. Hehe.. Kurin nubunevuniyma dhw😢😢.. Okay.. I’ll wait for the cmnt😊.. Lym\nHey laii…👋 Masha allah lai vvv molhu ingey…😍😘🤗 Hama speechless…🤐 Adhi neynge lai ehaa molhah stry liyan dhanna kameh…😉 Heheh…😉 Lymmmmmmmmmmm nd morrreeeee sweetheart..❤💙💚 Stay safe nd tc sweetie💛💜🖤\nHey✌… Thnks💛💛💛💛… Hehe😂.. Lym moreeeeeeeeeeeeee an moreeeeeeeeeeeeee… Stay safe and tc🌻\nHey my baby little bestie❤❤❤❤\nMi part hama obi\nAlheyyyyyyy maany bunaany keekey baa dhw🤔🤔🤔🤔\nWaiting for next sweety\nLyssssssssm and tc dhooni\nStay safe ☺❤☺❤😍😍❤☺❤☺❤😍😍❤😍❤\nHey yo🌻.. Thnks💛.. Let’s see maaniyge answer akiy kobaatho😝.. Keep waiting 💛.. Lym and tc💛.. Stay safe\nMasha Allah Vrrrr Reethi mipartves…. M😍😍😍😍😍😍Curiously waiting for maanys ans……. Waiting for next…… Keep it up be safe💙💙💙💙💙💙💙💜💜💜💜\nThanks💛.. Keep waiting 🌻.. Maaniyge ans ingeyne next part ga😊.. Thnks and stay safe\nOoh…mee lai ge stry eh thaaa❤❤❤\nMi part vx v salhi ingey lwbiiii 😊😊😊😊\nWaiting for the nxt 😍😍😍😍😍\n🥰🥰🥰🥰luv u lwbikolhuuu..be safe\nYea.. Thanks💛… Keep waiting 🌻.. Lym lwbi.. You too\nޔާ.. އަހަރުމެން ވެސް\nވެއްޖޭ މަ ބާކީ.


BREAKING NEWS: Miadhu Covid Ah Fassivee 224 Meehun - Vaguthu\nމިއަދު ކޮވިޑް-19 އަށް އިތުރު 224 މީހުން ފައްސިވެއްޖެއެވެ.\nމިއަދު ކޮވިޑަށް ފައްސިވި މީހުންގެ ޖުމްލަ އަދަދު އިއްޔެއަށްވުރެ މަދުވި ނަމަވެސް މިއަދު މާލެ އިން ފައްސިވި މީހުންގެ އަދަދު ވަނީ އިއްޔެއަށްވުރެ އިތުރު ވެފައެވެ. އިއްޔެ ފައްސިވީ 246 މީހުންނެވެ. އޭގެތެރެއިން މާލެ އިން ފައްސިވީ 88 މީހުންނެވެ.\nމިއަދު މާލެ އިން ވަނީ 113 މީހުން ފައްސިވެފައެވެ. އަތޮޅުތެރޭގެ މީހުން ދިރިއުޅޭ ރަށްތަކުން މިއަދު ފައްސިވީ 104 މީހުންނެވެ. އޭގެ އިތުރުން ހިންގަމުންދާ ރިސޯޓްތަކުން އިތުރު 07 މީހުން މިއަދު ފައްސިވިއެވެ.\nމިއަދަކީ މެއި މަހުގެ 18 ވަނަ ދުވަހަށް ފަހު ރާއްޖެ އިން އެންމެ މަދުއަދަދެއްގެ މީހުން ކޮވިޑަށް ޓެސްޓް ކުރި ދުވަހެވެ. މިއަދު ކޮވިޑަށް ޓެސްޓް ކޮށްފައި ވަނީ 3734 މީހުންނެވެ. މިއަދު ކޮވިޑަށް ޓެސްޓް ކުރި މީހުންގެ ތެރެއިން %6 މީހުން ވަނީ ކޮވިޑަށް ފައްސިވެފައެވެ.\nއިއްޔެ ކޮވިޑަށް 4788 މީހުން ޓެސްޓް ކުރިއެވެ. އިއްޔެ ކޮވިޑަށް ފައްސިވީ ޓެސްޓް ކުރި މީހުންގެ %5 އެވެ.\nރާއްޖޭގައި މިހާރު ތިބި ކޮވިޑް ބަލި މީހުން ނުވަތަ އެކްޓިވް ކޭސްގެ އަދަދު ވަނީ މިއަދު 9326 އަށް މަދުވެފައެވެ. މިއަދަކީ މެއި މަހުގެ 08 ވަނަ ދުވަހަށް ފަހު އެކްޓިވް ކޭސްގެ އަދަދު މިހައި ދަށަށް ދިޔަ ފުރަތަމަ ދުވަހެވެ.\nމިހާރު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން ގެންދަނީ ވެސް 88 މީހުންނަށެވެ. އެހެންކަމުން މިއަދަކީ އޭޕްރީލް މަހުގެ 21 ވަނަ ދުވަހަށް ފަހު ހޮސްޕިޓަލްގައި އެޑްމިޓް ކޮށްގެން ފަރުވާދޭ މީހުންގެ އަދަދު އެންމެ ދަށަށް ދިޔަ ދުވަހެވެ.\nކޮވިޑް ޖެހިގެން މިއަދުވެސް ރާއްޖެ އިން ވަނީ ދެމީހަކު ނިޔާވެފައެވެ.\nއާރްއާރްޓީ އަށް އާ ހިތްވަރެއް، މިހާރު ސައިކަލްތަކުގައި!


Thuthu Anhen Kujje Kathilan Thayaaru Vefai Vanikoh Salaamai Kohffi - Vaguthu\nތުއްތު އަންހެން ކުއްޖަކު ކަތިލަން ތައްޔާރުވެފައިވަނިކޮށް ސަލާމަތް ކޮށްފި\nއިންޑިއާގެ އައްސާމް ސްޓޭޓްގެ ގުވާޓީގައި ތުއްތު އަންހެން ކުއްޖެއް ގުރުބާން ކުރަން ކަތިލަން ތައްޔާރުވެފައި ވަނިކޮށް ފުލުހުން ވަދެ އެ ކުއްޖާ ސަލާމަތް ކޮށްފިއެވެ.\nހަތިޔާރު ހިފައިގެން ތިބެ ގުވުވާޓީގެ ދެ އާއިލާއެއްގެ މެންބަރުން ވެގެން ތުއްތު އަންހެން ކުއްޖަކު ގުރުބާން ކުރަން ތައްޔާރު ވާ ޚަބަރު ލިބިގެން ފުލުހުން އެގެއަށް ވަނީ އެގެއަށް ވަންނަން އެތަށް ފަހަރަކު ދެކޮޅު ހެދުމަށް ފަހުއެވެ. އެންމެ ފަހުން ހަތިޔަަރާއި އެކު ފުލުހުން ވަން އިރު ތުއްތު ކުއްޖާ ކަތިލުމަށް 8 ވަރަކަށް މީހުން ތިބީ ތައްޔާރުވެގެންނެވެ.\nރިޕޯޓްތަށް ބުނާ ގޮތުން މި 8 މީހުންގެ ތެރޭގައި ތުއްތު އަންހެން ކުއްޖާގެ މައިން ބަފައިންވެސް ތިއްބެވެ.\nފުލުހުންގެ ބަހަށް ނުކިޔަމަން ތެރިކަން ދެކުމުން ފުލުހުން ވަނީ އެމީހުންގެ ފަޔަށް ބަޑިޖަހައި ކުއްޖާ ސަލާމަތް ކޮށްފައެވެ. ފުލުހުން ބުނިގޮތުގައި ފަޔަށް ބަޑި ޖަހަން ޖެހުނީ އެމީހުންގެ އަތުގައި ކުއްޖާ އޮތުމުން ކަމަށެވެ.\nއިންޑިއާގެ ބައެއް ނޫސްތައް ބުނާ ގޮތުގައި މިއީ ސިކުނޑި ހަމަ ނުޖެހޭ އާއިލާއެކެވެ. އިންޑިއާއަކީ ސިހުރު ހެދުމަށް ކުޑަކުދިން ގަތުލުކުރުން ގިނަ ގައުމެވެ. މިހެން މިކަން ވަނީ ހިންދޫ ދީނުގެ ބައެއް ފާދިރީންގެ ބަހަށް ބައެއް މީހުން ހެއްލުމުގެ ސަބަބުންނެވެ.\nކުޑަކުދިންނަށް އެއްވެސް ރައްކާތެރިކަމެއް ނެތް އިންޑިއާގައި ކުޑަކުދިން ރޭޕްކުރުމުގެ މައްސަލަތައްވެސް ވަނީ އިންތިހާ އަށް ބޮޑުވެގެން ގޮސްފައެވެ. މިކަމާ ގުޅިގެން އިންޑިއާގެ ސަރުކާރަށް ވަނީ ގިނަ ފާޑުކިޔުންތަކެއް ވެސް އަމާޒުވެގެން ގޮސްފައެވެ. އެގޮތުން މިފަދަ ކަންތައްތައް ހުއްޓުވަން އެކަށީގެންވާ ވަރަށް ސަރުކާރުން މަސައްކަތް ނުކުރާ ކަމުގެ ތުހުމަތު އިންޑިއާގެ ސަރުކާރަށް ބައެއް ފަރާތްތަކުން ދަނީ ކުރަމުންނެވެ.\nޖުލައި 7, 2019 12:19\n2022 ހުގައި މިރާއްޖޭގައިވެސް އިންޑިޔާއިން ތިކަންތައްކުރާނެ!\nރޭޕުއިންޑިޔާ2ދިވެހިރާއްޖެމީ\nޖުލައި 7, 2019 18:16\nއިންޑިޔާގެ ރައްޔިތުން ނިކުމެ މޯދީޖީ ގުރުބާންކޮއްބަލަ އަދި މޯދީޖީ ގުރުބާން ކުރާއިރު ކިޔާނީ " ގުރުބާނީ ގުރުބާނީ ގުރުބާނީ މޯދީޖީ ކޭ ގުރުބާނީ " މިލަވަ ރާގުގައި ނިކަން ބާރަށް\nޖުލައި 7, 2019 19:37\nސުބުހާނަﷲ ތިކަހަލަކަމެއް އިންޑިޔާމީހަކު ނުކުރާނެ ކުރަންހިތައްވެސް ނާރުވާނެ އެހެންވެއެއްނު އޯގާވެރި ސަރުކާރު ޚާއަސްކޮށް ރާއްޖޭގެ މިޖީލުގެ އަނދިރިއަނދިރިން އިންޑިޔާވެފައި އެހުންނަނީ!\nޖުލައި 7, 2019 21:24\nމުސްލިމުން ގިނަ އާބާދީއެއް\nޖުލައި 14, 2019 04:32\nއިންޑިއާގަ ވެރިކަން ކުރަނީ އަދި މި ކަންތަށް މި ކުއްޖާ މަރަން ވެސް އުޅުނީ ހިންދީން ތަކެއް. ހިންދީންގެ ގޯސް ކަން. އިންޑިއާގަ ހިންދީންނަކީ އަނިޔާވެރި ބައެއް. ހިންދީން ގެރިއޭ ކިޔާފަ ވެސް އަނިޔާކޮށް މީހުން މަރާ\nޖުލައި 14, 2019 04:40\nހިންދީން އެތާގަ ވެރިކަން ކުރަނީ، މި އިންސާނިއްޔަތާ ހިލާފް އަމަލް ވެސް ހިންގީ އިންޑިއާ ހިންދީން، އިންޑިއާ ގެ ހިންދީން ލާއިންސާނީ އެތަށް ޖަރީމާ ހިންގާ.... ހިންދީން ޢިންޑިއާގެ މުސްލިމު ރައްޔިތުންނަށް ނުހައްގުން، އިންސާނިއްޔަތާ ހިލާފް އަނިޔާތަށްދީ ވަރަށް އަނިޔާވެރިވޭ\nޖުލައި 14, 2019 04:43\nމި ކަންތަށް ކުރީ ނުލަފާ ހިންދީން. އިންޑިއާގަ ވެރިކަން ކިރަނީ ވެސް ހިންދީން... އިންޑިއާގަ ލާއިންސާނީ އަމަލްތަށް ހިންގަނީ ވެސް ހިންދީން..\nޖުލައި 8, 2019 08:41\n8 ވަރަކަށް މީހުން މި ގޮތަށްތޯ ކިޔަނީ ނޫނީ 8 ށެއްކަ މީހުންތޯ\nޖުލައި 8, 2019 11:10\nދަރިފުޅު އަތުގައި އޮއްވާ ފަޔަށް ބަޑިޖެހުމުގެ ބަދަލުގައި އަތަށް ަޑިޖެހިނަމަ ދަރިފުޅު ސަލާމަތް ކުރަން މާ ބޮޑަށް ފަސޭހަވީސް.\nޖުލައި 11, 2019 23:24\nމިހާލުުގައި ތިބި ބަޔަކާއި ގުޅުމަކީ ، އެބަޔަކަށް މިހާލުކުރިމަތިވެދާނެކަމެއް.. އިންޑިޔާގެ އާބާދީގައި ތަރައްޤީނުވާ ގިނަބަޔަކު ހިމެނޭކަމީ މިރީޖަންގެ ކުރިއެރުމަށް އޮޮތް ހުރަހެއް!\nޖުލައި 12, 2019 16:51\nއިންޑިޔާގަ ހަމަ ކަމެއް ހިނގާ އިރަށް ރާއްޖެ އިންޑިޔާ އާ ގުޅުން ބާއްވަނީއޭ، އިބޫ ސަރުކާރޭ އެބަގޮވާ ކޮމެންޓު ކުރާ ބައިގަނޑު. ކޮބާހޭ ތި ޗައިނާ މީހުން 1 މިލިއަން މުސްލިމުން ޓްރެއިނިންގ ކޭމްޕް ތަކުގައޭ ކިޔާ އިންސާނީ ހައްގުތަކަށް އަރައިގަންނަ ވާހަކަ. ކޮމިޔުނިސްޓު ޗައިނާއިން އެވަރަށް މުސްލިމުންނަށް އަނިޔާ ކުރާއިރު ކަލޭމެނަށް ޗައިނާ އޯކޭ؟ އެއީ ޔާމީނު ސަރުކާރުން ގުޅުން ބޭއްވީމަ؟ އަޖާއިބެންނު ދެން.\nޖުލައި 13, 2019 17:14\nޗައިނާއިން ގޯސްކަންތައް ކުރާތީ، އިންޑިއާ އިން ވެސް ގޯސްކޮށް ކުރީމަ ކަމަކު ނުދޭ، އެއްބަޔަކު ގޯސްކޮށް ކަންތައް ކުރީމާ އަނެއް ބަޔަކުވެސް، އޭގެ ބަދަލުގައި ހަމަ އެގޮތަށް، ގޯސްކޮށް ކުރާކަށް ނުޖެހޭ،\nކޮންމެ ބަޔަކު ކުރިޔަސް ގޯސްވާނީ ގޯހަށް.\nޖުލައި 13, 2019 18:01\nޢިންޑިއާގެ ނަން ބަދަލު ކުރަންވީ ރެޕްްސްޑިއާ އެއީ އިންޑިޔާގެ މީހުން އަހެނުން ރޭޕްކޮއް މަރާވަރުން


Javvugai6Masdhuvahu Ulhunu3Meehaku Bimah Faibaifi - Vaguthu\nޖައްވުގައި6މަސް ދުވަހު އުޅުނު ތިން މީހަކު ދުނިޔޭގެ ބިމަށް ފައިބައިފި\nޖައްވީ އިދާރާ، އިންޓަރނޭޝަނަލް ސްޕޭސް ސްޓޭޝަންގައި6މަސް ދުވަހު އުޅުމަށްފަހު ތިން އެސްޓްރޯނަޓަކު އަނބުރާ ދުނިޔޭގެ ބިމަށް އަތުވެއްޖެވެ.\nމި ތިން އެސްޓްރޯނަޓުން ބިމަށް އައިސްފައިވަނީ ރަޝިޔާގެ ކެޕްސޫލްއެއްގައެވެ. އަދި ފައިބާފައިވަނީ ކަޒަކިސްތާނުގެ މީހުން އުޅޭ ހިސާބާއި ދުރު ސަހަރާއަކަށެވެ. މި ކެޕްސޫލްގައި އައިސްފައިވަނީ އެމެރިކާގެ ޖައްވީ އިދާރާ، ނާސާގެ އެސްޓްރޯނަޓަކާއި ޔޫރަޕިއަން ސްޕޭސް އެޖެންސީގެ އެސްޓްރޯނަޓަކާއި ރަޝިއަން ސްޕޭސް އެޖެންސީ ކޮސްމޯނަޓެކެވެ.\n197 ދުވަހު ޖައްވުގައި ހޭދަ ކުރުމަށްފަހު މި3މީހުން ދުނިޔޭގެ ބިމަށް އައިސްފައިވާއިރު، މިދުވަސްތަކުގެ ތެރޭގައި އުޅަދުން ފައިބާ ތިން ފަހަރެއްގެ މަތިން މި އެސްޓްރޯނަޓުންވަނީ އިންޓަރނޭޝަނަލް ސްޕޭސް ސްޓޭޝަން މަރާމާތުކޮށްފައެވެ. މީގެ ތެރޭގައި ސްޕޭސް ޝަޓަލްގައި އިތުރު ކެމެރާ ހަރުކުރުމާއި އިތުރު ބައެއް މަސައްކަތްތައްވެސް ހިމެނެއެވެ. އަދި ރަޝިޔާގެ އެސްޓްރޯނަޓްވަނީ އުޅަނދުން ބޭރުގެ ޖައްވުގައި އެންމެ ގިނަ ވަގުތު ހޭދަ ކުރި ރަޝިޔާގެ މީހާގެ މަޤާމް ހޯދާފައެވެ. މިގޮތުން އޭނާވަނީ ޖައްވުގައި7ގަޑިއިރާއި 46 މިނެޓް ހޭދަކޮށްފައެވެ.\nމި 197 ދުވަހުގެ ތެރޭގައި މި އެސްޓްރޯނަޓުންވަނީ ޖައްވީ އުޅަނދުގައި ތިބެ ގިނަ ތަޙްލީލްތަކެއް ކޮށްފައެވެ. މިގޮތުން ދިޔާތަކެތިން ދިޔާތަކެތި ވަކި ކުރެވޭނެ ގޮތާއި ފިނި ކުއަންޓަމް ގޭސް ބޭނުންކޮށްގެން ތަފާތު ދިިރާސާތައް ކުރިއަށް ގެންގޮސްފައި ވެއެވެ. އަދި ދުނިޔޭގެ ބިމުގައި ތިބި، ތަރިތައް ދިރާސާ ކުރާ ފަރާތްތަކަށް ގިނަ މަޢުލޫމާތު ތަކެއްވަނީ ހިއްސާކޮށްފައެވެ.\nއިންޓަރނޭޝަނަލް ސްޕޭސް ސްޓޭޝަންއަކީ ދުނިޔެ ވަށައިގެން އެބުރެމުން އަންނަ ޖައްވީ އުޅަނދެކެވެ. މި އުޅަނދުން އެސްޓްރޯނަޓުން ފައިބާާފައިވަނީ ކެޕްސޫލްއެއްގައެވެ. އަދި ދުނިޔެއަށް އައުމަށް4ގަޑިއިރުވަނީ ހޭދަވެފައެވެ. މިތިން އެސްޓްރޯނަޓުންގެ ހާލުވެސް ރަނގަޅު ކަމަށް ބޭރުގެ މީޑިޔާތަކުން ހާމަކުރެއެވެ.\nދުނިޔޭގައި އުޅުނު އެންމެ ބިޔަ މަހްލޫގުގެ ސައިޒް ސައިންސްވެރިން ދެނެގެންފި\nމީގެ 1000 އަހަރު ފަހުން އިންސާނުން އުޅޭނީ ކިހިނެއް؟\nއެއްކަމެއް ނުވިއަސް ކެމިސްޓްރީ އަށް އާ ޔުނިޓް އެއް އިތުރުވާނެ....????


German ge music festivaleh gai bomb govvaalaifi | Mihaaru\nފުލުހުން ވަނީ ބޮމުގެ ހަމަލާ ދިން އެންސްބެކުގެ ސަރަހައްދު ބަންދުކޮށްފައި.\nޖަރުމަނުގެ މިއުޒިކް ފެސްޓިވަލެއްގައި ބޮން ގޮއްވާލައިފި\n25 ޖުލައި 2016 - 09:174comments\nމިއުނިކް (ޖުލައި 25) - ޖަރުމަނުގެ ސިޓީއެއް ކަމަށް އަންސްބެކުގެ ހާމަތަނެއްގައި ބޭއްވި މިއުޒިކް ފެސްޓިވަލުގައި ބޮން ގޮއްވާލީ ސީރިއާ އިން އެތެރެވުމަށް ފަހު ހިމާޔަތް ހޯދުމަށް މަސައްކަތް ކުރި މީހެއް ކަމަށް ފުލުހުން ބުނެފި އެވެ.\nބެވޭރިއާ ސްޓޭޓުގެ ދާޚިލީ ވަޒީރު ޖޯހިމް ހާމަން ވިދާޅުވީ 27 އަހަރުގެ މީހާ ބޮން ގޮއްވާލީ އޭނާ ފެސްޓިވަލަށް ވެއްދުމަށް ދެކޮޅު ހެދުމުން ކަމަށެވެ. މި ހާދިސާގައި ވަނީ 12 މީހުން ޒަޚަމްވެފަ އެވެ. ބޮން ގޮއްވާލި މީހާ ޖަރުމަނަށް ވަދެފައި ވަނީ މީގެ ދެ އަހަރު ކުރިން ކަމަށް ވެސް ހާމަން ވިދާޅުވި އެވެ.\nމިއީ އެއް ހަފުތާތެރޭ ބެވޭރިއާ ސްޓޭޓުގައި ދިން ތިން ވަނަ ހަމަލާ އެވެ. އެ ސްޓޭޓުގެ ޝޮޕިން މޯލެއްގައި ހުކުރު ދުވަހުގެ ރޭ ދިން ޖާނުންފިދާވުމުގެ ހަމަލާއެއްގައި ވަނީ ނުވަ މީހުން މަރުވެފަ އެވެ. އޭގެ ކުރިން ރޭލެއްގައި މީހަކު ކޯރާޑިއަކުން ހަމަލާ ދީ ވަނީ އެތައް ބަޔަކު ޒަޚަމްކޮށްލައިފަ އެވެ. ރޭލުގައި ހަމަލާދީފައި ވަނީ އަފްޣާނިސްތާނުގެ ރެފިއުޖީއެކެވެ.\nމިއުޒިކް ފެސްޓިވަލުގައި ބޮން ގޮއްވާލާފައި ވަނީ ފެސްޓިވަލުގެ މައި ގޭޓާ ކައިރީގަ އެވެ. ބޮމުގެ ހަމަލާއާ އެކު ދެހާހެއްހާ މީހުން ވަނީ އެ ސަރަހައްދުން ދުރަށް ގެންގޮސްފަ އެވެ. އެންމެ ފުރަތަމަ ރިޕޯޓްތައް ބުނީ އެއީ ގޭހުގެ ގޮވުމެއް ކަމަށެވެ.\nއިތުރު ލިޔުންތައް ސީރިއާ ޖަރުމަން ޔޫރަޕް\nއައިއެސްގެ މިޝަނެއްގައި އުޅުނު ބަޔަކު ހައްޔަރުކޮށްފި\nޖަރުމަނުގެ ރޭލެއްގައި އަފްޣާން ރެފިއުޖީ ކުއްޖަކު ކޯރާޑިއަކުން ހަމަލާދީފި


SunOnline: Gemanafushyge chaalu dustbin thakah bodu samaalu kameh\nފާޠިމަތު ނަޒީފާ އަޙްމަދު 25 Aug 2021, 08:45\nގެމަނަފުށީގައި ގާއިމުކުރި ޑަސްބިންތައް. މި ޑަސްބިންތަކުގެ ޑިޒައިންގެ ސަބަބުން ވަނީ ބޮޑު ސަމާލުކަމެއް ލިބެން ފަށާފަ. ފޮޓޯ/ޒުވާން މަސްވެރިޔާ\nރަށްރަށުގެ ނަންބޯޑުތައް ކައިރީގައި އަދި އުނދޯލިތަކުގައި މީހުން ފޮޓޯ ނަގާ ވާހަކައަކީ ތަފާތު ވާހަކައެއް ނޫނެވެ. އަދި އެއީ ތަފާތު މަންޒަރެއް ވެސް ނޫނެވެ. އެހެން ނަމަވެސް ޑަސްބިނެއްގެ ކައިރީގައި މީހަކު ފޮޓޯއެއް ނަގާ މަންޒަރަކީ ވަރަށް ނުފެންނަ މަންޒަރެކެވެ. ނަމަވެސް ދިވެހި މަސްވެރިންގެ ޖަމިއްޔާއިން އިސްނަގައިގެން ގއ. ގެމަނަފުށީގައި "ޗާލު ޑަސްބިން"ތަކެއް ބެހެއްޓުމާއެކު ގިނަ ބައެއްގެ ސަމާލުކަން މިވަނީ އެކަމަށް ދަމައިގަނެފައެވެ. އެ މަސައްކަތް މިވަނީ އެރަށުގައި އެންމެ "ޓްރެންޑްވާ" އެއް ވާހަކައަށް ބަދަލުވެފައެވެ.\nމި ޑަސްބިންތަކަކީ އެންސިސްގެ ސްޕޮންސާޝިޕްއާއި އުގެއިލް ފައުންޑޭޝަންގެ އެހީތެރިކަމާއެކު ބަހައްޓާފައިވާ ޑަސްބިންތަކެކެވެ. ގައިމުވެސް މި ޑަސްބިންތަކުގެ ސަބަބުން ގެމަނަފުށި ނަލަކަންމަތީގައި ބޭއްވުމަށް އިތުރު އެހީތެރިކަމެއް ލިބޭނެއެވެ.\nގެމަނަފުށީގައި ބެހެއްޓި ޑަސްބިންތަކާ ބެހޭގޮތުން އެ މަސައްކަތުގައި އިސްވެ ހަރަކާތްތެރިވި ހަސަން ސާޖިން ނުވަތަ އާންމު ނަމުންނަމަ ޒުވާން މަސްވެރިޔާ ބުނީ، އެއީ އެރަށު ކައުންސިލްއާއި ހުރިހާ ޖަމިއްޔާތަކުން ބައިވެރިވެގެން ކުރާ ކަމެއް ކަމަށެވެ. "ސާފު ކަނޑުފަޅު" ގެ ނަމުގައި ގެންދާ ކެމްޕޭންގައި މި ބެހެއްޓި ޑަސްބިންތަކަކީ އެރަށު ޒުވާނުންގެ ހިއްސާއާއެކު ކުރެވުނު ވަރަށް ނަލަ އެހާމެ ހިތްގައިމު މަސައްކަތެކެވެ.\n"ގެމަނަފުށީގައި އެބަ އޮތް އަށް ދޯނި. އެ ހުރިހާ ދޯންޏެއްގެ ކުނި އަހަރެމެން ކަލެކްޓް ކުރާތާ މިހާރު ހަތަރު މަސް މިވީ. މިހާރުވެސް 12 ވަރަކަށް ޖަންބޯ ފުރާ ޕްލާސްޓިކް ފުޅި އަހަރެމެން މާލެ ފޮނުވައިފިން. އަދި ބަނދަރުމަތީގައި އެބަހުރި ފަސް ޖަންބޯ ޑަސްބިން ބަހައްޓާފަ. އަދި އަނެއްކާ ރަށުތެރޭގައި މި ބޭންދީ 14 ތަނެއްގައި 14 ޑަސްބިން،" ރީތި ޑަސްބިންތަކެއް ބެހެއްޓީ، ފަޅުރަށްރަށް ސާފު ކުރުމާއި މަސްވެރިން ގެންދާ ޕްލާސްޓިކް ކުނި މޫދަށް އުކާލުމުގެ ބަދަލުގައި ރަށަށް ގެންދިއުން ފަދަ މުހިންމު މަގްސަދުތަކެއްގައި ކަމަށް ސާޖިން ފާހަގަކުރިއެވެ.\nޑަސްބިނެއްގެ ވާހަކަ ދެއްކުމަކީ ކޮންމެވެސް ވަރަކަށް ހައިރާންކަން ގެނުވާވަރުގެ ކަމަކަށް ވެދާނެއެވެ. އެކަމަކު ރަށުގެ އެކި ހިސާބު ތަކުގައި ޑަސްބިން ބެހެއްޓުމަކީ އާންމުކޮށް ރަށްރަށުގައި ކުރާ ކަމެއް ނަމަވެސް، އެކަންވެސް މި ޒުވާނުން ކުރީ ތަފާތު ގޮތަކަށެވެ. ބަލާލަން ރީތިވެފައި، ހިތްގައިމުވުމުގެ އިތުރުން މި ޑަސްބިންތައް ބެލެހެއްޓުމަށްވެސް މި ޒުވާނުން ނިންމީ ތަފާތު ގޮތަކަށެވެ.\nކޮންމެ ޑަސްބިނެއްގެ މަތީގައި ޗާލު މާގަހެއް އިންދާފައި ވާއިރު، މާގަސް ބެލެހެއްޓުމަށް ހަވާލުކޮށްފައި ވަނީ އެ ޑަސްބިނެއް ހުރި ސަރަހައްދުގައި ދިރިއުޅޭ މީހުންނެވެ.\nގަހަށް ފެން އެޅުމާއި، ގަސް މަރުވެއްޖެނަމަ އާ ގަހެއް ޖެހުމާ ވެސް ހަވާލުވެގެން ތިބީ ހަމަ އަވައްޓެރިންނެވެ. ޑަސްބިންތައް ބެލެހެއްޓުމުގެ ޒިންމާ އަދާކުރާނީ ކައުންސިލުންނެވެ. އަދި ޑަސްބިންތައް ހުސްކޮށްދޭނީ ވެސް ކައުންސިލުންކަމަށް ސާޖިން ފާހަގަކުރިއެވެ.\nބަނދަރުމަތީގައި ބެހެއްޓިފައިވާ ޖަންބޯ ޑަސްބިން ހާއްސަ ކުރެވިފައި ވަނީ ދޯނިފަހަރުގެ މީހުން ގެންނަ ކުނި އެޅުމަށެވެ. އެހެންކަމުން ގެމަނަފުށީގެ މަސްވެރިން މިހާރު މޫދަށް ކުނި ނޫކައެވެ. އުކާކަށް ނުވެސް ޖެހެއެވެ މަހުން އެނބުރި އައިސް، ޖަންބޯ ޑަސްބިނަށް ކުނި އަޅަނީއެވެ.\nރަށުތެރޭގައި ބަހައްޓާފައި ހުރި ޑަސްބިންތަކަކީ ރަށް ސާފު، ރީތި ތަނެއްގެ ގޮތުގައި ބެހެއްޓުމަށް ތައްޔާރު ކުރެވިފައިވާ ޑަސްބިން ތަކެކެވެ.\nއެންސިސްގެ ސްޕޮންސާޝިޕްއާއި އުގެއިލް ފައުންޑޭޝަންގެ އެހީތެރިކަމުގެ ދަށުން ފެށި މި ކެމްޕެއިން ކުރިއަށް އޮތް ތަނުގައި ފުޅާވާނެކަމަށް ސާޖިން ބުނެއެވެ.\nމި މަސައްކަތާ ގުޅޭގޮތުން އުގެއިލް ފައުންޑޭޝަންގެ ނައިބު ރައީސް ލިވްޝާނާ ޝަރީފް ވިދާޅުވީ އުގެއިލް ފައުންޑޭޝަނުން މި މަސައްކަތުގައި ހަރަކާތްތެރިވީ އެއީ ތިމާވެށި ރައްކާތެރިކޮށް އެ ދާއިރާއިން ކުރާ ހުރިހާ މަސައްކަތަކީވެސް މުހިންމު ބޮޑު މަސައްކަތްތަކެއް ދެކޭތީވެކަމަށެވެ.\n"އަޅުގަނޑުމެން އަބަދުވެސް ދެކެން ތިމާވެށި ރައްކާތެރިކުރުމަށް ކުރާ މިކަހަލަ މަސައްކަތަކީ މުހިންމު ކަމެއްކަން. ދެން ގެމަނަފުށީގައި މިކަހަލަ މަސައްކަތެއް ކުރުމަކީ އުގެއިލް ފައުންޑޭޝަނުންވެސް ހަމަ ކުރާ ހިތުން ބައިވެރިވެގެން ކުރި ކަމެއް،" ލިވްޝާނާ "ސަން" އަށް ވިދާޅުވިއެވެ.\nރަސްފަރީ ފަރަށް އެރި ބޯޓަށް 100 މިލިއަން ރުފިޔާގެ ޖޫރިމަނާ\nރައްކާތެރިކަން ހޯދުމަށް، ގުޅިގެން މަސައްކަތް ކުރަންޖެހޭ


Thuthu dharifulhah jehey aanmu bali thakun rahkaa theri vaanee kihineh! – Iru\nތުއްތު ދަރިފުޅަށް ޖެހޭ އާންމު ބަލިތަކުން ރައްކާތެރިވާނީ ކިހިނެތް!\nކުޑަކުއްޖާގެ ދިފާއީ ނިޒާމައަކީ ފުރިހަމަ އިންސާނެއްގެ ދިފާއީނިޒާމަށް ވުރެ ބަލިކަށި ނިޒާމަކަށް ވުމުން އެކުދިންގެ ސިއްހަތަށް އިތުރު ސަމާލުކަމެއް ދޭންޖެހެއެވެ. އެގޮތުން ކުޑަކުދިންނަށް ޖެހޭ ބަލިތަކާއި އެބަލިތަކުގެ ފަރުވާ ބެލެނިވެރިޔާއަށް އިނގުމަކީ ވަރަށް މުހިއްމު ކަމެކެވެ. މި ބަލާލަނީ ކުޑަދަރިފުޅަށް ޖެހޭ ބަލިތަކުގެ ތެރެއިން އެންމެ އާންމު ކޮށް ޖެހިދާނެކަމަށް ބެލެވޭ ބައެއް ބައްޔަށާއި، އެ ބަލިން ސަލާމަތް ވުމަށް ކުރެވިދާނެ ނުވަތަ ރައްކާތެރި ވެވިދާނެ ގޮތްތަކެވެ.\nރިޕޯޓުތަކުން ދައްކާގޮތުގައި ކުއްޖާ ޕްރީ ސްކޫލަށް ވެއްދުމުގެ އުމުރުގައި އަހަރަކު 6-10 ބާވަތެއްގެ ރޯގާ ޖެހެއެވެ. އެގޮތުން ކެއްސުމާއި ކިނބިހި އެޅުމާއި، ނޭފަތުން ފޭބުމާއި ކަރުތެރެ ދުޅަވުން ކަހަލަ އަލާމާތްތައް ފެންނާނެއެވެ. އާންމު ގޮތެއްގައި ކުޑަކުދިންނަށް ރޯގާ ޖެހެނީ ވައިގެ ޒަރިއްޔާއިންނެވެ. އަދި ހަމައެއާއެކު ކުޅޭއެއްޗެހީގައި ރޯގާގެ ޖަރާސީމު ހުރުމުންވެސް މެއެވެ.\nރައްކާތެރިކަން ހޯދުމާއި ފަރުވާ.\nކުޑަކުދިންނަށް ޖެހޭ ރޯގާއިން ރައްކާތެރިކަން ހޯދުމަށް ކުރެވޭނެ އެންމެ ރަނގަޅު ގޮތަކީ ވެކްސިންޖެހުމެވެ. އަދި ހަމައެހެންމެ ސާފުތާހިރު ތަންތާގައި ކުދިން ގެންގުޅުމާއި، ކުޅޭ އެއްޗެހި ސާފު ކޮށް ގެންގުޅުމަކީ އެޅޭނެ ފިޔަވަޅެކެވެ\n2. ހޭންޑް ފޫޓް އެންޑް މައުތް.\nހޭންޑް ފޫޓް އެންޑް މައުތް އަކީ ފަސޭހައިން ގައިންގަޔަށް އަރާ ބައްޔެކެވެ. މިބަލި އާންމުކޮށް ޖެހެނީ ތުއްތު ކުދިންނަށާއި5އަހަރުން ދަށުގެ ކުދިންނަށެވެ. މި ބަލި ޖެހުމުން ހުން އައިން އަނގައިން ބިހި ނަގައި އަދި ގައިގެ ތަންތަން ރަތްވެފައި ހުންނާނެއެވެ. މި ބަލި އާންމުކޮށް ޖެހެނީ ކުޅުގެ ޒަރިއްޔާއިންނެވެ. އަދި ހަމައެހެންމެ މި ބަލި ޖެހިފާމީހުންގެ ފަރާތުންވެސް މި ބަލި ޖެހުމޖުގެ ފުރުސަތު ބޮޑެވެ.\nމިބަލިން ރައްކާތެރިވުމުގެ ގޮތުން ސާފުތާހިރުކަން އިސްކުރުން ވަރަށް މުހިއްމެވެ. އެގޮތުން ގިނަގިނައިން އަތްދޮވުން ހިމެނެއެވެ. އަދި އެހެން ކުދިންނާއި ކާންގެންގުޅޭ ތަށިފަދަ ތަކެތި ހިއްސާނުކުރުންވެސް ހިމެނެއެވެ. މިބައްޔަށް ޙާއްސަ ފަރުވާއެއް އަދި ހޯދިފައި ނުވިނަމަވެސް، ހުން އަދި ތަދު ކެޑުވުމަށް ޕެރަސެޓަމޯލް ބޭނުންކުރެވިދާނެއެވެ. ހަމައެހެންމެ އަނގައިގެ ރިހުން ކެޑުވުމަށް މައުތްވޮޝް ބޭނުންކުރުމަށް ބައެއް ޑަކްޓަރުން ލަފާދެއްވައެވެ.\n3. ޕިންކް އައި.\nމިއީ ބެކްޓީރިއާރ އަ ވައިރސްގެ ޒަރިއްޔާއިން ފެތުރޭބައްޔެކެވެ. މިބަލި ޖެހުމުން ލޯހިރުވައި، ރަތްވުމާއި، އަވީގައި އުޅެން އުދަނގޫވުމާއި އަދި ދިލަނެގުން ފަދަ ކަންތައްތައް ދިމާވެއެވެ. ހަމައެހެންމެ ގެންގުޅޭ ޝޭމްޕޫގެ ސަބަބުންވެސް މިބަލި ޖެހިދާނެއެވެ. ތުއްތު ކުއްޖާއަށް މި ބަލި ޖެހުމުން ލަސްނުކޮށް ޑޮކްޓަރަށް ދައްކަން ޖެހެއެވެ. އެއީ އޭގެ ސަބަބުން ލޮލޮގެ ފެނުމަށް އަސަރެއް ކޮއްފާނެތީއެވެ.\nމިބަލިން ރައްކާތެރިކަން ހޯދުމަށް ތިމާގެއާއި ދަރިފުޅުގެ ދެއަތް ސާބޯނިލައި ތާފެނާފެނުން ގިނައިން ދޮންނަންވާނެއެވެ. ކޮންމެ ކުއްޖަކަށް ވަކި ވަކި ތުވާލި ހަމަޖެއްސުންވެސް މުހިއްމެވެ. ގޭގައި މިބަލި ޖެހިފައިވާ އިތުރުމީހެއް އުޅޭނަމަ ބާލިސްތަކާއި ތުވާލި ތަކާއި އެއްޗެހި ސާފުކޮށް ގެންގުޅެން ސަމާލުކަންދޭންވާނެއެވެ. އޭރުން ބަލި އިތުރަށް ފެތުރުނަނުދީ ހިފެހެއްޓޭނެއެވެ.\nއެކްސެމާގެ އަލާމާތްތަށް ކުއްޖާ ވިހެއުމުގެ ކުރިން ފެނިގެންދެއެވެ. މިއީ ކޮންމެ 10 ކުއްޖަކުން އެއްކުއްޖަކަށް ޖެހޭ ބައްޔެކެވެ. މި ބަލީގެ ފުރަތަމަ ކޮޅުގައި މޫނުމަތީގައި ކަހާފައި ރަތް ވެފަ ހުންނަހެން ހުރެއެވެ. އަދި ފަހުން އިތުރަށް ހަށިގަނޑަށް ފެތުރުގެންދެއެވެ.މި ބަލި އާންމުކޮށް ޖެހެނީ ކުއްޖާގައިގެ ހުންނަ ޖީން އެއްގެ ސަބަބުންނެވެ.\nމިބަލިން ރައްކާތެރިވުމުގެ ގޮތުން ކުޑަ ދަރިފުޅުގެ ހަންގަޑު ހިކުނަ ނުދީ ބެލެހެއްޓިދާނެއެވެ. އަދި ކަފަ ކަހަލަ މަޑު ފޮތީގެ ހެދުން ލެއްވިދާނެއެވެ. މިބަލީގެ ފަރުވާއެއްގެ ގޮތުން ފިނިފެނުގައި ކުއްޖާ ފެންވެރުވިދާނެއެވެ. އަދި ހަމުގެ ކްރީމް ޑޮކްޓަރުގެ އިރުޝާދުގެ މަތިން ބޭނުންކުރެވިދާނެއެވެ.\nބަލިޖެހުމުގެ ކުރިން ބަލިން ރައްކާތެރިވުމަކީ ކޮންމެހެން ވެސް ކުރަންޖެހޭ ކަމެކެވެ. އެހެން ކަމުން ތަފާތު ރޯގާ ތަކާ އާންމު ބަލިތަކުން ސަލާމަތް ވުމަށް އެޅެންހުރި ހުރިހާ ފިޔަވަޅެއް އެޅުން މުހިންމެވެ. އެގޮތުން ކުދިންނަށް ރަނގަޅު ކާނާ އާ ބޭސްފަރުވާގެ އިތުރުން ސާފުތާހިރު ވެއްޓެއް ހޯދައިދިނުމަކީ މައިންބަފައިން ގެ ޒިންމާއެކެވ.


September 07, 2019 1\nޖުމެއިރާ ވިޓަވެލިން ޔޮޓު ވިލާތައް ތައާރަފުކޮށްފި\nބީޗް ވިލާތަކާއި ވޯޓާ ވިލާތަކަށް ފަހު ޔޮޓު ވިލާ ޖުމެއިރާ ވިޓަވެލިން ތައާރަފު ކޮށްފި އެވެ.\nލަކްސް ރިސޯޓްގައި ފްލޯޓިން ސޯލާ ޕަވަ ސިސްޓަމެއް\nފްލޯޓިން ސޯލާ ޕަވަ ސިސްޓަމެއް ރާއްޖޭގެ ރިސޯޓެއް ކަމަށްވާ ލަކްސް ސައުތު އަރި އެޓޮލް ގައި ބަހައްޓައިފި އެވެ. މިއީ ކަނޑުގައި ގާއިމުކުރި މިފަދަ އެންމެ ބޮޑު ސިސްޓަމެވެ.\nކްރޮސްރޯޑްސްގެ ޑިސްކަވަރީ ސެންޓަރަށް ކުޑަކުދިންގެ ފޮތެއް\nކްރޮސްރޯޑްސް މޯލްޑިވްސް ޑިސްކަވަރީ ސެންޓަރަށް ހާއްސަކޮށްގެން ރާއްޖޭގެ ތާރީހާއި ސަގާފަތް ދައްކުވައިދޭގޮތަށް ކުޑަކުދިންގެ ފޮތެއް ތައްޔާރުކޮށްފި އެވެ.\nކާޕޭ ޑިއެމްގެ ނަން ބަދަލުކޮށް އަލުން ހުޅުވަނީ\nރ. ހުރުވަޅީގައި ތަރައްގީކޮށްފައިވާ ކާޕޭ ޑިއެމް ބީޗް ރިސޯޓް އެންޑް ސްޕާގެ ނަން "ދަ ސްޓޭންޑާޑް ހުރުވަޅި މޯލްޑިވްސް" އަށް ބަދަލުކޮށް އަލުން ހުޅުވަން ތައްޔާރުވެއްޖެ އެވެ.\nރާއްޖޭގެ "ލީޑިން ބީޗް ރިސޯޓް" އެވޯޑް ފުށިފަރަށް\nވޯލްޑް ޓްރެވަލް އެވޯޑް 2019 ގެ "ލީޑިން ބީޗް ރިސޯޓް" އެވޯޑް ފުށިފަރު މޯލްޑިވްސް އަށް ލިބިއްޖެ އެވެ.\nAugust 08, 2019 14\nAugust 03, 2019 4\nއެމެރަލްޑް ރިސޯޓު އަންނަ މަހުގެ 1 ގައި ހުޅުވަނީ\nރ. އަތޮޅުގައި ތަރައްގީ ކުރާ އެމަރެލްޑް ރިސޯޓް އެންޑް ސްޕާ އަންނަ މަހުގެ އެއްވަނަ ދުވަހު ހުޅުވަން ތައްޔާރުވެއްޖެ އެވެ.


vnews - National Basketball League Men's Div 1: T-Rex aai Kings molhuvejje\nއިއްޔެގެ މެޗުތަކުން ޓީރެކްސް އާއި ކިންގްސް މޮޅުވެއްޖެ\nމޯލްޑިވްސް ބާސްކެޓްބޯޅަ އެސޯސިއޭޝަން (އެމްބީއޭ) އިން އިންތިޒާމުކޮށްގެން ކުރިއަށްގެންދާ 13 ވަނަ ގައުމީ ބާސްކެޓްބޯޅަ ލީގުގެ ފިރިހެން އެއްވަނަ ޑިވިޝަނުގައި އިއްޔެ ކުޅުނު މެޗުތަކުން ޓީރެކްސް ބާސްކެޓްބޯލް ކްލަބާއި ކިންގްސް ބާސްކެޓްބޯލް ކްލަބު މޮޅުވެއްޖެ އެވެ.\nއިއްޔެ ހަވީރު ކުޅުނު މެޗުން ޓީރެކްސް މޮޅުވީ ސްޓިންގާސް ބާސްކެޓްބޯލް ކްލަބާ ވާދަކޮށް 95-65 ޕޮއިންޓުނެވެ.\nމި މެޗުގައި ޓީރެކްސްގެ ފަރާތުން މޮޅު ކުޅުމެއް ފެނިގެންދިޔައިރު މެޗުގެ ކުއާޓަރުތައް ދިޔައީ 27-14، 26-16، 24-18 އަދި 18-17 ޕޮއިންޓުންނެވެ.\nލީގުގައި ރޭ ކުޅުނު މެޗުން ކިންގްސް މޮޅުވީ ރެޕްޓާސް ބާސްކެޓްބޯލް ކްލަބާ ވާދަކޮށް 71-69 ޕޮއިންޓުންނެވެ. ފޯރިގަދަ ކުޅުމެއް ފެނިގެންދިޔަ މި މެޗުގެ ފުރަތަމަ ކުއާޓަރު 21-19 ޕޮއިންޓުން ކިންގްސް ލީޑު ކުރިއިރު، ދެވަނަ ކުއާޓަރު ނިމުނީ 15-15 ޕޮއިންޓުން ދެ ޓީމު އެއްވަރުވެގެންނެވެ. ތިންވަނަ ކުއާޓަރުގައި ރެޕްޓާސްއިން ކިންގްސްގެ މައްޗަށް ދެ ޕޮއިންޓުގެ ލީޑެއް ނެގި ނަމަވެސް، ފަހު ކުއާޓަރު ނިމުނީ 19-17 ޕޮއިންޓުން ކިންގްސް ކުރީގައި އޮވެގެންނެވެ.\nފިރިހެން އެއްވަނަ ޑިވިޝަނުގައި4ޓީމު ވާދަކުރާއިރު ދެން މިޑިވިޝަނުގެ މެޗެއް ކުޅޭނީ އަންނަ ބުރާސްފަތި ދުވަހު އެވެ. އެ ދުވަހު ހަވީރު ކިންގްސް އާއި ސްޓިންގާސް ބައްދަލުކުރާއިރު، އެރޭ ކުޅޭ މެޗުގައި ބައްދަލުކުރާނީ ޓީރެކްސް އާއި ރެޕްޓާސް އެވެ.


މީދޫ ބަނދަރުގެ މަސައްކަތް ނިންމާލައިފި - Voice of Meedhoo\nއައްޑޫ ސިޓީ މީދޫ ބަނދަރު ތަރައްޤީ ކުރުމުގެ އަމަލީ މަސައްކަތް ނިންމާލައިފި އެވެ.\nއެމްޓީސީސީން ބުނީ އެ ބަނދަރުގެ އަމަލީ މަސައްކަތް މި ހަފްތާގެ ހޯމަ ދުވަހު ނިންމާލާފައި ވާކަމަށެވެ.\nމި މަޝްރޫޢުގެ ދަށުން މީދޫ ބަނދަރު ފުންކުރުމާއި، ބަނދަރުގެ ނެރު ފުންކުރުމާއި، 621 މީޓަރުގެ އެއްގަމު ތޮށިލުމުގެ މަސައްކަތް އެމްޓީސީސީން ވަނީ ކޮށްފައެވެ. އަދި އެއްގަމު ތޮށި ވަށައިގެން 3125 އަކަމީޓަރުގެ ސަރަޙައްދެއްގައި ޕޭވްމަންޓް ހެދުމާއި، ބާޖާއި އުފުލި ފަދަ އުޅަނދުފަހަރަށް ފަސޭހައިން ބަނދަރާއި ކައިރިކުރެވޭނޭހެން ރޭމްޕެއް ހަދާފައިވެއެވެ. މީގެ އިތުރުން ނެރުބައްތި ހަރުކުރުމާއި، ބަނދަރު ސަރަޙައްދުގައި ބައްތި ހަރުކުރުމުގެ އިތުރުން، ބަނދަރުގައި މޫރިންގ ހުކްސް ހަރުކުރުމާއި، ބޮލާޑް ހަރުކުރުމުގެ މަސައްކަތްވެސް އެމްޓީސީސީން ވަނީ ކޮށްފައެވެ.\nWe have successfully completed Design and Build of S. Meedhoo Harbour upgrade project on 31st May 2021. The value of the project is MVR 36.5 million.#MTCCProjects pic.twitter.com/pjLAs9fzXI\nއެހެންކަމުން މި ބަނދަރަކީ ރާއްޖޭގައި އާންމުކޮށް ތަރައްގީކުރަމުން އަންނަ ބަނދަރުތަކުގެ ޑިޒައިނާއި ތަފާތު ހިތްގައިމު ބަނދަރެއް ކަމަށް އެކުންފުނިން ބުނެއެވެ. އަދި ބަނދަރު ޑިޒައިން ކޮށްފައިވަނީ މީގެ ކުރިން އެރަށަށް ދިމާވި، ބޮޑުދިޔައިގައި ރަށަށް ރާޅުއެރުމުގެ މައްސަލަ ދިމާނުވާނެ ގޮތަށް އުސްކޮށްކަން އެމްޓީސީސީން ވަނީ ފާހަގަކޮށްފަ އެވެ.\nމީދޫ ބަނދަރު ތަރައްޤީކުރުމުގެ މަސައްކަތް ޕްލޭނިންގ މިނިސްޓްރީން ޑިޒައިން އެންޑް ބިލްޑް އުސޫލުން، އެމްޓީސީސީއާ ހަވާލުކޮށްފައިވަނީ 2019 ވަނަ އަހަރުގެ ޖޫން މަހުގެ 23 ވަނަ ދުވަހުއެވެ. މިއީ ދަޢުލަތުގެ ބަޖެޓުން ގާތްގަނޑަކަށް 36.5 މިލިއަން ރުފިޔާ ޚަރަދުކޮށްގެން ހިންގާފައިވާ މަޝްރޫޢެކެވެ\nމިއަދު ( 11 ޑިސެމަބަރ 2020 ވަނަ ދުވަހު ) މީދޫގެ މިސްކިތްތަކުގައި އިމާމުވެ ހުކުރު ކުރެއްވުމަށް ...\nvomadmin December 11, 2020


Inthihaab Beyvumah qaanoon Thakah Islaahu Gennan Husha Alhaaneh: EC - Vaguthu\nއިންތިހާބު ބޭއްވުމަށް ގާނޫނުތަކަށް އިސްލާހު ގެންނަން ހުށައަޅާނެ: އީސީ\nސިއްހީ ކުއްލި ނުރައްކަލުގެ ހާލަތުގައި ލޯކަލް ކައުންސިލް އިންތިހާބު ބޭއްވުމަށްޓަކައި ގާނޫނުތަކަށް ގެންނަންޖެހޭ އިސްލާހުތައް ގެނައުމަށް ރައްޔިތުން މަޖިލީހަށް ހުށައަޅަން އިލެކްޝަން ކޮމިޝަން (އީސީ)އިން ތައްޔާރުވަމުން އަންނަ ކަމަށް އެކޮމިޝަންގެ ރައީސް އަހްމަދު ޝަރީފު ވިދާޅުވެއްޖެއެވެ.\nސިއްހީ ކުއްލި ނުރައްކަލުގެ ހާލަތު އަނެއްކާވެސް ދަންމާލުމާއި ގުޅިގެން "ވަގުތު" އަށް މައުލޫމާތު ދެމުން އީސީ ޝަރީފް ވިދާޅުވީ ސިއްހީ ކުއްލި ނުރައްކަލުގެ ހާލަތު އުވޭނެ ދުވަހެއް ނޭނގޭއިރު، އެ ހާލަތު ދެމި އޮތް ނަމަވެސް އިންތިހާބު ބޭއްވުމުގެ އިހްތިޔާރު ކޮމިޝަނަށް ލިބޭ ކަމަށެވެ. އެހެންކަމުން އިންތިހާބު އިތުރަށް ފަސްކުރުމުގެ ބަދަލުގައި އިންތިހާބު ބޭއްވުމަށް ހުރަސްއެޅޭ ގާނޫނަށް އިސްލާހު ގެނައުމަށްޓަަކައި ކޮމިޝަނުން ރައްޔިތުން މަޖިލީހަށް ހުށައަޅާނެ ކަމަށް އޭނާ ވިދާޅުވިއެވެ.\n"އެ ޑްރާފްޓް ކުރުމުގެ މަސައްކަތް މިހާރު ކޮމިޝަނުން ކުރިޔަށް ގެންދޭ އެބަ" ގާނޫނޫތަކަށް އިސްލާހު ގެނައުމަށް މަޖިލީހަށް ހުށައަޅަން އީސީއިން ތައްޔާރުވަމުން ދާކަން ފާހަގަކުރައްވާ ޝަރީފް ވިދާޅުވިއެވެ.\nޝަރީފް ވިދާޅުވީ ގާނޫނަށް ގެންނާނެ މައިގަނޑު އިސްލާހަކީ ސިއްހީ ކުއްލި ނުރައްކަލުގެ ހާލަތު އޮތްކަމުގައިވިޔަސް ކަމާ ބެހޭ މުއައްސަސާއާ މަޝަވަރާކޮށްގެން އިންތިހާބު ބޭއްވޭނެ ތާރީހެއް ކަނޑައެޅުމުގެ ގާނޫނީ ބާރު ކޮމިޝަނަށް ލިބޭ ގޮތަށް ގެނެވޭ އިސްލާހު ކަމަށެވެ. އަދި އެއިސްލާހު ގެނައުމަށް އީީސީން މިއަދުގެ ވަގުތެއްގައި މަޖިލީހަށް ހުށައަޅާނެ ކަމަށް ވިދާޅުވިއެވެ.\nސިއްހީ ކުއްލި ނުރައްކަލުގެ ހާލަތު ދިގުދަންމާލުމާއި ގުޅިގެން ލޯކަލް ކައުންސިލް އިންތިހާބު މާރިޗް ހައެއްގައި ނުބޭއްވޭނެ ކަމަށްވެސް ޝަރީފް ވިދާޅުވެފައިވެއެވެ. ކޮވިޑް-19 ފެތުރެމުން ދާތީ ރާއްޖޭގައި އިއުލާންކޮށްފައި އޮތް ސިއްހީ ކުއްލި ނުރައްކަލުގެ މުއްދަތު އިތުރު އެއް މަހަށް އިތުުރު ކުރަން އިއްޔަ ވަނީ ނިންމާފައެވެ.\nކޮވިޑް-19 އާއި ގުޅިގެެން މިދިޔަ އަހަރުގެ އޭޕްރީލް މަހުގެ ތެރޭގައި އިންތިހާބު ބޭއްވުމަށް އެންމެ ފަހުގެ ތައްޔާރީތައް ވުމަށްފަހު ވެސް ވަނީ އިންތިހާބު ނުބާއްވާ ފަސްކޮށްފައެވެ. އިންތިހާބު ބޭއްވުން އޭރު ފަސްކުރީ ހާއްސަ ޤާނޫނެއްގެ ދަށުންނެވެ. ލޯކަލް ކައުންސިލް އިންތިހާބު ބޭއްވެންދެން މިހާރު ތިބި ކައުންސިލަރުންގެ ދައުރުވަނީ ދައްމާލާފައެވެ.


Bigg Boss 14 jangaleege theme akah | Mihaaru\n22 އެޕްރީލް 2020 - 08:35\n"ބިގް ބޮސް" އަކީ ކޮންމެ އަހަރަކު ވެސް ބައިވެރިން ބައިތިއްބާ ގެ ތަފާތު ތީމްތަކަކަށް ގެނެސްދޭ ޝޯއެކެވެ. އެގޮތުން ކުރިއަށް އޮތް ސީޒަނުގައި ގެ ހުންނާނީ ބައިވެރިންނަށް ޖަންގެއްޔެއްގެ ތެރޭގައި އުޅެވޭކަމުގެ އިހުސާސްކުރެވޭ ގޮތަށް ފަރުމާކޮށްފައި ކަމަށްވެ އެވެ.\nމީގެ އިތުރުން 14 ވަނަ ސީޒަނުން ފެންނާނެ އަނެއް ތަފާތަކީ ކުރިން ވެސް ޝޯ އިން ފެނުނު ބޮޑު އެއް ބަދަލުކަމަށްވާ ސެލެބްރިޓީންނާ އެކު، އާންމުންގެ ތެރެއިން ކޮލިފައިވާ ބަޔަކަށް ފުރުސަތު ދިނުމެވެ. އާންމުންގެ ތެރެއިން ބަޔަކަށް ފުރުސަތު ދީގެން "ބިގް ބޮސް" އެންމެ ފުރަތަމަ ގެނެސްދިނީ 2016 ގައި ގެނެސްދިން 10 ވަނަ ސީޒަނެވެ.\nއެ ފަހަރު ޝޯ ކާމިޔާބުކުރީ ދަނޑުވެރިއެއް ކަމަށްވާ މަންވީރް ގުއްޖަރެވެ. އެކަމަކު މާ ގިނަ ދުވަސްތަކެއް ނުވަނީސް އެ ފޯމެޓް ވަނީ ބަދަލުކޮށްފަ އެވެ.\nބައެއް ނޫސްތަކުން ބުނިގޮތުގައި "ބިގް ބޮސް" ގެ 14 ވަނަ ސީޒަންގެ އޮޑިޝަން އަންނަ މަހުގެ ތެރޭގައި ފަށަން ރާވަމުން އަންނަ އިރު، ޝޯއިން މި ފަހަރު ފުރުސަތު ދޭނީ 4-5 ސެލެބްރިޓީއަކަށެވެ.\nA post shared by Aalisha Panwar (@aalishapanwar157) on Apr 17, 2020 at 12:27pm PDT\nއެގޮތުން ޝޯ އިން މި ފަހަރު ފެންނާނެ ކަމަށް ބެލެވޭ ބައެއް ސެލެބްރިޓީންގެ ނަންތައް ވެސް އަންނަނީ ދައުރުވަމުންނެވެ. އޭގެ ތެރޭގައި މަދުމަދުން ފިލްމުތަކާއި ޑްރާމާ ސިލްސިލާތަކާއި އެކި ކަހަލަ ޝޯތަކުގެ ހޯސްޓެއްގެ ގޮތުގައި ވެސް ފެންނަ ކަރަން ކުންދުރާ އާއި ސިލްސިލާ "އިޝްގް މޭ މަރުޖާވާ" ގެ ބަތަލާ އާލިއާ ޕަންވަރް އަދި "ދިލް ސޭ ދިލް ތަކް" އާއި "ނާގިން 4" ފަދަ ސިލްސިލާތައް ކުޅުނު ޖޭސްމިން ބާސިން ހިމެނެ އެވެ.\n"ބިގް ބޮސް" ކޮންމެ އަހަރަކު ވެސް ގެނެސްދޭން ފަށަނީ ސެޕްޓެމްބަރު މަހުގެ ތެރޭގައި ކަމަށްވާތީ މި އަހަރު ވެސް ސެޕްޓެމްބަރު މަހުގެ ތެރޭގައި ޝޯ ގެނެސްދެވޭތޯ ކަލާޒުން ވަނީ މަސައްކަތް ފަށައިފަ އެވެ. ނަމަވެސް ކޮރޯނާވައިރަހުގެ ހާލަތަށް ރިއާޔަތްކުރަން ޖެހޭތީ އެ ދުވަސްވަރު ޝޯ ފެށުމާ ދޭތެރޭ ވަނީ ސުވާލުތަކެއް ވެސް އުފެދިފަ އެވެ.\n"ބިގް ބޮސް" އަކީ ބައިވެރިންތަކެއް ގެއެއްގެ ތެރޭގައި ތިން މަހެއްހާ ދުވަހު ބައިތިއްބައިގެން ގެނެސްދޭ ޝޯއެކެވެ.\nމި ޝޯގެ 13 ވަނަ ސީޒަން ފެބްރުއަރީ މަހު ނިންމައިލީ ސިދާތު ޝުކްލާ ކާމިޔާބުކޮށްގެންނެވެ.